Chico Xavier 


ITINERAR SPIRITUAL 


EMMANUEL este ghidul spiritual al mediumului 
Francisco Candido (Chico) Xavier. El este autorul a 23 
de lucrări, dintre care trei sunt incluse printre cele mai 
bune nouă cărți spiritiste ale secolului al XX-lea. El a 
coordonat elaborarea tuturor lucrărilor psihografiate de 
acest medium, care era originar din regiunea Minas 
Gerais din Brazilia. 

Putem cita cele mai remarcabile încarnări ale 
acestui prieten spiritual: senatorul roman Publius 
Lentulus, care a trăit pe vremea lui lisus (acum 2000 
ani); sclavul Nestor (50 de ani mai târziu), părintele 
Manuel da Nobrega; şi părintele Damian (care este 
menționat în lucrarea „Renunţare”). El şi-a consacrat 
opera studiului, practicării şi răspândirii Evangheliei lui 
lisus în lumina doctrinei spiritiste. 


Definirea Căii 


În realitate, prietene, tu ai găsit în spiritism calea 
transformării. 

Acest eveniment ţi-a modificat convingerile. 

Desigur,  deducțţiile filosofice ţi-au transformat 
viziunea asupra lumii. 

Admiţi acum nemurirea sufletului. 

Simţi măreţia propriului tău destin. 

Dar dacă această transformare a inteligenței nu îţi 
îndeamnă inima să se desăvârşească interior, dacă 
principiile pe care le îmbrăţişezi nu te fac mai bun față 
de frații noştri, oamenii, la ce îți foloseşte atunci 
cunoaşterea? Dacă emoţiile tale nu sunt educate de o 
forță superioară, iar cultura nu produce în tine o 
înnobilare a caracterului şi a sentimentelor, atunci ce 
faci tu cu această comoară intelectuală pe care viaţa ţi-a 
încredințat-o? 

Acest schimb nu îţi serveşte la nimic, el te ajută cel 
mult să-ți îndeplineşti un capriciu. 

Exprimarea directă, frapantă, a neobişnuitului poate 
fi lipsită de sens. 

Vântul năprasnic care mătură pământul cu un vuiet 
asurzitor lasă de obicei pustiu în urma lui, în timp ce 
fluviul liniştit şi tăcut alimentează pădurea şi oraşul, 
casele oamenilor şi turmele de animale... 

Dacă urmăreşti să intri în contact cu lumea 
spirituală, aminteşte-ţi că moartea trupului nu ne 
sfințeşte. Şi dincolo de mormânt există înţelepţi şi 
ignoranți, oameni drepți şi nedrepţi, inimi în paradis şi 
conştiinţe în infernul purgatoriului... 

Orice incursiune în necunoscut trebuie să fie 
ghidată, asistată. 


În cucerirea sfințitoare a lumii de dincolo, Hristos 
este ghidul nostru divin... 

Nu te îndepărta de El... 

Prin intermediul cuvintelor marilor îndrumători, vei 
urmări sublimele povestiri ce provin din infinit, vei auzi 
multe voci prietenoase flatându-ţi personalitatea, vei afla 
veşti care te vor cufunda în extaz, şi totuşi, numai cu 
ajutorul lui lisus, printr-o viață bine trăită în 
conformitate cu învăţătura Evangheliei, ne putem 
restructura individualitatea eternă, pentru a realiza 
sublima ascensiune către Conştiinţa Universului. 

Aceste pagini lipsite de pretenţii sunt un apel la 
unirea forțelor noastre în jurul lui Hristos, Domnul şi 
Stăpânul nostru. 

Fără Vestea cea Bună, doctrina noastră 
consolatoare ar fi, probabil, un minunat câmp de studii 
şi întrebări, de discuţii şi experienţe, de şedinţe şi 
întruniri, de laude şi stupefacţii, dar fericirea nu este 
rodul deducțţiilor şi al demonstrațiilor. 

Să urmărim să învăţăm deci, împreună cu celestul 
nostru Binefăcător, lecţia spiritului sublim, a inimii 
deschise către adevărata fraternitate, a mâinilor harnice 
în practica binelui, iar Evanghelia ne va învăța să găsim 
în spiritism drumul iubirii şi al luminii care conduce la 
fericirea nepieritoare. 

Emmanuel 
Pedro Leopoldo, 10 iunie 1952 


Cap. 01 - Omul în faţa vieţii 


La apusul civilizației, în timp ce se îndreaptă către 
zorii unui nou mileniu, omul cu mintea maturizată 
depăşeşte granițele inteligenţei obişnuite şi se trezeşte, 
punându-şi întrebări care îi ard inima. 

Cine suntem? 

De unde venim? 

Care este destinul nostru? 

La marginea drumului pe care merge apar cioburile 
sumbre ale idolilor mincinoşi pe care i-a adorat. În timp 
ce oboseala îi doboară sufletul bolnav, speranţa unei 
vieți superioare îl agită interior ca nişte tăciuni aprinşi 
de ideal sub un strat gros de cenuşă a deziluziei. 

El face apel la înțelepciune şi examinează 
microcosmosul în care visează. 

Recunoaşte îngustimea cercului în care respiră. 

Observă infimele dimensiuni ale căminului cosmic 
în care se dezvoltă. 

Descoperă că Soarele, pivotul fragilei sale reşedinţe 
planetare, este de 1.300.000 de ori mai mare decât 
aceasta. 

Află că Luna, insignifiantul satelit al domiciliului 
său, se află la o distanță de 380.000 de kilometri de 
lumea care îi serveşte drept leagăn. 

Cât despre planetele vecine, ele evoluează foarte 
departe, în imensitatea spațiului. 

Printre ele se distinge Marte, la aproximativ 56.000 
de kilometri depărtare atunci când se află la cea mai 
mică distanţă față de Pământ. 

Continuându-şi cercetările dincolo de Soarele 
nostru, el descoperă alte centre de viaţă. 

Sirius îl copleşeşte prin grandoarea lui. 


Polux, impozanta constelație a Gemenilor, îl 
eclipsează prin maiestuozitatea sa. 

Capella este de 5.800 de ori mai mare, iar Antares 
prezintă un volum superior acesteia. 

Cât despre Canopus, el are o luminozitate de 80 de 
ori mai mare decât cea a Soarelui. 

Uluit, îşi dă seama că vidul nu există, că viața 
constituie atât patrimoniul unei picături de apă, cât şi 
esența sistemelor siderale incomensurabile. Impresionat 
de splendoarea Universului, omul care întreprinde 
laborioasa sarcină a descoperirii de sine se întoarce 
atunci către pământul de care este legat printr-o atracție 
magnetică şi îi cere iubirii să răspundă suveranității 
cosmice cu aceeaşi măreție. Însă în mediul în care el 
trăieşte, iubirea este ca un miracol aflat într-o delicată 
înflorire. 

Limitat la uniunea consangvină restrânsă, la care se 
adaptează, sau servind anumite interese trecătoare, 
cărora li se asociază provizoriu, el este hărțuit de 
neliniştea geloziei, a invidiei, a egoismului, a durerii. El 
nu ştie să dea fără să primească şi să servească fără să 
se plângă. Arătându-se prea exigent față de ceilalți, el 
primeşte întotdeauna de la aceştia manifestările repetate 
ale neînțelegerii şi discordiei, cu rare posibilități de a 
ajuta şi de a se ajuta pe sine însuşi. 


Contemplând  maiestuozitatea divină în Ceruri, 
recunoaşte în el sărăcia infinită a Pământului. 

Creierul lui este inflamat de glorie, iar inima îi este 
invadată de umbră. 

Se laudă că vede spectacolele grandioase ale 
Cerurilor şi suferă de mizerie aici, pe Pământ. 

l-ar plăcea să le împărtăşească celorlalți tot ce a 
înțeles şi simțit contemplând viața nelimitată, dar nu 
găseşte pe nimeni care să-l înțeleagă. 

Observă că pe Pământ, iubirea seamănă mai mult 
cu bucuria unor oaze izolate. 

Datorită legăturilor care îl rețin în strâmta familie a 
lumii, omul care se trezeşte la măreţia Creaţiei rătăceşte 
pe Pământ ca un călător neînțeles şi neadaptat, un 
pelerin fără cămin şi fără patrie, ca un infim fir de praf 
evoluând în sferele cereşti. 

În acest om, totuşi, acustica sufletului se amplifică 
şi, deşi suferințele îl copleşesc, el este cel pe care 
inteligențele superioare clădesc fundamentele spirituale 
ale umanităţii noastre. 


Cap. 02 - În planul carnal 


Izolat în cochilia miraculoasă a trupului, spiritul 
este restrâns în percepțiile sale la limitele care îi sunt 
necesare. 

În ochii lui, sfera senzorială este o închisoare 
sufocantă. 

Vederea, auzul, pipăitul suferă enorme restricţii. 

Creierul fizic este o cămăruţă întunecoasă care îi dă 
ocazia să recapituleze şi să reînveţe. 

Cunoştinţele dobândite şi obiceiurile înrădăcinate 
de-a lungul secolelor zac în el sub forma unor intuiții şi 
tendințe. 

Forțe neexplorate şi resurse infinite dorm în el 
aşteptând pârghia voinței pentru a se manifesta şi 
pentru a se îndrepta către supraconştiinţă. 

În templul miraculos al cărnii, în care celulele sunt 
cărămizi vii ce servesc la construcția formei, sufletul 
nostru este închis provizoriu într-o uitare temporară, 
dar nu absolută, căci el este deţinătorul unui vast 
patrimoniu de experienţe. El este torturat de dorința 
nedefinită de a se întoarce la spiritualitatea superioară, 
în timp ce rătăceşte prin lumea cea opacă în dizarmonii 
bizare şi repetate. 

Totuşi, în interiorul acestei „rețele” a simțurilor 
fiziologice, spiritului i se oferă oportunități glorioase de a 
lucra pentru depăşirea de sine. 

Sub povara constrângerilor naturale ale planului 
fizic, el este obligat să se „biciuiască” interior, să-şi 
consolideze calitățile care îl sfințesc şi mai ales să-şi 
extindă şi să-şi amplifice influența, trasând drumul 
propriei sale înălțări. 

Întemnițat fiind în acest castel corporal, simţurile îi 
sunt ca nişte fante înguste de lumină care îi permit să 


facă observaţii limitate, pentru a-şi valorifica la 
maximum resursele de care dispune în spațiu şi timp. 

În timpul existenţei sale carnale, el găseşte multiple 
modalități de a exersa şi de a lupta pentru a dobândi şi 
a-şi fixa interior darurile care îi sunt necesare pentru a 
putea respira într-o bună zi pe niveluri superioare. 

O nevoie interioară fundamentală îl face pe vierme 
să iasă din adâncurile pământului şi să se îndrepte către 
lumină. 

Tot dintr-o nevoie vitală parcurge albina distanţe 
mari în căutarea florilor, pentru a asigura fabricarea 
mierii. 

Tot astfel, dintr-o nevoie de sublimare, spiritul 
străbate tuneluri lungi şi întunecoase pe Pământ, 
pentru a-şi extinde propriile puteri. 

Suferind din cauza limitărilor sale, el improvizează 
noi mijloace de a merge către lumină. Calea sa poartă 
astfel amprenta unei mai mari înțelegeri referitoare la 
cadrul în care el visează şi se mişcă. 

Torturat de setea de infinit, el creşte cu durerea care 
îl corectează şi grație muncii care îl sfințește. 

Facultăţile senzoriale sunt palide raze de lumină 
care abia îi permit să întrezărească fabulosul regat al 
luminii. 

Dar odată ce a învățat să folosească umbrele 
palatului corporal în care se găseşte întemnițat 
temporar, graţie dezvoltării facultăţilor sale divine, 
meditând şi acționând în slujba binelui, el începe să 
țeasă puţin câte puţin aripile iubirii şi înțelepciunii cu 
ajutorul cărora, în zboruri sublime şi supreme, se va 
înălța mai târziu fericit către Eternitate. 


Cap. 03 - Sanctuarul sublim 


Odinioară, oamenii se minunau la vederea colosului 
din Rhodos, a grădinilor suspendate ale Babilonului, a 
Mormântului Mausoleului. În zilele noastre, aproape 
nimeni nu mai este impresionat de operele uimitoare ale 
ingineriei moderne, cum ar fi Domul din Milano, Turnul 
Eiffel sau zgârie-norii din New York. 

Şi mai rari sunt aceia care îşi amintesc de minunile 
trupului uman, această operă uimitoare a înțelepciunii 
divine elaborată timp de milenii, acest templu în care 
sufletul sălăşluieşte temporar în ucenicia lui pe Pământ. 

În ciuda marii noastre inteligenţe, noi nu reuşim 
nici astăzi să explicăm miracolul creierului în toată 
armonioasa lui complexitate, cu miliardele lui de celule; 
sau aparatul electric al sistemului nervos, cu ganglionii 
lui ca nişte comutatori şi celulele sensibile pentru 
receptori, funcţionând în circuit specializat cu neuronii 
senzitivi, motori şi intermediari, care ajută la gradarea 
impresiilor necesare progresului spiritului încarnat prin 
fluxul nervos, a cărui viteză aproximativă este 70 de 
metri pe secundă; sau cavitatea oculară, în care 
imaginile călătoresc de la retină până la cele mai 
îndepărtate colțuri ale creierului, pentru a se impregna 
apoi pe ecranele memoriei, ca un patrimoniu inalienabil 
al spiritului; sau aparatul auditiv, cu dispozitivele lui 
complicate pentru înregistrarea sunetelor şi pentru 
fixarea lor în adâncurile sufletului, care selecționează 
zgomotele şi cuvintele, definindu-le şi clasându-le în 
funcţie de situație sau de concept; sau centrul vorbirii, 
sediul miraculos al gustului în papilele limbii, care 
deține mai mult de 2.000 de corpusculi gustativi; sau 
admirabilele revelații ale scheletului osos; fibrele 
musculare; aparatul digestiv, intestinele; motorul inimii; 


uzina secrețiilor biliare; canalul care transportă sucul 
pancreatic; capriciosul sistem sanguin, cu milioanele 
sale de vieți microscopice şi cu arterele sale viguroase, 
care suportă presiuni atmosferice variate; laboratorul 
avansat al plămânilor; preţiosul sistem de filtrare al 
rinichilor; epiderma, cu secretele sale greu abordabile; 
sau venerabilele organe ale activităţii reproducătoare şi 
influența electromagnetică a glandelor asupra sistemului 
endocrin. 


Corpul uman este cel mai sublim sanctuar care 
există pe Pământ şi una dintre cele mai mari minuni ale 
Operei Divine. 

Din cap până în picioare, suntem manifestarea 
gloriei Supremului Idealizator, care, gradat, de-a lungul 
mileniilor, a făurit pentru spiritul în creştere domiciliul 
cărnii, în care se manifestă sufletul. Graţie acestei 
minunate aglomerări structurate de vieți microscopice 
aproape incomensurabile, spiritul se dezvoltă şi se 
purifică, achitându-se de sarcinile zilnice şi de luptele 
naturale, pentru a putea fi capabil să solicite într-o bună 
zi misiuni înalte în cercurile superioare. 


Binecuvântarea unui corp pe Pământ, chiar şi unul 
mutilat sau diform, este o prețioasă ocazie de 
perfecționare spirituală; este cel mai mare dar pe care 
planeta noastră ni-l poate oferi. 

Până în prezent, la modul general, omul nu a ştiut 
să colaboreze la păstrarea şi sublimarea reşedinței sale 
fizice. În tinereţe, el îşi risipeşte posibilităţile în mod 
nechibzuit şi îşi face singur rău sau îmbătrâneşte 
prematur. El cedează rebeliunii, distrugându-se din 
interior către exterior, împins de atacuri mentale de 
revoltă nejustificată şi de disperare inutilă. 

Într-o bună zi, totuşi, fiinţa va recunoaşte măreţia 
templului viu în care sălăşluieşte pe Pământ. El va 
implora atunci să se poată întoarce în corp, ca un 
lucrător avid de transformare interioară, care are nevoie 
de un instrument adecvat pentru a-şi câştiga salariul 
binecuvântat al progresului moral, pentru a realiza 
ascensiunea mult râvnită către sferele divine. 


Cap. 04 - Pe calea evoluţiei 


Câte mii de ani i-au trebuit naturii pentru a forma 
maşinăria fizică graţie căreia spiritul uman se exprimă 
pe Pământ? 

Corpul este pentru om un veritabil sanctuar al 
manifestării, capodoperă a muncii selective a tuturor 
regnurilor care alcătuiesc viața planetară. 

Cât timp i-a trebuit înțelepciunii celeste pentru a 
structura „organismul” sufletului? 

De la senzaţie la iritabilitate, de la iritabilitate la 
instinct, de la instinct la inteligenţă şi de la inteligenţă la 
discernământ, secole după secole s-au scurs 
neîntrerupt. 

Evoluţia este fructul timpului infinit. 

Moartea formei somatice nu modifică imediat 
Spiritul care a beneficiat de colaborarea ei. 

Leagănul şi mormântul nu sunt decât limitele dintre 
o condiție şi alta. Astfel, pentru conştiințele primare, 
dezîncarnarea este asemenea intrării într-o perioadă de 
hibernare. Fără aripi, păsările nu-şi pot lua zborul către 
cer. Ele aşteaptă ora unei noi întoarceri la cuibul carnal 
pentru a găsi modalități de a face zboruri mai înalte. 
Crisalidele spirituale se imobilizează în forma lor 
exterioară, dar în adâncul ființei lor păstrează stocate 
imaginile tuturor experiențelor lor şi le retrăiesc prin 
intermediul unor coşmaruri şi al unor vise care le 
impregnează mintea cu nevoi educaţionale sau 
reparatoare, care la momentul potrivit vor trebui să 
apară în scenariul lumii fizice. 

Pentru asemenea inteligențe, moartea este ca o 
oprire obligatorie, care durează un timp. Ele se găsesc în 
fața unor trepte mai înalte ale scării evolutive, pe care 
nu sunt capabile încă să le urce. Fără instrumentele de 


exteriorizare pe care au sarcina să le dezvolte şi să le 
consolideze, atunci când se dezîncarnează, aceste spirite 
suferă de alterări considerabile ale memoriei. Ele întârzie 
aproape întotdeauna asupra evenimentelor pe care le-au 
trăit şi pierd oarecum, temporar, noţiunea timpului. În 
acest fel, ele se cristalizează în pasiunile şi realizările 
personale ale trecutului, pentru a renaşte apoi în arena 
luptei materiale cu toate caracteristicile tabloului moral 
propriu ființei lor. Astfel ele îşi vor putea corecta greşelile 
şi imperfecțiunile, cultivând gradat calitățile sublime 
care le vor înălța către sferele superioare. 

Astfel, spiritele rătăcite reapar în sânul vieţii fizice, 
reproducând în patrimoniul lor congenital deficiențele 
acumulate ca rezultat al încălcărilor legii. 

Pentru că a dezechilibrat cursul binelui, 
răufăcătorul va păstra în el remuşcări puternice, care îi 
vor impune întârzieri lamentabile pe calea înaintării 
spirituale. Această perturbare va face ca în sufletul său 
să fie conținut un mare număr de imagini care se vor 
lupta mental între ele, împiedicându-l pentru un timp 
indefinit să aibă acces la elementele renovatoare în 
planul eului său. 

Odată purificat la nivelul sentimentelor, el va 
renaşte în lumea formelor cu slăbiciunile dobândite în 
timpul lungii sale convieţuiri cu disperarea, căința sau 
deziluzia, pentru a-şi reajusta corpul perispiritual, grație 
unor laborioase eforturi regeneratoare în sfera carnală. 

Marile handicapuri din naştere şi bolile inexplicabile 
sunt rezultatele tranzitorii ale prejudiciilor pe care le 
aducem în mod individual curentului armonios al 
evoluției. 

Din atom în atom, corpurile astronomice ale lumilor 
se organizează şi din experiență infimă în experiență 
infimă, infinit repetată, puterea spiritului nostru se 


extinde. Manifestările sufletului nostru se sublimează 
de-a lungul nenumăratelor ere, pentru ca noi să putem 
creşte în cunoaştere şi să ne perfecționăm în virtute. Ele 
structurează cu răbdare, în spaţiu şi timp, vehiculul 
glorios cu ajutorul căruia ne vom înălța într-o bună zi 
către imperiile strălucitoare ale frumuseţii eterne. 


Cap. 05 - În sânul materiei 


De îndată ce depăşeşte stadiul trivialităților care îi 
marchează periplul în lumea cărnii, spiritul îşi 
recunoaşte condiția de prizonier în sfera materiei. Este 
vorba, de fapt, de un ansamblu de vieţi inferioare ce 
poate fi examinat cu ajutorul capacităţii noastre de 
discernământ. 

În multiplele sale stări, materia este o forță 
coagulată pe frecvențe dinamice extinse, conținând 
entitățile mentale de diferite tipuri, în cursul lungului lor 
parcurs evolutiv. 

Corpurile solide, lichide, gazoase, fluidele dense şi 
cele strălucitoare, energiile subtile, radiaţiile de diferite 
tipuri şi puterile oculte țes pânza în care conştiinţa 
noastră se dezvoltă până ce atinge glorioasa nemurire. 

Omul este un geniu divin în curs de perfecționare, 
sau un viitor înger în marele imperiu al existențelor 
microscopice, fiind în acelaşi timp sclavul natural al 
legilor superioare şi stăpânul legitim al puterilor 
inferioare. 

În jurul lui, totul este în mişcare, transformare şi 
reînnoire. În sânul multiform al naturii, în care el se 
agită, totul se modifică în vârtejul de energii care 
favorizează experiența şi ascensiunea. 

Chiar dacă ordinea domină în elementele infra- 
infinitezimale, totul se desface şi se reface constant, 
oferindu-i Spiritului faze importante de materializare şi 
dematerializare în cadrul legilor sistematice care 
funcționează în condiţii echivalente pentru toți. 

Dar deasupra elementelor chimice analizate, între 
hidrogen şi uraniu, care se găsesc regrupate pe planetă 
în combinații infinite, se găsesc liniile de forță ale lumii 
subatomice produse de  potenţialele electrice şi 


magnetice care prezidează toate fenomenele vieţii. În 
spatele acestor linii pozitive, neutre sau negative care 
constituie materia - o veritabilă aglomerare de sisteme 
solare microscopice şi de nebuloase infinitezimale - 
sălăşluieşte gândirea, care creează totul, reînnoieşte şi 
distruge pentru a reface. 

Energia mentală este  fermentul viu care 
improvizează, modifică, comprimă, destinde, asimilează, 
dezasimilează, integrează, spulberă sau recompune 
materia în toate dimensiunile. 

Prin urmare, suntem ceea ce hotărâm să fim, 
posedăm ceea ce dorim să posedăm, suntem acolo unde 
preferăm să fim şi obținem victoria, înfrângerea sau 
stagnarea, după cum ne imaginăm. 

Istoria Creaţiei în Cartea lui Moise, care îl idealizează 
pe Domnul în fața abisului şi a Cosmosului, 
simbolizează forța spiritului. 

„Să fie Lumină! - a hotărât Voința Divină - şi a fost 
lumină peste tenebre.” 

La rândul nostru, noi proclamăm în fiecare zi, prin 
intermediul ideilor, atitudinilor, cuvintelor şi faptelor 
noastre: „Să se facă destinul!” Şi viața ne dă tot ceea ce 
îi cerem. 

Evenimentele ascultă de intenţiile noastre şi de 
provocările noastre, manifestate sau ocultate. 

Găsim ceea ce merităm, pentru că merităm ceea ce 
căutăm. 

Oriunde ar fi, existența va fi invariabil aşa cum o 
gândim. 


Cap. 06 - Perispiritul 


După moarte, din ce va fi alcătuită țesătura subtilă 
a hainei spirituale a omului, odată ce se va regăsi fără 
corpul lui fizic? 

A urmări să transmitem informaţii referitoare la 
aceste aspecte este la fel de greu cu a explica unei omizi 
ce va deveni după ce va învinge inerția crisalidei. 

Lipită de sol sau de frunziş, târându-se greoi, 
insecta nici măcar nu bănuieşte că poartă în ea germenii 
propriilor aripi. 

Perispiritul este şi el un corp organizat. Acest tipar 
fundamental al existenței umane subzistă şi dincolo de 
mormânt, conform greutății lui specifice. 

Format din substanţe chimice care transcend seria 
de elemente chimice cunoscute până în prezent de 
ştiinţa pământeană, el este constituit din materie 
rarefiată, care se modifică în funcție de starea vibratorie 
a structurii interne. 

Înzestrat cu o mare putere plastică, acest organism 
delicat se modifică la comanda minţii. Totuşi, trebuie să 
subliniem faptul că această putere nu există decât acolo 
unde prevalează vivacitatea şi competenţa, care nu îi 
sunt conferite omului decât prin experienţă. 

La spiritele primitive, ignorante şi leneşe, acest 
înveliş se caracterizează printr-o mare vâscozitate, fiind 
o veritabilă continuare a corpului fizic încă animalizat 
sau bolnăvicios. 

Progresul mental este cel care îi oferă 
„echipamentului” spiritului posibilitatea de a se 
transforma, la orice nivel de evoluție. 

Trebuie să reținem totuşi că nu ne referim aici la 
perfecționarea interioară. 


Creşterea intelectuală, cu marea ei capacitate de 
acțiune, poate fi rodul unei inteligente perverse. 

Acesta este motivul pentru care găsim mulțimi 
compacte de entități eliberate de legăturile fiziologice, 
care operează în zonele de perturbare şi de cruzime, dar 
care dețin modalități surprinzătoare de a modifica 
aspectele în cadrul cărora se manifestă. 

Ele nu sunt încă în măsură să se supună imediat 
unei asceze, dar dispun de anumite elemente care le 
permit să domine mediul în care îşi găsesc echilibrul. 

Ele nu au dobândit încă verticalitatea iubirii care se 
înalță către sanctuarele divine pentru înfăptuirea 
sublimării interioare. Totuşi, ele sunt deja inițiate în 
orizontalitatea ştiinţei, care le permite să-i influențeze pe 
cei care, într-un anumit fel, încă împărtăşesc condiția 
lor spirituală. 


a 


„Îngerii căzuţi” nu sunt altceva decât nişte mari 
genii intelectuale înzestrate cu o capacitate limitată de a 
simți. 

Sclavi ai pasiunilor lor, ei au facultatea de a-şi 
modifica înfăţişarea, fascinându-i şi vampirizându-i pe 
cei din regnurile inferioare ale naturii. 

Totuşi, nimic nu scapă de transformare şi totul se 
aranjează în Univers spre folosul vieţii în general. 


Ignoranța adormită iese din somnul său şi este 
ghidată de ignoranţa trezită. 

Bunătatea născândă este stimulată de bunătatea 
superioară. 

Perispiritul, la fel ca şi forma somatică, ascultă de 
legile gravitaţiei în planul cu care se află în rezonanţă. 

Impulsurile, emoţiile, pasiunile şi virtuțile noastre se 
găsesc fidel prezente în el. Prin urmare, vom zăbovi timp 
de secole prin sferele luptei carnale sau în regiunile sale 
limitrofe, pentru a ne purifica şi  înfrumuseţa, 
pregătindu- ne astfel, în conformitate cu învățătura lui 
Iisus, veşmântul nuptial la banchetul Graţiei Divine. 


Cap. 07 - În progres 


În procesul de perfecționare a corpului spiritual, în 
afara anumitor suflete cu un caracter primitiv care zac 
într-o stare letargică mult timp după moartea fizică, 
observăm prezența unor spirite evoluate din punct de 
vedere intelectual, dar care sunt scufundate în vibraţiile 
dense provenite din compromisuri obscure. 

Ele nu rămân inerte, cufundate într-un somn larvar, 
ci se agită în divagațiile nebuniei. Creează imagini vii, 
care se mişcă în apropierea lor pe o perioadă 
nedeterminată, care variază în funcție de forța de 
impulsionare a pasiunilor lor. Poartă în ele dramele 
intense create chiar de ele. 

Încarnată pe Pământ, inteligenţa trăieşte între 
provocările sferei carnale şi sugestiile tăcute ale 
spiritului. Cu cât creatura este mai intelectualizată, cu 
atât mai adânc respiră în planul ideilor, influențând şi 
fiind la rândul ei influențată. 

În general, totuşi, omul îşi dezechilibrează propriile 
sentimente. La un grad mai mult sau mai puţin elevat, el 
tinde să se îndepărteze de legile care l-ar putea ghida. El 
străbate drumurile vieții omeneşti dobândind puţin şi 
pierzând aproape întotdeauna mult din punct de vedere 
interior. El cade pradă gândurilor neliniştitoare şi 
obscure pe care le produce pentru a-şi alimenta nevoile 
mentale. 

Într-un asemenea context, dezincarnarea nu îl 
modifică din punct de vedere intim. 


Prizonier al cercului vibratoriu al propriilor sale 
creații, sufletul suferă de inhibiţii fireşti la vederea 
peisajului vieţii glorioase. Încarcerat între zidurile stranii 
ale concepţiilor obscure şi strâmte în care se agită, el nu 
este încă în măsură să rezoneze cu spectacolele 
uluitoare ale imensității. 

La fel cum lampa străluceşte datorită radiaţiei sale, 
răspândind o lumină care este în acelaşi timp şi o 
materie subtilă, sufletul rămâne scufundat în creaţiile 
sale. El rămâne ataşat de peisajul în care prevalează 
forțele şi dorinţele cu care se află în rezonanţă, pentru 
că gândul este în acelaşi timp şi o substanţă rarefiată, o 
materie ale cărei expresii sunt încă inabordabile 
investigației pământene. 

Întrucât se pot alimenta un timp nedefinit cu 
emanațiile propriilor lor dorințe, anumite entități 
stagnează timp de ani întregi în expresiile emoţionale în 
care se complac. Ele îşi întârzie astfel mersul evolutiv. 
Într-o bună zi ele se reîncarnează, pentru a se dedica 
recapitulării experienţelor în care au eşuat. Ele îşi reiau 
atunci munca de purificare interioară, pentru a se eleva. 


Astfel, ne confruntăm cu dureroase fenomene 
congenitale. Sinucigaşii se întorc la lupta fizică, unde 
suportă boli ingrate. Criminalii renasc cu mutilări şi 
deficiențe deplorabile. Alcoolicii se întorc pe Pământ în 
compania unor părinţi care au afinități cu ei, în timp ce 
marii delincvenți îşi reîncep călătoria de perfecționare 
morală confruntându-se cu încercări teribile, cum ar fi 
boli inexplicabile şi probleme greu de rezolvat. 

În această pepinieră vastă şi binecuvântată a 
sufletelor, care este lumea, puţin câte puţin, secol după 
secol şi mileniu după mileniu, prin diferite corpuri şi 
diferite condiții în domeniul formelor, spiritul nostru 
construieşte lent, pentru folosul lui personal, vehiculul 
purificat şi divin pe care Domnul i-l rezervă pentru 
deplina nemurire victorioasă. 


Cap. 08 - Pământul 


Pământul este un enorm generator, un gigantic 
aparat cosmic pe care ne desfăşurăm, sub cerul liber, 
călătoria noastră evolutivă. 

Putem compara clasele sociale care locuiesc în acest 
imens tren care se învârteşte în jurul propriei axe şi în 
jurul Soarelui, cu nişte mari vagoane de diverse 
categorii. 

Din când în când, schimbăm locul cu vecinii şi 
însoțitorii noştri. 

Cel care călătorea în vagonul de lux revine pe 
Pământ pentru a redescoperi umilința şi condiția 
inferioară. 

Cât despre cel care trăia modest, el se bucură acum 
de o condiție demnă de invidiat, modificându-şi astfel 
cursul experiențelor. 

Fenomenul  reîncarnării ar putea fi, aşadar, 
simbolizat în felul următor: din corp în corp, la fel cum 
ar schimba diverse haine, Spiritul călătoreşte din 
existență în existență pentru a găsi comorile iubirii şi 
înțelepciunii, care vor fi o garanţie divină în eternitate. 

Filosofic vorbind, putem considera de asemenea 
această planetă ca fiind şcoala noastră multimilenară. 

Numeroşi sunt aceia care ocupă un loc în ea, dar se 
instalează şi se complac într-o stare de lene, pe care 
timpul îi va face să o plătească foarte scump, 
separându-i în cele din urmă de pasagerii şi de ființele 
care le sunt dragi, ori surghiunindu-i într-o stare de 
paralizie sau de împietrire, cufundaţi în mari prăpăstii 
întunecate. 


În acest timp, alţii îşi pun întrebări zi şi noapte... şi 
cu o insistenţă vicioasă, pierd noțiunea valorii timpului. 

Să ne imaginăm un colegiu la care s-ar prezenta 
nişte elevi care, deşi începători în ale cunoaşterii, ar cere 
recompense şi omagii înainte de a începe măcar să 
studieze primele lecții. 

Copilul neexperimentat nu poate cere lămuriri cu 
privire la conducerea şcolii în care îşi urmează primele 
cursuri. 

Tot astfel, în fața măreției infinite a vieţii care ne 
înconjoară, noi nu suntem decât nişte copii în ceea ce 
priveşte cunoaşterea superioară. 

Ne împiedicăm, bâjbâim şi facem experienţe pentru 
a asimila şi pentru a aduna bogăţiile Spiritului. 

Astfel, noi nu avem decât un singur drept: cel de a 
munci şi servi, ascultând instrucțiunile edificatoare pe 
care înțelepciunea desăvârşită ni le oferă, prin 
împrejurările variate în care se desfăşoară viața noastră. 

Nimeni să nu-şi facă iluzii, crezând că poate înşela 
Natura! 

Munca este o lege divină. 


În cea mai mare parte a timpului, a căuta la 
nesfârşit înseamnă a-ți ascunde lenea intelectuală. 

Însă viaţa îşi păstrează cu străşnicie secretele... Ea 
nu răspunde cu certitudine decât celor care bat la 
poarta sa făcând efortul neîncetat de a munci şi care 
doresc să-şi împodobească fruntea cu prestigioasa 
coroană a apostolatului în serviciul semenilor lor. 


Cap. 09 - Marea scoală 


În cadrul activităţilor planului fizic, Pământul, ale 
cărui porți sunt deschise către gloria învăţării, este cu 
adevărat o universitate sublimă, în care aproximativ 
două miliarde de elevi de rase şi naționalități diferite 
urmează cursuri multiple, la numeroase discipline. 

Fără a mai vorbi de miliardele de inteligenţe 
subumane care beneficiază de multiplele servicii ale 
progresului planetar, există mai mult de 20 de miliarde 
de suflete conştiente dezincarnate care se mişcă în jurul 
domiciliului terestru, zăbovind o vreme aici, pe alte 
niveluri de evoluție. 

Pentru majoritatea acestor creaturi, care au nevoie 
de o experiență mai vastă, reîncarnarea nu este doar un 
imperativ natural, ci şi o recompensă, căci ea reprezintă 
o nouă ocazie de a învăţa. 

Aşadar, sub supravegherea luminată a inteligenţelor 
divine, atât în trecut, cât şi în prezent, fiecare popor a 
fost şi este o fază pregătitoare a umanităţii pentru 
timpurile viitoare. 

Ieri, învățam ştiinţa în Egipt, spiritualitatea în India, 
comerțul în Fenicia, revelaţia la Ierusalim, dreptul la 
Roma şi filosofia în Grecia. Astăzi educăm în Anglia, 
învăţăm arta în Italia, răbdarea în China, tehnicile 
industriale în Germania, respectarea libertăţii în Elveţia 
şi transformarea spirituală în America. 

Fiecare naţiune trebuie să îndeplinească o sarcină 
specifică, care este o sursă de perfecționare. Chiar şi 
atunci când blocurile etnice dezlănțuite se dedau la 
războaie, o fac pentru că se află în căutarea unor noi 
valori pentru propria lor creştere. 


În jurul planetei vedem cele mai primitive 
comunități aspirând la mari achiziții culturale. 

Dacă este adevărat că civilizaţia rafinată de astăzi 
face înconjurul Pământului în câteva ore şi se distinge 
prin ascuțimea inteligenței sale, nu este mai puțin 
adevărat că milioane de frați ai noştri sunt încă extrem 
de departe de lumea morală. Ei diferă foarte puţin de 
animale, care nu au reuşit să-şi stabilească nici cea mai 
mică noţiune de responsabilitate. 

Piticii goi din Abisinia, care emit ţipete stranii în loc 
de limbaj, seamănă mai mult cu nişte maimuțe. 

Ce să mai spunem despre frații noştri negri din 
Kytches, care îşi petrec zilele întinşi la pământ, pândind 
şobolanii pentru a-şi potoli foamea! 

La majoritatea africanilor orientali nu există relații 
morale între părinți şi copii. 

Cei din tribul Latukas din Africa nu au nici cel mai 
mic sentiment de compasiune sau cea mai elementară 
noțiune despre datorie. 


Cei din urmă locuitori primitivi din Filipine rătăcesc 
prin munți ca nişte animale sălbatice. 

Şi nu departe de noi, cei din tribul Botocudos, care 
se ocupă cu vânătoarea şi pescuitul, constituie exemple 
teribile de brutalitate şi ferocitate. 

Pe imensa şcoală care este Pământul există sarcini 
numeroase şi urgente pentru toţi cei care învaţă că viața 
este în mod constant în mişcare, în progres şi în 
ascensiune. 

În credinţa religioasă şi în administraţia bunurilor 
publice, în artă şi în industrie, în educație şi în 
agricultură, individualitatea găseşte un câmp vast de 
acțiune, cu mijloace extinse pentru a se distinge. 

Munca ne permite să urcăm scara divină care ne 
conduce către laurii eterni ai Spiritului. 

Nimeni nu are nevoie să meargă să trăiască pe 
Jupiter sau pe Saturn pentru a participa la crearea 
noilor Ceruri, în plin peisaj cosmic, Pământul, locuinţa 
noastră şi atelierul nostru de lucru, aşteaptă să o 
transformăm într- un glorios paradis. 


Cap. 10 - Religie 


Ştiinţa multiplică posibilitățile simțurilor, iar 
filosofia sporeşte resursele rațiunii, dar religia este forța 
care face să crească puterea sentimentelor. 

De aceea, centrul vieții se găseşte în inimă. Din 
acest focar pornesc curenții imperceptibili ai dorinței 
care se afirmă în gândire în „dinamul” cerebral, pentru a 
se materializa apoi în cuvinte, în hotărâri, în acțiuni şi 
în realizările zilnice. 

În lupta obişnuită, unii disprețuiesc activitatea 
religioasă, căci consideră că ea nu este decât un artificiu 
sacerdotal sau politic. Însă în predicarea credinţei 
sfințitoare vom găsi regulile de conduită şi de 
perfecțiune de care avem nevoie pentru a creşte mental 
pe calea către cuceririle divine. 

Sintetizând fructul civilizațiilor, umanitatea este o 
construcție religioasă. 

De la strămoşii noştri vertebrați şi nevertebrați, 
trecem, de milenii, din reîncarnare în reîncarnare; în 
acest fel ni se dezvoltă inteligența, grație experimentării 
neîncetate. Însă rațiunea nu este doar fructul uceniciei 
noastre de-a lungul secolelor, ci este şi discernământul, 
sau lumina spirituală, cu care, puțin câte puțin, ne 
perfecționăm spiritul. 

Religia este forța care clădeşte umanitatea. Este 
uzina invizibilă a caracterului şi a sentimentului. 

Milioane de ființe încarnate îşi mențin încă un 
puternic potențial de animalitate. Pentru ele, forma este 
o nobilă locuință care le permite să asimileze valori 
educative. Ele au o inimă pentru a înregistra binele, şi 
totuşi mai păstrează în ele elanuri de cruzime. Instinctul 
panterei, otrava şarpelui, voracitatea lupului domnesc 
încă în psihicul a nenumărate ființe inteligente. 


Singură religia reuşeşte să şteargă viciile cele mai 
secrete ale ființei. Acționând în mod decisiv asupra 
centrilor profunzi ai elaborării gândirii, ea modifică 
gradat caracteristicile sufletului, elevând frecvența 
vibratorie a ființei. Aceasta îi îmbunătăţeşte gradat 
relațiile cu lumea şi cu semenii săi. 

Născută în fiorosul leagăn al fricii, credința şi-a 
început apostolatul învățând triburile primitive că 
puterea divină ține în mână frâiele justiției supreme. Ea 
le inspiră respectul față de viață şi îmbunătăţeşte 
comunicarea între suflete. Din această credință provin 
originile fraternității sincer resimţite. În Antichitate, 
expresiile inferioare ale religiei au stimulat adesea 
persecuția şi moartea prin dureroase sacrificii şi 
deplorabile flagelări. Chiar dacă şi în zilele noastre, 
luptele separatiste şi neînţelegerea scindează credinţele, 
incitând ființele la dezbinare şi stabilind granițe 
dogmatice distincte, religia rămâne totuşi şcoala 
suverană a formării morale a populaţiei. Ea înzestrează 
spiritul cu forță şi lumină pentru ca el să poată realiza 
călătoria îndumnezeirii. 


Ştiinţa va crea condiţiile de asistenţă indispensabile 
omului şi îl va îmbogăți cu efigiile culturii superioare. 
Filosofia îl va susține, grație prețioaselor interpretări ale 
fenomenelor, prin care se manifestă înțelepciunea 
eternă, dar numai credinţa, cu stările ei de perfecțiune 
interioară ne poate pregăti spiritul nepieritor către 
ascensiunea universală. 


Cap. 11 - Credinţa religioasă 


Dintotdeauna omul a visat la patria sa celestă. 

Ideile despre rai şi iad sunt înrădăcinate în gândirea 
tuturor popoarelor. Indienii din America cred în 
paradisul vânătorii abundente şi în dansuri perpetue cu 
rezerve inepuizabile de tutun. 

Cât despre eschimoşi, ei concep Edenul sub forma 
unor peşteri acoperite cu decoraţiuni. 

Triburile Maori, care consideră războiul o stare 
naturală de fericire, aspiră la un Cer în care se poartă 
veşnic lupte între gladiatori. 

La hinduşi, noţiunile de responsabilitate şi dreptate 
sunt foarte puternic asociate conceptului de 
supraviețuire a sufletului. Din timpuri foarte 
îndepărtate, ei cred că cei dezîncarnați sunt duşi în fața 
judecătorului morţilor. Cei buni merg în Paradis pentru 
a se bucura de corurile celeste, iar cei răi coboară în 
prăpastia imperiului lui Varuna, zeul apelor, unde sunt 
aruncați în temnițe infernale, legaţi unii de alții cu şerpi 
vii. Însă, întrucât concepţia lor exprimă o parte de 
adevăr, ei admit dintotdeauna că atât din palatul celest, 
cât şi din abisul chinuitor, sufletele revin în sfera 
carnală pentru a progresa în ştiinţa perfecțiunii. 

La rândul lor, asirienii şi caldeenii presupuneau că 
cei defuncți trăiesc într-o stare de somnolență în 
regiunile subterane, în tărâmul tenebrelor. 

În Grecia, noţiunile de justiţie postumă au atins un 
nivel mai elevat începând cu Misterele lui Orfeu. În 
Hadesul terifiant al lui Homer, spiritele sunt judecate de 
Minos, fiul lui Zeus. 

Cât despre gali, aceştia acceptau doctrina 
transmigrației sufletelor şi erau depozitari ai unor 
revelații avansate despre spiritualitatea superioară. 


Evreii credeau că cei dezincarnaţi sălăşluiesc în 
scheol, pe care Iov îl descrie ca pe „un ţinut al mizeriei şi 
al tenebrelor, în care sălăşluiesc teroarea şi moartea”. 

Odată cu Virgiliu, apar principii mai solide în ceea 
ce priveşte legea  recompensei. La intrarea în 
strâmtoarea lui Orcus, divinități infernale reprezintă 
pedepsele, cum ar fi războiul, doliul, bolile, bătrânețea, 
frica, foamea, monştrii, centaurii şi harpiile, furiile şi 
hidra din Lerna, care simbolizează teribilele suplicii 
mentale ale sufletelor căzute pradă iluziilor în timpul 
vieții fizice, în mijlocul acestor zei ai abisului se înalță 
bătrânul ulm. Visele se agaţă de ramurile lui şi acolo 
începe calea care conduce la întunecatul şi mocirlosul 
Acheron, cu mari vârtejuri de apă clocotită. 

Inspirați de un ideal de dreptate şi fericire aflat 
dincolo de mormânt, egiptenii îşi petreceau existența 
consacrându-se studiului morții. 

Mai recent, Mahomed a stabilit noi linii directoare 
pentru viața spirituală, descriind Paradisul ca având 
şapte etaje, iar Infernul ca având şapte subdiviziuni. 
Fericiţii aleşi respiră în încântătoarele grădini în care 
curg râuri de apă cristalină, de lapte şi miere, în timp ce 
condamnații trăiesc în regiuni de supliciu, unde suflă un 
vânt crud, care întețeşte focuri stranii, care consumă 
totul în calea lor. 

Dante, clarvăzătorul florentin, prezintă tablouri 
expresive ale  Infernului, ale Purgatoriului şi ale 
Paradisului. 

Realitățile nemuririi însoțesc sufletul omenesc a 
cărui viață nu este circumscrisă de îngustele activități 
de pe Pământ. 

Corpul este un cămin temporar, în care sufletul 
nostru se află în ucenicie. De aceea, atunci când este 
lovită de deziluzii şi oboseală, atunci când este cuprinsă 


de angoasă, ființa umană îşi aminteşte instinctiv de ceva 
intangibil, care îi vine în minte ca fiind paradisul 
pierdut. 

Simțindu-se tulburat pe Pământ, el cere lumi de 
dincolo un mesaj de îmbărbătare şi de armonie. Un 
asemenea moment este deci profund semnificativ pentru 
destinul ființei, căci dacă inima care cere este plină de 
bunăvoință, răspunsul vieţii superioare nu se lasă 
aşteptat. Un nou drum se deschide sufletului său 
oprimat şi obosit, care se întoarce către lumea de dincolo 
plin de iubire, de suferinţă şi de speranţă. 


Cap. 12 - Serviciul religios 


De când îl adoră omul pe Dumnezeu pe Pământ? 
Originea credinței se pierde în negura eternității 
insondabile. 

Primul impuls care împinge planta şi viermele să 
caute lumina se înrudeşte cu aspiraţia religioasă a vieții, 
care inspiră sufletul omenesc să-şi caute Creatorul. 

Dacă studiem şcolile religioase ale celor mai vechi 
popoare, descoperim că în Egipt apare pentru prima 
dată ideea centrală a nemuririi, împreună cu anumite 
concepții avansate referitoare la măreția divină; ele erau 
însă închise în templele preoţilor sau în palatele 
faraonilor şi nu aveau contact cu spiritul popular, care 
era foarte adesea abandonat în ghearele superstiției. 

India, la rândul ei, ne permite să identificăm cultul 
înțelepciunii. Învăţători eminențţi îi învaţă aici pe oameni 
că bunătatea trebuie să stea la baza relațiilor cu semenii 
lor, că viciile şi virtuțile lor sunt forțe care îi vor urma 
dincolo de mormânt; ei  propovăduiesc lecțiile 
binecuvântate ale perfecţionării morale şi ale înțelegerii 
umane. Însă spiritul de castă a sufocat sanctuarele, 
împiedicând dezvoltarea necesară a  binefacerilor 
spirituale în sânul populației. 

În Persia, zoroastrismul reprezintă consacrarea 
îndatoririlor noastre în slujba binelui; însă comunitățile 
binecuvântate cu învăţăturile sale respectabile s-au 
dedat la războaie de cucerire şi distrugere. 


La evrei, simțim suflul revelației Dumnezeului Unic 
stabilind domnia dreptăţii pe Pământ, dar în ciuda 
gloriei sublime care încununează fruntea lui Moise şi a 
profeților care i-au urmat, orgoliul etnic este o plagă care 
trăieşte în inima poporului ales. 

În China, putem observa exaltarea simplităţii prin 
lecţiile care se propagă în toate straturile sociale, 
subliniind echilibrul şi solidaritatea. Totuşi, marele 
popor chinez nu reuşeşte să depăşească perturbările 
scindării şi ale captivităţii. 

În Grecia, găsim cultul frumuseţii. Misterele lui 
Orfeu trasează frumoase idealuri şi construiesc 
minunate sanctuare. Totuşi, perfecțiunea artei şi a 
culturii nu reuşeşte să creeze în spiritul elen noțiunea 
de iubire universală. Generali şi filosofi îşi folosesc 
inteligența pentru a domina şi, într-un anumit fel, se 
sustrag tentațţiilor belicoase ațâțând focurile abominabile 
ale discordiei şi distrugerii. 

La Roma, dreptul ne învață că patrimoniul şi 
libertatea celuilalt trebuie să fie respectate şi totuşi nicio 
altă civilizație nu a dat lumii atâtea genii ale flagelării şi 
ale morții. 


Hermes este înțelepciunea. 

Buddha este renunțarea. 

Zoroastru este datoria. 

Moise este justiția. 

Confucius este armonia. 

Orfeu este frumusețea. 

Numa Pompilius este puterea. 

Înainte de Hristos, în toate marile perioade de 
evoluție religioasă vedem deci apărând demonstrații 
incomplete de spiritualitate. Nu există reguli absolute de 
perfecțiune morală care să indice oamenilor drumul 
regenerator şi sfințitor. Apar scindări între rase şi caste 
sub diferite forme de onorare şi umilire pentru bogați şi 
săraci, stăpâni şi sclavi, învingători şi învinşi. 

Dar numai odată cu venirea lui lisus apare în lume 
victorioasa încununare a credinței. Creştinismul ne 
oferă glorioasele semințe ale fraternității care vor domina 
secolele. Divinul Fondator al Veştii celei Bune intră în 
contact cu mulțimea, iar sanctuarul iluminat şi sublim 
al iubirii universale se deschide întregii umanități 
pentru ca aceasta să fie sfințită. 


Cap. 13 - Mesajul creştin 


Învățătura lui lisus nu este exprimată într-o formă 
complicată. 

Păstrând respectul datorat oricărei şcoli care predică 
revelația credinței în grupări inițiatice, remarcăm faptul 
că Domnul descinde din Ceruri pentru a deschide 
templul inimii omeneşti către sublimul iubirii şi al 
luminii, prin intermediul fraternității, al iubirii şi al 
cunoaşterii. 

Pentru aceasta, Maestrul nu cere ca oamenii să 
devină dintr-o dată nişte eroi sau nişte sfinți. El nu le 
cere adepților săi să facă miracole sau să realizeze 
imposibilul. 

Cuvântul Lui atinge viața obişnuită, sentimentele 
cele mai simple, lupta şi experiențele vieţii de zi cu zi. 

Spre deosebire de toți mentorii umanităţii care 
trăiau şi trăiesc între misterele religioase şi autoritățile 
politice, el a trăit printre masele de oameni din popor, 
invitând creaturile să construiască sanctuarul Domnului 
în propria lor inimă. 

lubeşte-L pe Dumnezeu, Tatăl nostru - ne învaţă El 
- cu tot sufletul tău, cu toată inima ta şi cu toată 
puterea ta. 

Iubeşte-ţi aproapele ca pe tine însuți. 

lartă-i pe semenii tăi de atâtea ori cât este necesar. 

Ajută fără a aştepta nici cea mai mică recompensă. 

Roagă-te pentru cei care te prigonesc şi te 
calomniază. 

Ajută-ți duşmanii. 

Nu judeca, pentru ca să nu fii judecat. 

Celui care îți cere haina de pe tine, lasă-i şi cămaşa. 

Dacă te va sili cineva să mergi cu el o milă, mergi 
două. 


Nu căuta primul loc între oameni, pentru ca 
vanitatea să nu-ți ispitească inima. 

Cel care se smereşte pe sine va fi înălțat. 

Celui care te loveşte peste obrazul drept, întinde-i şi 
obrazul stâng. 

Binecuvântează-l pe cel care te blestemă. 

Eliberează şi vei fi eliberat. 

Dă şi vei primi. 

Fii milostiv. 

Fii bun cu cel care te urăşte. 

Oricine îşi va pierde viața din dragoste pentru 
apostolatul mântuirii o va regăsi încă şi mai perfectă în 
gloria eternității. 

Fă-ţi lumina să strălucească. 

Fii curajos. 

Lasă morții să-şi îngroape mortii lor. 

Dacă vrei să Mă găseşti în lumina învierii, leapădă- 
te de tine însuți, poartă-ți cu bucurie crucea 
îndatoririlor şi mergi pe urma Mea în calvarul de 
sudoare şi sacrificiu care precedă bucuriile zorilor divini! 

Astfel, la aceste chemări, de 20 de secole, vocile care 
incită la răzbunare şi la lovituri se sting încet... 
Cuvântul lui Hristos, dincolo de edicte şi săbii, de 
decrete şi enciclice, urcă mereu şi rezonează din ce în ce 
mai tare în acustica lumii, pregătind oamenii şi viața 
pentru suveranitatea iubirii universale. 


Cap. 14 - Evanghelie şi bucurie 


Mare nedreptate comit cei care afirmă că au găsit în 
Evanghelie o religie a tristeţii şi amărăciunii. 

Fără îndoială, cultul exterior promovat de sacerdoți 
a impregnat adesea orizontul creştin cu nori sumbri, dar 
în esența sa, creştinismul este revelația bucuriei 
profunde a Cerului care străpunge întunericul 
Pământului. 

Venirea Mântuitorului este precedată de vizita 
îngerilor. 

Maria, radioasă, se întreține cu un mesager divin, 
care o anunţă despre venirea Ambasadorului Celest. 

lisus se naşte în ieslea umilă, luminată de steaua 
care apare în mod neaşteptat. 

Mesageri simpli sunt chemaţi de un emisar spiritual 
care se materializează brusc în fața lor şi se declară 
purtător al „unor veşti de mare bucurie” pentru întregul 
popor, în acelaşi moment, voci cristaline intonează în 
Ceruri cântece care îl slăvesc pe Creator şi 
propovăduiesc pacea şi bunăvoința între oameni. 

Fericirea şi speranța încep să domnească... 

Mai târziu, învățătorul îşi începe apostolatul în 
timpul unei sărbători de nuntă, subliniind bucuriile 
vieții de familie. 

Percepând parcă limitele şi îngustimea oricărui 
templu din piatră ce ar fost ridicat pentru propovăduirea 
Cuvântului Său inspirator în fața lumii, Domnul îşi 
începe predicile pe malul lacului, în plin sanctuar 
natural. Florile şi păsările, lumina şi parfumurile 
constituie cadrul învățăturii Sale. 

Mulţimi de oameni aud vocea Sa liniştitoare. 

Bolnavi şi schilozi primesc o imensă mângâiere. 

Săraci şi nefericiți întrezăresc noi orizonturi în viitor. 


Femei şi copii îl însoțesc cu bucurie. 

Predica de pe Munte este imnul preafericiților care 
anihilează mâhnirea şi disperarea. 

Pe oriunde trece divinul Prieten, El face să 
domnească o fericire contagioasă. 

Pe câmp, El înmulțeşte pâinile destinate celor 
înfometați. 

Tratamentul aplicat de învățător celor suferinzi, 
considerați inutili sau demni de dispreț, creează noi 
reguli de încredere în lume. 

Apostolatul Veştii celei Bune se desfăşoară într-un 
climat de bucurie perfectă. 

Orice creatură care percepe notele încurajatoare ale 
Evangheliei începe să vadă lumea şi viața dintr-o altă 
perspectivă. 

El concepe Pământul ca pe şcoala binecuvântată a 
pregătirii spirituale, în care fiecare om are o sarcină 
sfințitoare de îndeplinit. 

Orice bolnav care îşi regăseşte sănătatea este un 
vector de curaj pentru întreaga comunitate. 

Orice suferind care îşi găseşte alinare este o sursă 
de înălțare morală pentru o mulțime imensă. 

Maria Magdalena, care creşte în iubire, este 
frumusețea care renaşte etern, iar Lazăr, care se ridică 
din mormânt, reprezintă viața triumfătoare care se 
îndreaptă către nemurire. 

Şi chiar din sudoarea însângerată a supliciului 
crucii, Domnul a făcut să curgă izvorul vieții victorioase 
asupra lumii întregi, grație luminii învierii care 
străluceşte asupra umanităţii pentru a-i susține 
progresul spiritual în eternitate. 


Cap. 15 - Evanghelie şi individualitate 


Hristos era urmat îndeaproape de mulțime şi totuşi 
El nu avea nimic dintr-un banal agitator. 

În orice climat politic, atunci când şcolile religioase 
stau alături de sistemul de legi omenesc, împărțind cu el 
puterea, ele stabilesc reguli spirituale care dobândesc o 
anumită autoritate asupra maselor populare. 

Totuşi, lisus nu a transformat mintea colectivă într- 
un teren exploatabil. 

Proclamând mulțimii Fericirile în timpul Predicii de 
pe Munte, El nu o incită la violență, pentru ca ea să se 
năpustească asupra bunurilor altora, ci înmulțeşte El 
însuşi pâinile care o hrănesc şi o întremează. 

El nu îndeamnă poporul să facă revendicări. 

El sfătuieşte oamenii să respecte bunurile 
conducătorilor politici prin formula înțeleaptă care 
recomandă „să i se dea Cezarului ce e al Cezarului”. 

Numeroşi experți în materie de creştinism pretind că 
au identificat în învățătorul Divin personalitatea unui 
revoluționar care îşi incită contemporanii la revoltă şi 
discordie. Însă în niciun moment al misiunii Sale pe 
Pământ nu găsim nici cea mai mică urmă de indisciplină 
sau de disperare în ceea ce priveşte ordinea stabilită. 

El a ajutat mulțimea suferindă şi a consolat-o. Nu a 
arătat niciun interes în a elibera toate creaturile, a căror 
evoluție, până în prezent, necesită încă lupte acerbe şi 
încercări neîncetate, ci a căutat mai degrabă să ajute 
ființa umană să se elibereze. 


El a îndemnat-o pe femeia păcătoasă cu următoarele 
cuvinte: „Du-te şi nu mai păcătui!” 

Paraliticului i s-a adresat cu bunătate astfel: 
„Ridică-te şi mergi”. 

Pe un ton convingător i-a spus femeii din 
Capernaum: „Credinţa ta te-a vindecat”. 

Peste tot, vedem că El caută să eleveze spiritul, că 
doreşte să edifice templul responsabilităţii în fiecare 
conştiinţă şi altarul servirii aproapelui în fiecare inimă. 

Dovedindu-şi grija pentru reînnoirea lumii 
individuale, El nu a rămas aşezat pe acel tron dominator 
de la înălțimea căruia generalii şi legiuitorii dau de 
obicei ordine... El a coborât în mijlocul poporului şi a 
intrat personal în contact cu bătrânii şi cu cei suferinzi, 
cu femeile şi copiii. 

S-a întreținut îndelung cu ființele rătăcite şi evident 
nefericite. 

A dat dovadă de bunătate fraternă față de Maria 
Magdalena, cea obsedată, şi a manifestat amabilitate 
față de Zaheu, bogatul. 


Dar pentru că ştia că tirania şi durerea urmau să 
rămână încă mult timp pe Pământ ca nişte rele necesare 
pentru îndreptarea ființelor inteligente, Binefăcătorul 
celest a fost, înainte de toate, inițiatorul transformării 
individuale, care este unica mişcare de eliberare a 
spiritului bazată pe efortul personal şi pe renunțarea la 
propriul „eu”. 

Pentru aceasta, El a luptat, a iubit, a slujit şi a 
suferit pe cruce, confirmând, cu propriul Lui sacrificiu, 
doctrina Lui de revoluție interioară, care afirmă: „Cel 
care doreşte să fie cel mai mare în împărăţia Cerurilor să 
fie mai întâi în lume servitorul tuturor”. 


Cap. 16 - Evanghelie şi caritate 


Înainte de venirea lui lisus, conceptul de caritate era 
necunoscut. 

Monumentele civilizaţiilor străvechi nu menționează 
nicăieri această virtute. 

Ruinele palatului lui Nabucodonosor, unde s-a 
etalat grandoarea babiloniană, nu vorbesc decât despre 
fast şi putere, pe care secolele le-au consumat. 

Piramidele  gloriosului Egipt nu evocă deloc 
compasiunea. 

Celebrele hipogee din Persepolis nu atestă decât 
orgoliu etnic. 

Cât despre Zidul Chinezesc, el traduce întreaga 
angoasă a dorinței de apărare. 

În vechile sanctuare ale Indiei, Atotputernicul este 
venerat de milioane de credincioşi, fără îndoială sinceri, 
dar în mod deliberat îndepărtați de semenii lor născuți 
în condiția unor paria demni de dispreț. 

Acropole din Atena, cu respectabilele lui coloane, 
omagiază inteligența. 

Colosseumul lui Vespasian, din Roma, este un 
monument ridicat pentru triumful războinicilor, pentru 
manifestarea bucuriei populare. 

Timp de multe milenii, omul a admis hegemonia 
celor mai puternici, pe care a consacrat-o prin 
intermediul artei şi culturii pe care era capabil să le 
creeze şi să le dezvolte. 

Odată cu lisus, peisajul social trece prin 
transformări radicale. 

Învățătorul nu se limitează să predice binele. El 
intră în contact cu mulțimea şi îl materializează prin 
propriile Sale eforturi. 


Vindecă bolnavii pe drumurile publice fără a face 
ceremonii. Susţine mii de ființe, ajutându-le să-şi rezolve 
cele mai complicate probleme de natură morală, fără a 
folosi etichetele vreunui cult exterior. 

Transmite discipolilor parabola Bunului Samaritean, 
care glorifică în veşnicie misiunea sublimă a carității. 

Povestea este simplă şi expresivă. 

Luca transmite mesajul  celestului învățător, 
explicând că „un om cobora de la Ierusalim către Ierihon, 
când a fost atacat de hoţi, care l-au jefuit şi l-au snopit în 
bătaie, iar apoi l-au abandonat pe jumătate mort la 
marginea drumului. Întâmplarea a făcut ca pe acolo să 
treacă un preot, care, văzându-l de departe, l-a ocolit. 
După puțin timp, a apărut un levit, care atunci când l-a 
zărit, s-a îndepărtat rapid. 

Văzându-l în acea stare, un samaritean care 
călătorea prin acea regiune a fost cuprins de o milă 
adâncă. El s-a aplecat mai întâi asupra nefericitului 
pentru a-i obloji rănile, iar apoi l-a suit pe calul său şi l-a 
dus la un han pentru a fi îngrijit”. 

Vedem în această povestire că Domnul nu îl priveşte 
pe cel aflat în nevoie decât ca pe „un om”. Nu ne spune 
care îi era rasa, culoarea, condiția socială sau opiniile. 

În el, vede o umanitate suferindă lipsită de ajutorul 
ființelor care aprind lumina carității dincolo de toate 
prejudecățile de clasă sau de religie. 

Începând din acest moment, o nouă mişcare de 
solidaritate umană apare pe Pământ. 

Cu timpul, apostolii se împrăgştie în diferite regiuni 
ale lumii pentru a propovădui că „este mai bine să dai 
decât să primeşti”. 

În acest timp, cei care se află în avangarda binelui, 
inspirați de lecţia Domnului, înlocuiesc văile mizeriei cu 
spitale confortabile. Ei combat viciile multimilenare cu 


orfelinate şi creşe. Creează şcoli în care cultura este 
încredințată sclavilor. Fondează instituţii de ajutor şi 
prevedere acolo unde societatea menținea cerşetoria 
pentru cei mai slabi. Ca un geniu creştin pe Pământ, 
caritatea nu încetează să crească de-a lungul secolelor 
prin bunătatea Sfântului Francisc din Assisi, prin 
devotamentul Sfântului Vincențiu de Paul sau prin 
fraternitatea însoţitorului anonim pe drumul public, 
revelând într-un mod sublim faptul preţios că Spiritul 
lui Hristos continuă să acționeze în noi şi prin noi. 


Cap. 17 - Evanghelie şi muncă 


Glorificarea muncii este un serviciu evanghelic. 

Înainte ca învățătorul să vină şi să-şi exercite 
influența Sa, Pământul era o vastă plantație populată cu 
stăpâni şi sclavi. 

Servirea celorlalți era considerată o dezonoare. 

Dominate de principiul forței, naţiunile semănau 
foarte mult cu triburile primitive. 

Distincția socială rezulta din vânătoare. 

Tronurile se clădeau aproape întotdeauna pe bazele 
obscure ale jafului. 

Cei şireţi şi cei puternici profitau cel mai adesea de 
binefacerile vieţii. 

Orice catastrofă economică sfârşea obligatoriu în 
captivitate. 

Munca era sinonimă cu dezonoarea. 

În cea mai mare parte a timpului, spiritele cele mai 
nobile erau tratate ca veritabili subalterni, ele asudau şi 
gemeau purtând lectica de purpură a asupritorilor lor. 

În toate oraşele mişunau sclavii de toate felurile. 
Numai lor le revenea datoria de a servi, ca şi cum 
aceasta ar fi fost o pedeapsă severă. 

Roma imperială era plină de prizonieri capturați în 
Egipt şi Grecia, în Galia şi la Pontul Euxin. Numai în 
timpul revoltei lui Spartacus, în anul 71 înaintea erei 
creştine, au fost condamnaţi la moarte pe Via Appia 
30.000 de sclavi, a căror singură greşeală fusese aceea 
de a fi aspirat la o muncă demnă, într-un climat de 
libertate constructivă. 

Însă odată cu lisus, o nouă eră începe pentru 
umanitate. 

Misiunea Domnului este alcătuită înainte de toate 
din acțiune şi mişcare. 


Învățătorul se trezeşte la răsăritul Soarelui şi se 
dedică ajutorării semenilor Săi până noaptea târziu. 

Ca medic, El nu încetează să-i ajute în mod eficient 
pe cei bolnavi. 

Ca dascăl, El repetă neobosit lecţiile pe care le oferă 
oamenilor. 

Ca judecător, El dă exemplu de imparțialitate şi 
toleranţă. 

Ca  binefăcător, El răspândeşte fără încetare 
binecuvântările iubirii infinite. 

Înţelept, El pune ştiinţa binelui la dispoziţia tuturor. 

Ca avocat, El apără interesele celor slabi şi umili. 

Ca muncitor divin, El serveşte pe toată lumea fără a 
se plânge şi fără a cere cea mai mică recompensă. 

Exemplul lui Hristos este sublim şi contagios. 

După El, fiecare dintre însoțitorii Lui de apostolat îşi 
părăseşte confortul pentru a ajuta şi a predica în 
numele Său. Ei se duc în regiuni îndepărtate de locul lor 
de baştină, cutreierând orizonturi vaste pentru a se 
deschide către înțelegerea vieții. 

La Roma, dorința de ajutor reciproc între creştini 
ajunge la realizări inimaginabile în domeniul muncii. 

Persoanele convertite la Evanghelie se dedică în 
întregime  servirii aproapelui, având drept obiectiv 
susținerea semenilor lor aflaţi în nevoie. 

Ucenicii Veştii celei Bune se răspândesc în diferitele 
sectoare de activitate, în industrie, agricultură, arte şi 
ştiinţe, instruire şi comerț, sănătate şi igienă, în 
căutarea unor modalități de a-şi ajuta tovarăşii de ideal 
căzuți pradă servitudinii sau sărăciei, aflați în suferință 
sau în închisori. Unii postesc timp de două sau trei zile 
la rând pentru a economisi bani şi pentru a-i ajuta astfel 
pe cei din jurul lor, ghidaţi de un pastor. 

De atunci, munca este considerată o binecuvântare. 


Trecând de la demnitatea Sinedriului la munca grea 
a ţesătorului de covoare, dorind să nu depindă de 
nimeni şi să-şi protejeze libertatea cuvântului şi acțiunii, 
Pavel din Tars rămâne simbolul creştinului care 
instruieşte şi realizează, demonstrând în acelaşi timp că 
lumina învățăturii trebuie să fie unită cu gloria 
exemplului. 

Şi până în zilele noastre, tocmai prin faptul că 
onorează demnitatea muncii, care este regula sa 
fundamentală de acţiune, creştinismul rămâne forța 
eliberatoare a umanităţii de pe întregul Pământ. 


Cap. 18 - Evanghelie şi sectarism 


Aproape toate sanctuarele religioase care nu sunt 
unite în sfera dogmatică, conceptuală, se izolează într- 
un mod nepotrivit pentru a-şi disputa privilegii şi 
favoruri. Chiar şi în cercurile activității creştine, încă din 
primele secole ale constituirii sale, spiritul sectar a 
dominat grupurile de elită. 

În numele lui Hristos, foarte adesea, tirania politică 
şi despotismul intelectual au organizat războaie, au 
aprins ruguri, au stimulat persecuția şi au provocat 
moartea. 

Pentru a-L reprezenta pe învățătorul care nu avea 
nici măcar o piatră pe care să-şi sprijine capul 
îndurerat, împăratul Focas a întemeiat în anul 607 
papalitatea, pentru a slăvi vanitatea romană. Crezând că 
acționează ca apărători ai cauzei Sale, Godefroy de 
Bouillon şi Tancred din Siracuza au organizat, în 1096, 
o armată de 500.000 de oameni. Ei au fost instigatorii 
unor conflicte pentru a revendica anumite teritorii şi 
relicve care aminteau de trecerea divină a lui lisus pe 
Pământ. 

Crezând că respectă principiile Sale mântuitoare, în 
1231, Gregorian al IX-lea a consolidat Tribunalul 
Inchiziției, a intensificat obscurantismul şi a intensificat 
flagelările criminale în domeniul credinței religioase. 
Convinşi că îşi protejează doctrina, preoții îi supuneau 
la suplicii şi îi condamnau la moarte pe curajoşii pionieri 
ai progresului planetar, cum ar fi Giordano Bruno şi 
Jean Huss. 

Însă asemenea violenţe nu erau decât manifestări 
ale spiritului războinic şi ale angoaselor umane. 

Hristos nu a predicat niciodată dogmatismul şi 
intransigenţa ca reguli de conduită. 


El a afirmat că nu s-a născut pe Pământ pentru a 
distruge Legea antică, ci pentru a o împlini în mod fidel. 

El nu s-a opus decât perversităţii intenționate. 

Nu a luptat deloc. 

Nu a condamnat. 

Nu a criticat. 

A combătut răul ajutându-i victimele. 

S-a dăruit lumii. 

I-a învățat pe oameni cu răbdare adevăratul drum al 
mântuirii. 

Şi-a început misiunea Sa pilduitoare conversând cu 
doctorii legii de la Templu şi şi-a terminat apostolatul 
vorbind cu nişte tâlhari. 

Nu a disprețuit pe nimeni; chiar şi nefericiții rătăciți 
meritau călduroasa Lui atenţie. 

A pregătit spiritele pescarilor pentru marile scopuri 
ale Evangheliei cu o admirabilă încredere şi cu o 
profundă bunătate, fără a pretinde de la ei nici cea mai 
mică garanție de puritate etnică. 

A ajutat femei nefericite cu seninătate şi fără ezitare, 
redându-le demnitatea feminină, în completă 
contradicție cu prejudecățile epocii Sale. 

Nu a urmărit să obțină titluri, ci s-a aplecat atent 
asupra fiecărei inimi. 

Nicodim, mare preot al Israelului, şi Bartimeu, orbul 
disprețuit, au primit din partea Sa acelaşi sentiment de 
afecțiune. 

lisus nu a manifestat niciodată nici cel mai mic 
sentiment de  intoleranță în ceea ce priveşte 
propovăduirea Veştii celei Bune. 

Sectarismul orgolios în sfera creştină este o simplă 
creație umană destinată să dispară în mod natural, căci 
nicio altă doctrină în afară de creştinism nu i-a adus 


într-o măsură atât de mare lumii tulburate şi scindate, 
legăturile iubirii şi lumina adevăratei solidarități. 


Cap. 19 - Evanghelie şi empatie 


Din apostolatul lui lisus reiese faptul că empatia stă 
la baza fericirii omeneşti. 

Nu a existat niciun fel de violență în modul Său de 
a-şi cuceri aproapele. 

Chiar şi în zilele noastre, numeroşi lideri ai clasei 
sacerdotale folosesc în numele Lui impunerea şi 
cruzimea. Însă învățătorul şi-a propovăduit întotdeauna 
învățăturile manifestând cel mai desăvârşit respect față 
de contemporanii Săi. 

Noţiunea de justă înțelegere față de persoane şi 
situații nu i-a lipsit niciodată. 

Divinul Semănător ştia că nu este suficient să 
planteze principiile bune, ci că era necesar mai ales să le 
semene în condiții favorabile, pentru ca ele să 
încolțească şi să crească. 

Desigur, în interesul colectiv, lisus nu neglijează 
energia benefică. 

El reproşează comerțului neruşinat că înjoseşte 
Templul şi subliniază de asemenea greşelile din vremea 
Sa. 

Totuşi, în fața ființelor dominate de rău, El se umple 
de o compasiune şi de o toleranţă pe cât de profunde, pe 
atât de constructive. 

El nu îi întreabă pe cei suferinzi de cauza 
nenorocirilor care s-au abătut asupra lor, pentru a nu-i 
tulbura cu reproşuri. 

El îi ajută şi îi vindecă. 

Comentariile pe care le adresează păcătoşilor şi 
rătăciților nu sunt decât nişe sfaturi blânde şi subtile. 

Bolnavului vindecat pe malul lacului din Betsaida îi 
spune, fără nicio urmă de afectare: „Mergi şi de acum să 
nu mai păcătuieşti, ca să nu-ţi fie ție ceva mai rău”. 


Sărmanei femei lapidate în piața publică îi spune 
blând: „Du-te şi nu mai păcătui”. 

El nu le prezice iadul victimelor întunericului. Plin 
de compasiune, El le ridică şi le luminează cu o lumină 
nouă. 

Înţelege problemele şi luptele fiecăruia. 

Atrage copiii către El cu tandreţe, redă încredere 
inimilor materne. 

El ştie că Petru este fragil, dar nu disperă din 
această cauză şi îi acordă încredere. 

Percepe sumbra dramă care se țese în mintea lui 
Iuda, şi cu toate acestea nu îl respinge. 

Recunoaşte că majoritatea celor care beneficiază de 
ajutorul Lui nu sunt la înălțimea concesiilor pe care le 
solicită, şi totuşi nu le refuză sprijinul. 

Prizonier, El lipeşte la loc urechea soldatului rănit 
de ucenicul Lui. 

În fața lui Pilat şi a lui Antipa el nu cere măsuri care 
ar fi putut semăna discordia, nici chiar de dragul 
dreptăţii. 

Departe de a se nelinişti de prezența răufăcătorilor 
care suferă pe cruce alături de El, se apleacă prietenos 
asupra lor şi caută să-i înțeleagă şi să-i încurajeze. 

Mulţimii care se dezlănţuie în jurul Lui cu insulte şi 
umiliri, El îi trimite gânduri de pace şi de iertare. 

Ulterior, după moartea Sa, El nu-şi neglijează 
însoțitorii care L-au părăsit. Se materializează în fața lor 
pentru a-i încuraja cu prezența şi dragostea Sa să 
lucreze în slujba regenerării umane şi să meargă până la 
capătul luptei lor. 

În toate pasajele Evangheliei, percepem faptul că 
pentru inima omenească, Domnul este campionul 
bunăvoinţei. El îi învață pe oameni să îndrepte răul şi să 
înfăptuiască binele. Sub divina Sa inspiraţie, de la ieslea 


binecuvântată, un nou drum se deschide oamenilor 
către pace şi fericirea bazată pe ajutor reciproc, într-un 
spirit de slujire, de bunătate şi de fraternitate. 


Cap. 20 - Evanghelie şi dinamism 


De când au apărut premisele organizării religioase în 
lume, unii oameni consideră viața contemplativă 
absolută ca pe o introducere indispensabilă bucuriilor 
celeste. 

Cristalizat într-o asemenea atitudine, credinciosul 
caută locuri izolate, ca şi cum solitudinea ar fi sinonimă 
cu sfințenia. 

Dar cum poate diamantul să strălucească în vitrina 
frumuseții, dacă fuge de bijutierul care îi dă întreaga 
valoare? 

Hristos nu ne spune că odihna neproductivă este o 
pregătire pentru Rai. 

Învățătorul nu a fugit de contactul cu viața 
obişnuită şi luptele ei. 

În inima Lui, în cuvintele şi în mâinile Lui, Vestea 
cea Bună este profund dinamică. 

El nu se mulţumeşte să fie solicitat pentru a alina 
suferințele şi pentru a-i ajuta pe cei care sunt în necaz. 
Merge personal la întâlnirea cu cei nevoiaşi, fără a 
dovedi cea mai mică urmă de mândrie. 

În plin câmp, El instruieşte sufletul poporului, dând 
de înțeles că orice loc este sfânt pentru manifestarea 
divină. 

Nu adoptă o poziție specială la primirea bolnavilor, 
pentru a-i impresiona. 

În piaţa publică, El îi curăță pe leproşi şi le redă 
vederea orbilor. 

Pe malul lacului, printre pescari, îi ridică pe 
paralitici. 

În mijlocul mulţimii, alungă entităţile întunericului 
şi le redă echilibrul celor obsedațţi şi posedați. 


În versetul 35 din capitolul 9, Matei ne spune: „lisus 
străbătea toate cetăţile şi satele, învățând în sinagogile 
lor, propovăduind Evanghelia împărăției şi vindecând 
toată boala şi toată neputinţa în popor”. 

În niciun moment nu îl găsim inactiv. 

Atunci când se duce pe munte sau în deşert, El nu 
spune că fuge, ci că-şi recapătă forțele pentru a se 
dedica şi mai intens activității Sale. 

Desigur, pentru a reliefa meritele împărăției lui 
Dumnezeu, El nu se apucă să predice la drumul mare, 
ci afirmă în mod invariabil că este gata să slujească. 

Grijuliu, El îi acordă ajutor soacrei lui Petru şi cu o 
blândă afecțiune se duce la Levi, vameşul, care oferă un 
ospăț în cinstea Lui. 

Nu pune condiții pentru a-şi înfăptui misiunea de 
bunătate care îl reține alături de ființele create. 

El nu foloseşte termeni speciali pentru a se face 
înțeles de Maria Magdalena şi nici nu se închide în 
prejudecăți religioase sau rasiale pentru a înceta să se 
mai ocupe de nefericiții bolnavi. 

Oriunde ar fi, fără a subestima valorile Cerului, El 
ajută şi luminează, susține şi salvează. 

Odată cu Evanghelia, cultul adevăratei fraternități 
este instituit printre oameni. 

Puterea divină nu a rămas închisă în simbolurile 
templelor de piatră. 

El se achită de toate îndatoririle. 

Merge la întâlnirea cu cei care se află în nevoie şi în 
ignoranță, în durere şi în mizerie. 

Îi îmbrăţişează pe cei nefericiţi şi îi ridică pe cei 
căzuți. 

Tirania lui Baal nu mai este de actualitate şi nici 
favoritismul lui Jupiter. Dumnezeu Tatăl este Cel care, 
prin lisus Hristos, inițiază pe Pământ serviciul credinței 


transformatoare şi dinamice. Fiind extaz şi încredere, El 
este de asemenea înțelegere şi caritate, pentru 
ascensiunea spiritului uman către lumina universală. 


Cap. 21 - Evanghelie şi educaţie 


Odată ce învățătorul a încredințat lumii divinul 
mesaj al Veştii celei Bune, Pământul nu a mai fost lipsit 
de o cultură solidă. 

În Grecia, artele atinseseră culmi luminoase, iar la 
Roma existau peste tot biblioteci preţioase care 
dezvăluiau misterele politicii şi ale ştiinţei, ale filosofiei 
şi ale religiei. 

Scriitorii aveau grupuri de scribi specializaţi, iar 
profesori competenți întreţineau tradițiile şi învăţăturile, 
prezervând comoara inteligenței. 

Peste tot prosperau diferite tipuri de instituţii, dar 
educaţia era întotdeauna marcată de o lamentabilă 
sărăcie. 

Captivitatea, consacrată prin lege, era un flagel 
curent. 

Femeia, aproape peste tot denigrată, era supusă 
unui tratament inferior celui acordat cailor. 

Din cauza unor probleme financiare sau de rasă, 
oameni respectabili erau însemnați cu fierul roşu şi 
supuşi unei condiții de servitudine. Ei erau tratați ca 
animalele. 

Părinţii îşi puteau vinde copiii. 

Era un fapt curent să li se scoată ochii celor învinşi 
şi să fie folosiți apoi pentru îndeplinirea unor treburi 
domestice. 

Copiii  bolnăvicioşi erau aproape întotdeauna 
condamnați la moarte. 

Bolnavii erau abandonați. 

Femeile nenorocoase puteau fi lapidate, cu acordul 
justiției. 

Cei mutilaţi în lupte trebuiau să moară pe câmpurile 
de bătălie, căci erau consideraţi carne inutilă. 


Orice tiran se bucura de dreptul de a aduce 
populaţia într-o stare de penurie extremă, fără ca cineva 
să-i ceară socoteală. 

În aplauzele publicului, fiarele devorau de vii 
bărbați, femei şi copii în timpul unor spectacole şi sub 
formă de divertisment. 

Festivitățile populare aveau rareori loc fără o bogată 
vărsare de sânge omenesc, fapt care constituia de altfel 
o manifestare naturală a obiceiurilor lor. 

Dar odată cu lisus, o nouă eră începe pentru 
simțirea omenească. 

Condamnat la sacrificiul suprem fără a se plânge şi 
implorând iertarea divină pentru cei care îl biciuiau şi îl 
răneau, El induce în spiritul partizanilor Săi noi 
dispoziții spirituale. 

Iluminaţi de influența divină, ucenicii învățătorului 
se consacră servirii semenilor lor. 

Simon Petru şi însoțitorii săi se dedică bolnavilor şi 
nefericiților. 

Sunt înființate centre de ajutorare pentru cei 
nevoiaşi şi sunt create şcoli de evanghelizare pentru 
luminarea minţilor oamenilor din popor. 

Puțin câte puţin, în cursul secolelor, peisajul social 
se modifică. 

Sfâşiați şi torturați, condamnaţi la sacrificiul 
suprem în demonstrațiile sângeroase ale circurilor şi 
pieţelor publice sau azvârliți în închisori, ucenicii 
Evangheliei manifestă compasiune şi solidaritate, 
bunătate şi dragoste, forță morală şi speranță. 

Grupuri de servitori îndeplinesc munci remunerate 
pentru a elibera numeroşi captivi. 

Atinşi în străfundurile ființei lor, stăpâni înstăriți, 
proprietari de pământ le redau unor sclavi libertatea. 


Bolnavii găsesc remedii, cerşetorii îşi găsesc un 
adăpost, cei disperaţi sunt consolați, orfanii sunt primiți 
în cămine. 

O nouă mentalitate apare pe Pământ. 

Inima educată de o lumină binecuvântată se ridică 
pentru a lumina umbrele vieții. 

Gentileţea şi amabilitatea încep să domnească în 
domeniul bunelor-maniere şi sub inspirația 
învățătorului crucificat, oameni din țări şi de rase 
diferite învață să găsească în ei bucuria de a exclama 
fericiți: „fratele meu”. 


Cap. 22 - Spiritismul în zilele noastre 


Spiritismul din timpurile moderne este fără nicio 
îndoială revirimentul creştinismului în aspectele lui 
fundamentale. 

Ridicând cortina groasă care a fost lăsată între cele 
două lumi în mediile vibratorii în care se manifestă 
viața, el a suscitat, încă din primele momente ale 
întrunirilor sale doctrinare, interesul ştiinţei 
investigatoare. O ştiinţă care a urmărit de atunci să îl 
aservească, să îl supună controlului cabinetelor sau 
laboratoarelor, ca şi cum ar fi fost vorba de o simplă 
descoperire de energii oculte provenind din natură, cum 
este electricitatea, pe care omul o mânuieşte după bunul 
lui plac, pentru a obţine avantajele pe care le presupune 
confortul lui fizic ... 

Interesată de fenomen, speculaţia îi analizează 
componentele. Ea nu crede că găseşte în schimbul 
dintre cele două sfere altceva decât răspunsuri la vechile 
întrebări ale filosofiei, fără nicio consecinţă de ordin 
moral pentru experiența umană. 

Însă cel care se lasă condus de acest gând se înşeală 
amarnic, căci afirmând supraviețuirea ființei dincolo de 
moarte, spiritismul face implicit să apară un vast câmp 
de consecințe în domeniul eticii religioase, constrângând 
omul la reflecții mai îndelungate în cadrul justiției. 

Nu ne referim aici la şcolile credinţei în aspectele lor 
sectare, fie ele de ordin dogmatic, apologetic sau de alt 
fel. 

Şi nici la religii, ci la Religia propriu-zisă, ca sistem 
de creştere, de perfecționare a sufletului, tinzând către 
celesta comuniune cu Spiritul Divin. 


În cadrul responsabilităților pe care viaţa ni le 
conferă, noua mişcare de revelare implică o dezvoltare 
mentală benefică şi obligatorie. 

Schimbul cu cercurile de acţiune ale celor 
deziîncarnați constrânge ființa să privească viața dintr-o 
perspectivă mai largă. 

Sunt revelate noi aspecte ale evoluţiei şi o mulțime 
de gânduri  îmbogăţitoare constituie sursa unor 
raționamente şi observații. 

Însă la fel cum un recipient păstrează conţinutul 
unei anumite substanțe în funcţie de structura şi 
caracteristicile sale, doctrina renovatoare, cu binefacerile 
ei, trece neobservată sau abia explorată de cei care sunt 
înclinați către discuţii inutile, de cei care se complac în 
extazul neproductiv sau de cei care se aruncă în 
prăpastia tenebrelor. Aceştia sunt tovarăşi încă inapți 
pentru cunoştinţele de ordin superior, care sunt oferite 
Pământului nu pentru a proteja egoismul sau 
animalitatea, ci pentru a spiritualiza toate ființele. 

La ce ar servi fabuloasa descoperire a lui Watt dacă 
aburul nu ar fi stăpânit, pentru binele civilizației? Ce am 
face cu electricitatea fără elementele de captare şi 
transformare care îi controlează cursul? 

În spiritismul cu caracter polemic, ne confruntăm 
adesea cu multe forțe inteligente, nu întotdeauna 
sublimate, care ne asaltează şi ne cheamă. 

Învăţăm că moartea reprezintă o etapă în sânul 
Naturii. 

Recunoaştem că viața forfoteşte în jurul nostru pe 
cele mai variate niveluri de evoluție. 

De aici reiese imperativul voinţei disciplinate. 

Este urgent necesar să fie mobilizate resurse pentru 
a rândui în mod corect manifestările noii ordini de 
principii care se instalează victorios în spiritul fiecăruia. 


Pentru a îndeplini această măreață misiune, 
Evanghelia este chemată să-i ghideze pe ucenicii ştiinţei 
spiritului, pentru ca cei frivoli sau neavizați să nu se 
arunce în imensele prăpăstii ale amărăciunii sau 
deziluziilor. 


Cap. 23 - În fata măreției misiunii asumate 


Ce ar fi spiritismul dacă n-ar avea drept finalitate 
evoluția lumii în care se exprimă ca o mişcare de 
eliberare a conştiințelor? 

Ar fi oare lăudabil să-l sustragem pe un țăran de la 
activitatea lui laborioasă de însămânţare, distrăgându-l 
cu poveşti fantastice şi incitându-l la inerție? 

Ar fi oare recomandat să impunem extazul în fața 
efortului activ, împiedicând manifestarea unor prețioase 
ocazii de realizare în practica binelui? 

Dar dacă ne apropiem de muncitor cu intenţia de a-l 
stimula în lucrul lui, ajutându-l să dea dovadă de 
înțelegere şi să-şi diminueze sentimentul de sacrificiu în 
sarcina pe care o are de realizat, sprijinindu-l să 
descopere el însuşi cum să ajungă să-şi înalțe sufletul, 
vom înfăptui binele capabil să îmbunătățească viața 
colectivității în ansamblul său. 

La ce serveşte intimitatea omului cu spiritele care 
locuiesc în alte sfere dacă nu obţine din aceasta niciun 
beneficiu pentru existența lui personală? Nu ar fi o 
deplorabilă pierdere de timp să ne informăm fără o 
intenție binevoitoare despre regulile aflate în vigoare la 
vecinii noştri? Dacă ființa umană nu poate încă să- şi 
împartă suplimentele de proteine şi carbohidrați, de 
oxigen şi vitamine, dacă nu poate renunța la baie şi la 
lectură, de ce să o incităm la plăcerea interogărilor fără 
elevarea punctului de vedere? 

Să tratăm înainte de toate esențţialul. 

Este semnificativ să remarcăm faptul că nici Hristos, 
în timpul imersiunii Sale în fluidele pământeşti, nu s-a 
lansat în reflecții asupra unor probleme inoportune sau 
inadecvate. 


Nu s-a instalat în piețele publice pentru a explica 
natura lui Dumnezeu. L-a numit pur şi simplu „Tatăl 
Nostru”. În plus, ne-a indicat datoria de iubire şi 
reverență, pentru ca să putem contribui la extinderea şi 
perfecționarea operei divine. 

Deşi a afirmat: „in casa Tatălui Meu sunt multe 
lăcaşuri”, nu a dat detalii referitoare la cei care le 
locuiesc. 

Deşi a slăvit împărăţia Cerurilor, ca pe un loc al 
gloriei viitoare, El nu a uitat împărăţia pământească, pe 
care a căutat să o ajute prin toate mijloacele posibile. 

Vindecând orbii şi leproşii, nebunii şi paraliticii, El a 
lăsat să se înțeleagă că nu a venit numai pentru a 
regenera sufletele, ci şi pentru a ajuta trupurile bolnave 
şi pentru a restabili omul integral. 

Dar nu s-a oprit aici. 

Oricând avea ocazia, insista asupra datoriei noastre 
de a iubi viața. 

S-a folosit de simbolul grăuntelui de muştar şi de cel 
al drahmei pierdute pentru a prezenta învățături 
prețioase. 

A comparat lumea cu o imensă vie, în care fiecare 
lucrător are anumite obligații. 

A acordat o atenţie cu totul specială copiilor, 
subliniind sprijinul pe care îl datorăm generațiilor 
viitoare. 

Într-un asemenea context de manifestare se vor 
răspândi principiile spiritismului evanghelic, pentru 
binele umanității. 

Cei dezincarnați aduc mărturie despre 
supraviețuirea individuală după moarte. Ei aduc dovada 
faptului că sufletul trece dintr-o locuinţă în alta fără a se 
transforma imediat. Dar ei preconizează studiul şi 
fraternitatea, cultura şi sfințirea, munca şi analiza, 


ascultarea şi sentimentele superioare. Mai presus de 
toate, ei vizează îmbunătăţirea vieții pe Pământ, pentru 
ca oamenii să devină efectiv frați în lumea care va urma, 
care va fi în mod indubitabil un loc iluminat al 
împărăției infinite a lui Dumnezeu. 


Cap. 24 - Fenomenul spiritist 


Cultul celor dezincarnați apare ca o torță aprinsă de 
sublimă speranţă în toate civilizațiile. 

O rapidă examinare a obiceiurilor şi tradiţiilor pe 
care le prezintă rămăşiţele triburilor primitive ale 
sălbaticilor contemporani ne permite să remarcăm faptul 
că organizaţiile omeneşti cele mai rudimentare păstrează 
în schimburile lor cu „defuncții” noțiuni elementare de 
credinţă religioasă. 

Aparițiile şi vocile, fenomenele şi revelaţiile lumii 
spirituale caracterizează evoluția triburilor şi a 
populațiilor primitive. 

În Egipt, subiectele legate de moarte au o 
importanță specială pentru civilizație. Anubis, zeul 
sarcofagelor, era paznicul umbrelor şi prezida călătoria 
sufletelor către lumea de dincolo, unde urmau să fie 
judecate. 

În China multimilenară, viața celor din vechime era 
bazată pe credinţă. Spiritele strămoşilor sunt consultate 
de descendenţii lor în orice împrejurare. Lor le sunt 
adresate rugăciuni şi promisiuni, flori şi sacrificii. 

În India există aşa-numiţii rakshas, spiritele 
malefice care locuiesc în morminte; ele sunt purtătoare 
ale unor tulburări şi necazuri. 

Grecii credeau că sunt înconjurați de entități pe care 
le numeau „demoni” sau de spirite apropiate intangibile, 
care îi inspirau în efectuarea sarcinilor de zi cu zi. La 
Roma, spiritele fraterne erau întotdeauna onorate cu 
ocazia cultului domestic, în timpul căruia erau 
considerate divinități inferioare. Pentru comunitatea 
latină antică, sufletele bine intenţionate, care pe Pământ 
dăduseră dovadă de înțelepciune şi virtute, erau „zeii 
căminului”. Ei considerau că aceştia dețineau din plin 


posibilitatea de a-i ajuta. În schimb, fantomele 
creaturilor perverse erau de obicei cunoscute ca „larve”, 
apropierea lor producând decepţii şi boli. 

Vrăjitorii triburilor primitive au fost înlocuiţi, în 
civilizațiile străvechi, cu magi, a căror putere domnea 
asupra spadei războinicilor şi a coroanei prinților. 

În toate evenimentele religioase care au precedat 
sosirea lui Hristos, manifestarea celor dezîncarnați, sau 
altfel spus fenomenul spiritist, apare într-o străfulgerare 
pătrunzătoare de adevăr, care conduce la succes şi 
ghidează realizările supreme ale efortului colectiv. 

Sub supravegherea lui lisus, totuşi, evoluția 
spiritualității pe Pământ dobândeşte o nouă 
caracteristică. 

El  disciplinează sentimentele, El este marele 
constructor al umanității legitime. 

Timp de trei sute de ani, discipolii Domnului au 
suferit, au luptat, au visat şi au murit pentru a dărui 
lumii învăţătura de lumină şi iubire pe deplin victorioasă 
asupra morții. Dar politica Imperiului Roman a reprimat 
timp de 16 secole consecutive mişcarea eliberatoare. 

Însă în raport cu eternitatea, secolele sunt doar 
simple minute. Dincolo de umbrele marii nopți, 
evanghelismul pur apare din nou. 

Creştinism - doctrina lui Christos... 

Spiritism - doctrina spiritelor... 

Influenţa învățătorului revine la imensa colectivitate 
umană constituită din suflete aflate pe nenumărate 
niveluri de evoluție. 

Din om în om, din inteligență în inteligență, am 
risca poate să compromitem progresul lumii, izolați în 
punctele noastre de vedere şi în concepțiile noastre 
imperfecte, însă dacă suntem conduşi de înțelepciunea 
infinită, ne vom îndrepta către perfecțiunea spirituală, 


pentru ca într-o bună zi, definitiv eliberați de solzii 
educativi ai cărnii, să putem înțelege excelența 
cuvintelor din anunţul celest: „Voi sunteți zei”... 

Cap. 25 - Faţă în faţă cu viaţa mentală 


Atunci când ființa creată începe să-şi pună întrebări 
referitoare la rațiunea destinului şi a suferinței şi începe 
să găsească lumina principiilor spiritiste pentru a 
lumina labirintul sanctuarului său interior, ea trebuie 
să se dedice pe cât posibil perfecționării gândirii, pentru 
a se iniția în înțelegerea secretelor care ne voalează încă, 
tuturor, forța mentală. 

Dacă în lume, necunoscutele corpului constituie 
pasiunea ştiinţei, care desemnează armate întregi de 
servitori abili pentru rezolvarea problemelor de sănătate 
şi de genetică, de consolare şi de eugenie, dincolo de 
mormânt, măreţia spiritului sfidează întregul nostru 
potențial de inteligenţă prin tratamentul metodic aplicat 
subiecților vizați. 

La contemporanii noştri, psihologia şi psihiatria 
cunosc mintea umană la fel de bine ca un botanist care, 
limitat în acţiunile sale la strâmtul mediu de observare a 
solului, încearcă să emită judecăţi asupra unui vast 
continent neexplorat pornind de la câteva fire de iarbă 
crescute în preajma lui. 

Odată eliberați din vehiculul cărnii, atunci când 
avem fericirea de a pluti deasupra atracțiilor naturii 
inferioare, care ne rețin uneori un timp nedefinit pe 
scoarța terestră, înțelegem că puterea mentală stă la 
baza tuturor fenomenelor şi a tuturor împrejurărilor 
experienţelor noastre, izolate sau colective. 

Spiritul este sursa vie a energiilor creatoare. 

Gândirea este o substanță cuantificabilă. 

Cei încarnați şi cei dezîncarnați populează planeta 
ca nişte locuitori ai unui imens palat cu mai multe etaje, 
aflate în condiții diverse. Ei produc gânduri multiple, 
care se combină, se resping sau neutralizează. 

În funcție de conținutul lor, ideile comunică între 
ele, proiectând raze de forță care alimentează sau 
deprimă, sublimează sau distrug, integrează sau 
dezintegrează, antrenate subtil din domeniul cauzelor 
către producerea de efecte. 

Imaginaţia nu este un ținut cețos, compus din 
creații vagi şi nesigure. Este o sursă de vitalitate, de 
energie, de mişcare... 

Idealismul activ, credința constructivă, visul care 
acționează sunt stâlpii oricăror realizări. 

Cel care gândeşte cel mai intens, dând substanță 
aspectelor pe care le mentalizează, este cel mai apt 
pentru receptarea curenților mentali invizibili, în operele 
binelui sau ale răului. 


În virtutea acestei legi care prezidează viața cosmică, 
toți cei care s-au adaptat la gândirea cea dreaptă şi la 
acțiunea constructivă sunt preţioase canale ale energiei 
divine, care, aflată în efuziune constantă, scaldă 
umanitatea de pe întregul Glob. Ea caută sufletele 
evoluate şi devotate serviciului sfințirii, pentru a le 
transforma în mediumi sau în instrumente vii ale 
exteriorizării sale, pentru binele creaturilor şi elevarea 
Pământului, în deplin acord cu lumile bucuriei celeste. 

Cap. 26 - Afinitate 


Omul trăieşte cufundat într-un vast ocean de 
gânduri. El se hrăneşte într-o mare măsură cu 
substanță mentală. 

Fără să-şi dea seama, orice creatură absoarbe 
influențele străine prin intermediul resurselor 
imponderabile care îi echilibrează existenţa. 

Prin intermediul gândurilor pe care le atrage, 
sufletul culege, sub formă de impulsuri şi stimulări, 
forțele de susținere care îi garantează acțiunile acolo 
unde se găseşte. 

Omul îşi poate extinde considerabil domeniul 
realizărilor la nivel material, însă fără energia mentală 
aflată la baza manifestărilor sale, el nu ar putea ajunge 
nicăieri. 

Fără radiaţiile vii şi diferenţiate ale acestei forțe, 
valorile evolutive ar rămâne mereu latente. 

Pe toate planurile, spiritul emite şi primeşte, dă şi 
culege, reînnoindu-se constant, pentru a se ridica la 
înaltul destin pe care este menit să-l atingă. 

Noi asimilăm în permanenţă curenți mentali. 

În mod imperceptibil, „ingerăm gânduri” în fiecare 
moment, proiectând în jurul individualităţii noastre 
forțele pe care le hrănim în interiorul ființei noastre. 

Astfel, cel care nu dobândeşte cunoştinţe 
superioare, care nu se străduieşte să se ridice deasupra 
împrejurărilor de ordin inferior, va suferi în mod 
invariabil influența mediului în care se găseşte. 


A: ; x] ANA ie k E PE 
Suntem afectați de vibraţiile peisajelor, ale 
persoanelor şi ale lucrurilor care ne înconjoară. 

Dacă ne lăsăm copleşiți de impresiile maladive pline 
de amărăciune provenind de la o anumită persoană, 
„tonusul nostru mental” se alterează rapid şi tinde să 
manifeste o mare receptivitate către tot felul de aspecte 
malefice. 

Dacă ne înconjurăm de persoane creative şi 
dinamice, vom găsi în ele un sprijin preţios pentru 
realizarea obiectivelor noastre de lucru. 

Astfel de principii ghidează şi relaţiile dintre noi, 
precum şi relaţiile dintre ființele încarnate şi cele 
deziîncarnate. 

Conversaţiile alimentează alte conversații. 

Gândurile fac să apară alte gânduri. 

Ne petrecem timpul în compania celor ce au afinități 
cu noi. 

Vorbim sau acționăm întotdeauna pentru grupul de 
spirite de care suntem legați. 

Inspirația noastră este conectată cu toți cei care 
simt la fel ca noi, în acelaşi fel în care fântâna depinde 
de izvor. 


Suntem obsedaţi de prieteni dezîncarnațţi sau nu, şi 
suntem asistați în viață de binefăcători la toate 
nivelurile, conform condiţiei noastre mentale. 

De aici reiese imperativul reînnoirii noastre 
constante, pentru binele infinit. 

A munci fără încetare este o datorie. 

A servi înseamnă a te înălța. 

A învăţa înseamnă a cuceri noi orizonturi. 

A iubi înseamnă a creşte. 

Muncind şi servind, învățând şi iubind, viața 
noastră interioară se iluminează şi se perfecționează, 
intrând gradat în contact cu marile genii ale nemuririi 
glorioase. 


Cap. 27 - Mediumnitate 


Majoritatea  covârşitoare a celor care studiază 
spiritismul cred că mediumnitatea este piatra de temelie 
a tuturor construcțiilor doctrinale. Dar ei comit greşeala 
de a considera că singurii mediumi sunt lucrătorii 
credinței reînnoitoare care îşi asumă sarcini speciale şi 
bolnavii psihici, care, uneori, servesc admirabil sfera 
manifestărilor fenomenale. 

Înainte de toate, trebuie să înţelegem că la fel cum 
pipăitul se află la baza tuturor simţurilor, intuiţia se află 
la baza tuturor percepțţiilor spirituale. De aici rezultă că 
orice inteligență este un medium al forțelor invizibile 
care operează în cadrul activităților regulate pe care le 
realizează. 

De la cercurile inferioare până la cercurile 
superioare ale vieţii, există entități angelice, umane şi 
subumane, care acționează prin intermediul inteligenței 
încarnate. Astfel, ele ne stimulează progresul şi ne 
îndumnezeiesc experienţele, formează caractere sau 
susțin penitențe binecuvântate, protejează natura şi 
întăresc legile care ne guvernează. 

Dezvăluind umanității noi cunoştinţe, spiritismul 
încorporează în patrimoniul nostru mental preţioase 
informații asupra vieţii nepieritoare. El ne arată condiția 
noastră de spirite nemuritoare aflate temporar în 
ucenicie în diferitele clase ale rasei, naţiunii şi grupului 
etnic de care aparținem în mod tranzitoriu pe Pământ. 


cu centrele de viață invizibilă din care provine şi în 
general, ea va continua să fie instrumentul mediului în 
care îşi menține concepțiile şi gândurile ei obişnuite. 
Totuşi, dacă doreşte să beneficieze de contribuţia pe 
care şcoala sublimă a lumii i-o oferă prin diferitele sale 
cursuri de pregătire şi de perfecţionare, străduindu-se, 
în drumul său, să facă binele în cele mai mici detalii, 
pentru a dobândi însuşiri mai bune de iubire şi 
înțelepciune, ea este acceptată de marii binefăcători ai 
lumii în cadrul evoluției umane ca interpretă a asistenţei 
divine, oriunde s-ar afla, fie la construcția patrimoniului 
de confort material, fie pentru sfinţirea sufletului celui 
veşnic. 

Cu toate acestea, trebuie să recunoaştem că în 
domeniul mediumnității, fiecare servitor îşi are propriile 
sale caracteristici. 

Conţinutul va depinde întotdeauna de forma şi 
condiția recipientului. 

Aceasta este legea schimbului. 

Un pahar nu va conţine aceeaşi cantitate de apă ca 
o cuvă a cărei capacitate este de mai multe sute de litri. 


Parfumul păstrat în flaconul de cristal pur nu va 
mai fi acelaşi dacă va fi transportat într-un urcior plin 
de noroi. 

Înțeleptul nu-şi va putea lua drept confident un 
copil, chiar dacă acel copil deține comori de puritate şi 
simplitate ce îi sunt necunoscute savantului. 

Prin urmare, pentru a servi revelația divină, 
mediumnitatea necesită studiu constant şi devotament 
față de bine, pentru a ne îmbogăţi cu ştiinţă şi virtute. 

Ignoranța va putea produce în mod neîndoielnic 
fenomene frumoase, dar numai noţiunea de 
responsabilitate, dedicarea sistematică pentru progresul 
tuturor, bunătatea şi cunoaşterea reuşesc să 
materializeze pe Pământ edificiile definitive ale fericirii 
omeneşti. 


Cap. 28 - Sintonie 


Toate schimburile dintre cei dezincarnați şi cei 
încarnați au drept bază mintea, chiar dacă în cadrul 
materiei dense, anumite fenomene naturale pot fi 
manifestate de entitățile mai puțin evoluate sau extrem 
de ataşate de caritatea sacrificială. 

Oricum ar fi, lumea mentală este cea în care sunt 
generate toate lucrările de comuniune între spirite. 

De aici decurge nevoia unui nou ideal, a studiului, a 
unei bunătăți pline de fermitate şi a unei credinţe active, 
dacă dorim să păstrăm contactul cu spiritele marii 
lumini. 

Pentru a simboliza sufletul nostru, putem folosi 
drept exemplu piatra şlefuită. Suntem la fel ca un 
animal care poate lâncezi timp de secole într-o stare de 
trândăveală sau la umbră, sub carapacea greu 
permeabilă a obişnuințelor nocive sau a impulsurilor 
degradante. Dar dacă ne expunem la soarele experienței, 
acceptând fricțiunile, lecţiile, frământările şi dificultățile 
drumului ca pe nişte lovituri binecuvântate ale dălții 
vieții, străduindu-ne să ne perfecționăm cunoştinţele şi 
să ne îmbunăm inima, la fel cum piatra şlefuită reflectă 
lumina, noi vom fi cu siguranță capabili să primim 
influența marilor genii ale înțelepciunii şi iubirii, acei 
trimişi glorioşi ai nemuririi victorioase. Transformându- 
ne în preţioase instrumente ale operei de asistență a 
Cerului, îi vom ridica pe frații noştri mai puţin bine 
înzestrați, pentru a ne înălța astfel şi noi către regiunile 
superioare. 

Pentru a atinge un obiectiv atât de elevat, trebuie să 
ne planificăm structura mentală în acord cu binele 
infinit şi să îl urmăm fără şovăială. 


Repetăm, este necesar să înțelegem că gândurile 
sunt forțe, imagini, lucruri şi creații vizibile şi tangibile 
la nivel spiritual. 

În conformitate cu natura ideilor, a aspirațiilor, a 
invocațţiilor şi a apelurilor noastre, ne oferim mijloace de 
realizare şi ne atragem prietenii. 

Întrucât gândul este o energie vie, ea deplasează în 
jurul nostru forțe subtile. Ea construieşte peisaje sau 
forme şi creează câmpuri magnetice, sau unde, care fac 
ca noi să emitem o anumită frecvență sau să captăm 
frecvenţa altora. 

Succesele sau  eşecurile noastre depind de 
perseverența sau de credința cu care ne consacrăm 
mental obiectivelor pe care le urmărim. 

Această lege a reciprocității domneşte în toate 
împrejurările vieţii. 

Comunicăm cu acele entități şi grupuri de gânduri 
cu care intrăm în rezonanţă. 

Vedem manifestându-se principiul corespondenţei în 
tablourile cele mai simple ale naturii. 

Un fruct stricat aruncat undeva, pe pământ, 
generează un focar infecțios care tinde să crească, 
încorporând elementele alterate. 

Dacă expunem o mică lamă de cristal curată şi 
îngrijită la lumina zilei, ea va reflecta scânteierile infinite 
ale Soarelui. 

Rândunelele aşteaptă frumuseţea primăverii. 

Bufnița urmează umbrele nopții. 

Iarba de pe un teren necultivat adăposteşte şerpii. 

Pământul cultivat produce seminţele cele bune. 

În cazul mediumnităţii, aceste legi se exprimă în 
mod activ. 


Spiritele suferinde şi tulburate asimilează curenții 
perturbații ai dezechilibrului, în timp ce voința benefic 
orientată şi intenţia bună acumulează valorile binelui. 

Nimeni nu este singur. 

Tot ceea ce primeşte fiecare creatură este în acord 
cu ceea ce dă. 

Orice suflet trăieşte în climatul spiritual pe care şi 1l- 
a ales şi caută tipul de experiență în care crede că-şi 
găseşte fericirea. 

Să fim deci convinşi că tovarăşii noştri de pe Pământ 
sau din lumea de dincolo sunt cei aleşi de aspiraţiile 
noastre interioare, după cum se spune în străvechea 
învăţătură evanghelică: „Acolo unde este comoara 
noastră, acolo este şi inima noastră”. 


Cap. 29 - Dincolo de moarte 


Împărăţia vieţii de dincolo de moarte nu este sediul 
miracolelor. 

În timp ce corpul aflat în tranzit se întoarce la 
natură, care îi asimilează componentele, sufletul îşi 
urmează drumul în condiția evolutivă în care se găseşte. 

Orice inteligență este capabilă să se extindă exact 
până la periferia cercului de valori şi de imagini al căror 
centru generator este. 

Nimeni nu poate trăi o situaţie pe care nu o poate 
concepe încă. 

Capacitatea noastră de autoproiecţie ne revelează 
propriile limite. 

Pe scurt, orice ființă atinge numai viața pe care 
unda gândirii sale o lasă să se întrevadă. 

Spiritul primitiv al unei maimuțe care trece de 
pragul morții rămâne prizonierul intereselor grotei în 
care şi-a consolidat obiceiurile instinctive. 

Indianul dezîncarnat depăşeşte cu greu contextul 
pădurii care i-a legănat existenţa. 

La fel se petrece şi în vasta faună socială a 
națiunilor. Fiecare creatură aşa-zis civilizată se limitează 
dincolo de mormânt la concepţiile pe care le poate 
îmbrățişa mental. 

Sufletul rămâne ataşat de esența gândurilor sale. 

Este întru totul firesc să fim legaţi de creațiile 
noastre. 

Zăbovim acolo unde credem că se găseşte centrul 
intereselor noastre. 

Este deci lesne de înţeles că obiceiurile şi tendinţele 
noastre rămân aceleaşi după moarte. 

Sclavia sau libertatea rezidă în interiorul ființei 
noastre. 


Izvorul curge sub emanațiile de vapori ale propriului 
său curent. 

Copacul trăieşte înconjurat de fluide subtile, pe care 
le exteriorizează prin frunzele sale şi prin răşinile lipite 
de trunchiul şi de crengile sale. 

Mlaştina rămâne în atmosfera pestilențială pe care 
ea însăşi o alimentează, în timp ce grădina emană în 
valuri parfumul pe care îl produce. 

La fel se petrece şi în cazul Pământului, cu trupul 
său ciclopic: el poartă în peisajul cosmic infinit 
ambianța spirituală a copiilor săi. 

Odată ce a trecut marele prag al mormântului, omul 
prost educat rămâne acelaşi, dar este chemat să se 
perfecționeze. 

Creatura vicioasă nu încetează să dorească să- şi 
satisfacă instinctele josnice. 

Creierul care divaghează printre aspecte 
necuviincioase nu părăseşte imediat puţul tenebrelor în 
care este scufundat. 

Cât despre sufletul plin de bunăvoință, el îşi găseşte 
mii de resurse pentru a înainta pe cărarea evolutivă 
atunci când îşi susține aproapele şi descoperă în 
fericirea celorlalți, propria sa fericire. 

În virtutea legilor care ne guvernează viaţa, 
mesagerul care se întoarce din ţinutul morţii nu provine 
întotdeauna din planurile superioare, şi mediumnitatea 
nu este întotdeauna sinonimă cu sublimarea. 

Anumite inteligențe dezincarnate dialoghează cu 
anumite instrumente mediumnice. 

Locuitorii altor sfere îi caută în lume pe cei cu care 
simpatizează, iar spiritul încarnat acceptă vizita 
entităților cu care are afinități. 

De aceea, Evanghelia se impune în mod ineluctabil 
ca regulă de edificare morală a fenomenelor spiritiste, în 


lumea binecuvântată şi fertilă a doctrinei noastre de 
lumină şi iubire, ni se deschide, odată cu Vestea cea 
Bună, calea regală a pelerinajului nostru de elevare. 

Cap. 30 - Reînnoire 


Revelaţiile Spiritului invită în mod firesc la idealuri 
mai înalte, la obiective mai constructive. 

Pentru inteligenţele cu adevărat pregătite să renunţe 
la animalitate, ele sunt sublime îndemnuri la reînnoirea 
interioară, care modifică structura fluidică a mediului 
lor mental. 

La fel cum civilizația cere ca un teren virgin să fie 
defrişat pentru ca să apară oraşe organizate şi pentru ca 
străzile să fie perfect trasate, tot astfel trebuie să 
eliminăm şi noi toate obstacolele existente, chiar cu 
prețul sacrificiului celor care se dedică apostolatului 
progresului. 

În ansamblu, din punct de vedere mental, 
umanitatea actuală este încă o pădure întunecoasă 
populată de monştri. 

Dacă în fundamentele evolutive ale organizării 
planetare găsim animalele preistorice, caracterizate de o 
mare greutate şi de ferocitate, în fundamentele 
civilizației spiritului persistă încă mari monştri ai 
gândirii, constituiți din energii fluidice emanând de la 
centrele de inteligență care i-au generat. 

Astfel, mamuţii ignoranței, megatheriumii uzurii, 
iguanodonii vanității sau dinozaurii răzbunării, ai 
barbariei, ai geloziei sau ai mâniei domină încă formarea 
sentimentelor umane. 

Energiile mentale ale locuitorilor Pământului tes 
învelişul care îi reține la suprafața Globului. Rari sunt 
aceia care mătură sumbrul cămin al spiritului lor cu 
razele luminoase ale sentimentelor sublime care 
strălucesc în intimitatea templului lor. 


Gândirea este generatoarea unor elemente infra- 
corpusculare sau a liniilor de forță ale lumii subatomice, 
creatoare de curenți ai binelui sau ai răului, ai măreției 
sau ai decadenţei, ai vieţii sau ai morţii, în funcție de 
voința care o exteriorizează şi o dirijează. Căminul 
oamenilor este întotdeauna cufundat în fluidele sau în 
gândurile vii semi-condensate ale îngustimii spirituale, 
ale brutalităţii, ale angoasei, ale neînțelegerii, ale 
grosolăniei, ale lenei, ale relei-voinţe, ale egoismului, ale 
nedreptățţii, ale cruzimii, ale dezbinării, ale discordiei, ale 
indiferenței, ale urii, ale întunericului şi ale mizeriei... 

Însă odată cu demonstrarea supraviețuirii 
sufletului, conştiinţa umană domină  tenebrele 
instinctului, controlând elanul dorințelor şi al 
impulsurilor, elevând aspiraţiile ființei la niveluri mai 
înalte. 

Inimile trezite către adevăr încep să înţeleagă liniile 
directoare eterne ale dreptăţii şi ale binelui. În 
străfundurile acusticii sufletului, vocea lui Hristos este 
auzită într-o nouă expresie. 

Cel care se trezeşte se preschimbă într-un punct de 
lumină în jungla cea deasă a umanităţii. El începe să 


producă fluide sau forțe de regenerare şi de mântuire, 
iluminând planul mental al Pământului, pentru 
cucerirea vieții cosmice în viitorul cel măreț. 

Într-adevăr, misiunea spiritismului este de o mare 
nobleţe. Ea revelează îngustei viziuni pământeşti măreția 
universalității divine. Dar chiar mai mare şi mai sublimă 
este misiunea idealului nostru sfințitor, întru lisus, 
pentru evoluția Pământului, pentru îndumnezeirea 
planetei noastre, pentru a intra în împărăţia lubirii 
Universale. 


Cap. 31 - Dezordine aparentă 


Unii afirmă că Doctrina Spiritelor este pepiniera 
credincioşilor indisciplinați, având în vedere excesul de 
interpretări şi individualismul inveterat al punctelor de 
vedere. Alții proclamă că Noua Revelaţie perturbă viața 
mentală a celor care o adoptă, obligându-i la renunțare. 

Însă asemenea declarații nu-şi au locul în 
fundamentele adevărului. 

Fireşte, spiritismul lărgeşte orizonturile ființei. 

O viziune mai obscură asupra Universului şi o 
concepție mai înaltă asupra dreptăţii îi amplifică 
spiritului setea de eliberare, îndemnându-l să se avânte 
în zboruri mai înalte. O înţelegere mai clară, asociată cu 
un simț mai ascuţit al responsabilităţii, generează 
sentimente sublime în suflet, reînnoind centrele de 
interes ale ființei sale interioare. Astfel, ființa este 
imediat atrasă de aspecte care transcend experiența 
banală, obişnuită. 

Desigur, pentru cel care acordă respect regulilor 
convenţionale şi se conformează pe deplin tuturor 
cerințelor lor, nu va fi uşor să gestioneze caracterele 
libere în domeniul credinţei, pentru că tulburările 
personalității ne pândesc invariabil şi ne incită să 
impunem celorlalți modul nostru de a fi. 

Însă în Noua Revelaţie nu există loc pentru orice 
proces de cristalizare dogmatică sau de tiranie 
intelectuală. 

Nemurirea dezvăluită invită omul să se afirme, iar 
centrul spiritual al ucenicului se întoarce către interese 
care transcend sfera obişnuită, comună. 

Inteligenţele de tot felul, la fel ca şi lumile, 
gravitează în jurul centrilor de forță care le influențează 
şi le susțin. 


Viziunea infinitului, revelată omului de idealul 
nostru, atrage creierul şi inima către alte puteri, iar 
creatura încarnată, împinsă în mod imperceptibil să 
opereze în scopuri diferite, pare dezorientată şi 
sedentară, ca şi cum ar fi în căutarea unor valori cu 
adevărat importante pentru destinul său în viața eternă. 

Curentele religioase oficiale sau organizate, supuse 
imperativelor stabilității economice, gravitează de obicei 
în jurul bogăției perisabile sau a autorităţii temporare pe 
Pământ. Ele rămân obsedate de ideea de dominare şi de 
influență, care în lume facilitează solidaritatea şi unirea, 
astfel încât majoritatea spiritelor încarnate, încă oarbe 
față de lumina divină, li se supun şi se unesc bucuroase 
cu ele în jurul aurului sau al autorității impuse celor 
mai slabi. 

Dar în spiritism este greu să unim caracterele 
eliberate sub stindardul convenției egalitare. 

La fel cum s-a petrecut în cele trei sute de ani care 
au precedat înrobirea politică a Evangheliei mântuitoare, 
discipolul doctrinei noastre consolatoare urmăreşte să-şi 
găsească o cale de acces către viața superioară. 

El acceptă comodităţile omeneşti pentru a dărui cu 
generozitate şi pentru a se detaşa de sentimentul de 
posesiune. 

El revendică satisfacția de a munci pentru a servi. 

El aspiră la libertate pentru a se supune obligaţiilor 
care îi revin. 

El obţine lumina pentru a ajuta la anihilarea 
întunericului. 

„El este în lume fără a aparţine lumii.” 

Este un om care, negându-se pe el însuşi, îl caută 
pe stăpânul adevărului. El primeşte de bunăvoie crucea 
sacrificiului pentru drumul învierii sale. 


În timp ce fiecare discipol zăboveşte în diferite 
domenii de activitate, observăm că toți, ca nişte călători, 
urcă o scară - fiecare contemplă viața şi peisajul de la 
nivelul pe care se găseşte. Ei oferă spectacolul unor 
suflete dezechilibrate şi extrem de scindate între ele. 
Locuitorii din vale sau din câmpie, obişnuiţi cu aceleaşi 
scene zilnice şi cu aceleaşi nuanţe de lumină solară, 
care se repetă mereu, nu reuşesc să uite dintr-o dată 
vechile atitudini ale trecutului şi nici nu pot înțelege 
drumul celor care nu mai sunt interesați de iluzie şi care 
merg în sens contrar, în căutarea unei alte lumini. 


Cap. 32 - Colaborare 


Ca mişcare renovatoare a conştiințelor, Noua 
Revelaţie trezeşte omul şi îl îndreaptă către locul stabilit 
pe care i-l conferă Providența. Mai presus de toate, ea îl 
face să înțeleagă faptul că egoismul, fiul ignoranței, 
responsabil de derivele sufletului, este o periculoasă 
iluzie. Oferindu-ne cheia principiilor religioase, ea ne 
obligă să respectăm legile cele mai simple ale vieţii, 
revelându-ne existența nevoii de colaborare, de care nu 
putem fugi. 

Din toate părțile, viața abundă în înțelepciune; ea ne 
arată la toate nivelurile cum să începem să cooperăm. 

Viermele îmbogățeşte pământul şi la rândul lui, 
pământul hrăneşte viermele. 

Izvorul oferă apă rădăcinilor copacilor, iar copacii 
ajută la păstrarea izvorului. 

Pământul adăposteşte sămânța, iar sămânța 
fertilizează solul. 

Apele formează nori, iar norii alimentează apele. 

Albina ajută la fecundarea florilor, iar florile le oferă 
albinelor materia primă pentru fabricarea mierii. 

O simplă pâine este sinteza glorioasă a muncii 
întregii echipe a naturii. Fără eforturile de însămânţare, 
fără darurile Soarelui, fără binecuvântarea ploii, fără 
protecția împotriva paraziţilor din sol, fără ajutorul 
omului, fără concursul morii şi al cuptorului, pâinea 
care ne este atât de dragă ar înceta să mai existe. 

O simplă haină este rodul eforturilor conjugate ale 
firului de aţă, ale ţesătorului, ale acului şi ale 
croitorului, rezolvând astfel problema îmbrăcămintei. 

La fel cum se petrece şi în cazul realizărilor 
materiale, Noua Revelaţie ne invită în mod firesc să 


reflectăm la funcția care ne revine în ordinea morală a 
vieţii. 

Fiecare creatură este o piesă semnificativă în 
angrenajul progresului. 

Cu toţii avem obligaţii bine stabilite, pentru a ne 
perfecționa spiritul. 

Fără o muncă demnă, sufletul este un văl de inerție 
în concertul armoniei generale. 

Creiere şi inimi, picioare şi mâini manipulabile, 
cuvinte goale şi gânduri găunoase constituie deplorabila 
împietrire a mersului evolutiv. 

Viaţa este forța divină care merge înainte. 

A i te opune, a-i dezechilibra mişcările, a-i neglija 
darurile şi a ne uita propria valoare înseamnă a crea un 
necaz şi o suferință care se întorc mai devreme sau mai 
târziu împotriva noastră. 

Cei care cred că găsesc în mesajul lumii de dincolo 
elixirul extazului leneş şi neproductiv să ia aminte! 

Lumea spirituală nu şi-ar deschide porțile pentru a 
binecuvânta trândăveala. 

Sufletele care revin din mormânt îi arată fiecărui 
locuitor al Pământului importanţa existenţei în trupul de 
carne,  trezindu-le conştiinţa nu numai față de 
responsabilitatea vieţii, ci şi față de noţiunea de serviciu 
neîncetat în slujba binelui, ca regulă a fericirii eterne. 


Cap. 33 - Individualism 


La contactul cu idealurile Noii Revelaţii, omul, 
simțindu-şi în mod firesc viziunea dilatându-se, începe 
să perceapă cu mai multă acuratețe problemele care îl 
înconjoară. 

Sensibilitatea i se ascute, capacitatea lui de a iubi se 
intensifică. Inima i se preschimbă într-un larg estuar 
spiritual, în care toate durerile omeneşti îşi găsesc ecoul. 

De aceea, suferințele lui se accentuează, astfel încât 
aspirațiile lui nu mai sunt câtuşi de puţin în rezonanță 
cu planurile inferioare în care încă se menține. 

Pe drumul care îl conduce către viața superioară, 
ucenicul ar dori să fie însoțit de toţi cei pe care îi iubeşte 
şi totuşi, pe măsură ce avansează în cunoaştere, iar 
senzațiile sale devin mai subtile, el vede aproape 
întotdeauna că cei pe care îi iubeşte devin din ce în ce 
mai distanti. 

Poate fi o soție care alege un drum diferit sau o 
inimă de părinte care, dintr-o afectivitate greşit 
orientată, îi îngreunează ascensiunea către lumină... 
Ieri, un fiu l-a rănit în cele mai profunde fibre ale 
sufletului; astăzi, un prieten îl părăseşte... 

Dacă discipolul nu se lasă copleşit de tulburare şi 
descurajare, el începe gradat să înţeleagă faptul că este 
singur pe acest drum al învățării şi ajutorării. În plus, el 
înțelege că având bunăvoință şi făcând sacrificii, 
dobândeşte valori eterne. 

Cu cât cedează mai mult pentru binele altora, cu 
atât este recompensat de legea divină, care îl 
îmbogăţțeşte cu forță şi bucurie în marea tăcere. 

În viaţa de zi cu zi, el ajunge la concluzia că 
individualismul ajustat principiilor ineluctabile ale 
binelui este fundamentul construirii colectivității. El 


recunoaşte că spiritul a fost creat pentru a trăi în 
comuniune cu semenii săi, că este o componentă a unui 
întreg aflat în curs de perfecționare şi că nu se poate 
sustrage cooperării fără a fi afectat. Dar asemenea 
copacului în regnul vegetal, el are nevoie să crească şi să 
ajute în mod eficient pentru a garanta stabilitatea 
terenului şi pentru a deveni respectabil. 

Nimeni nu trăieşte singur, dar vine întotdeauna un 
moment în care pentru suflet este indispensabil să ştie 
să lupte în solitudine, pentru a trăi bine. 

Pentru a valoriza grânarul şi a îmbogăți masa, 
sămânța se odihneşte printre milioane de alte semințe, 
cu care se identifică. Totuşi, atunci când vine timpul ca 
ea să producă pentru binele general, trebuie să învețe să 
rămână izolată în pământul rece, desprinzându-se de 
învelişurile sale, ca şi cum ar fi strivită în noroi şi 
azvârlită în braţele morții pentru a încolți şi a căuta 
soarele. 

Fără individul puternic şi înțelept, mulțimea se va 
zbate întotdeauna în ignoranță şi mizerie. 


Efortul şi perfecționarea componentei pentru 
progresul şi sublimarea întregului este lege. 

În zilele noastre, navigația cu ajutorul aburului este 
patrimoniul tuturor, dar o datorăm muncii lui Fulton. 

Astăzi, tiparnița este o forță direcţională de prim 
ordin, dar nu putem uita devotamentul lui Gutenberg, 
care a ştiut să parcurgă etapele inițiale. 

La ora actuală, lumina electrică este o problemă 
rezolvată, şi totuşi Edison este cel care a avut onoarea 
de a suferi pentru ca o asemenea binecuvântare să 
elimine întunericul din lume. 

În prezent, locomotiva este o maşinărie banală, dar 
la începuturi a fost nevoie de devotamentul lui 
Stephenson. 

Numele lui Newton apare invariabil înaintea tuturor 
cunoştinţelor legate de gravitația universală, iar cel al lui 
Marconi nu va fi niciodată şters din analele 
comunicațiilor fără fir. 

Fiecare floare emană un parfum caracteristic. 

Fiecare stea are propria ei luminozitate. 

Fiecare dintre noi este purtătorul unei anumite 
misiuni. 

Spiritismul, care confirmă Evanghelia, vine să 
susțină oamenii şi să invite ființa să se perfecţioneze şi 
să evolueze, în conformitate cu înțelepciunea legii care 
afirmă: „Fiecare va fi răsplătit după faptele sale”. 

Cap. 34 - Observaţii 


Aproape toți cei care sunt în contact cu activităţile 
spiritiste ar dori să-şi vadă facultăţile psihice pe care le 
dețin dezvoltându-se rapid şi uneori, atunci când nu 
reuşesc să facă aceasta, ardoarea idealului lor are de 
suferit. 

Fervoarea, ca de exemplu cea a credinței, prezentă 
la primele contacte, se stinge pentru că obiectivul fixat, 
acela de a surprinde un miracol, se transformă la ei în 
obsesie supărătoare. 

Totuşi, există anumite particularități în această 
privință pe care nu le putem neglija. 

Ce s-ar petrece cu ordinea şi echilibrul activităților 
terestre dacă toate creaturile, instruite sau nu, s-ar 
apuca să cerceteze viața din celelalte lumi? 

Orice recoltă necesită o fază de pregătire şi o alta de 
însămânţare. 

Să ne imaginăm un avion modern, perfect echipat, 
care ar survola liniştit un sat din secolul al XIV-lea, fără 
cel mai mic avertisment. Ce ar câştiga atunci, imediat, 
ştiinţa aeronautică, în afară de semănarea terorii? Ce 
beneficiu am avea dacă am forța un trib de sălbatici să 
asculte un concert de Paganini fără a-i fi oferit măcar 
nişte rudimente de educaţie muzicală? 

Progresul, la fel ca şi lumina, trebuie să vină gradat, 
pentru a nu răni şi a nu orbi pupilele care îl contemplă. 

Noi înțelegem înainte de toate că existenţa nu este 
un fenomen care se articulează fără consimțământul 
marilor responsabili ai evoluției. 

Libertatea omului este încă departe de a atinge 
principiile cosmice care ne dirijează destinele. 

Inteligența umană va interfera în domeniile materiei 
dense, alterând ceea ce poate să vadă, căci ea este încă 


foarte departe de regiunile spiritului pur, unde există 
controlul legilor universale. 

În timp ce noi tablouri se derulează în faţa spiritului 
avid de cunoaştere şi de transformare, nu lumea 
spirituală este cea care trebuie să coboare pentru om, ci 
omul este cel care trebuie să se înalțe pentru a veni în 
întâmpinarea sa. 

O asemenea ascensiune nu este rezultatul unui 
simplu fenomen mediumnic spectaculos. Este opera 
sublimării interioare, gradate şi constante, construită pe 
baza binelui, care este la îndemâna tuturor. 

Porţile comorii psihice sunt riguros supravegheate. 

Conducerea unei centrale electrice nu poate fi 
încredințată mâinilor fragile ale unui copil. 

Cum să dai aşa, dintr-o dată, primului candidat la 
progresul mediumnic care apare, cheia intereselor 
fundamentale şi specifice a milioane de suflete aflate pe 
cele mai diferite trepte ale scării evolutive? 

Desigur, marile responsabilități nu sunt 
inaccesibile, dar copilul are nevoie să crească pentru a 
putea înfăptui sarcini complexe. La fel ca pentru orice 
altă realizare, colaboratorul începător are nevoie de timp 
şi de efort pentru a se transforma într- un ajutor preţios. 

De aceea, în ceea ce priveşte problemele 
schimburilor cu sfera superioară, înainte de progresul 
mediumnic trebuie să avem în vedere îmbunătăţirea 
personalității, pentru a ne integra mai bine în opera de 
perfecționare generală. 

Fără o albie adecvată, un mare fluviu, în loc să 
curgă spre folosul ținutului din jur, va inunda 
pământul, transformându-l într-o mlaştină sinistră. 

Un pod fragil nu suportă trecerea unor maşini mari. 

Mediumnitatea, ca resursă aflată de partea binelui, 
nu se manifestă fără un instrument adecvat. 


Numai marea iubire poate înțelege nevoile întregii 
lumi. Numai bunăvoința poate lucra şi învăța fără 
încetare pentru a servi fără distincție. 

Înainte de a dori să devenim mediumi, să ne iubim 
şi să ne educăm! Doar astfel vom primi din înălțimile 
cereşti adevărata putere de a ajuta. 


Cap. 35 - Printre forţele comune 


Este de netăgăduit faptul că mediumnitatea, sub 
aspectul care ne este familiar pe Pământ, este rezultanta 
unei extreme sensibilități magnetice, chiar dacă, în fond, 
ştim că darurile mediumnice de diverse grade sunt 
resurse inerente tuturor. 

Orice ființă este purtătoarea anumitor facultăți, 
astfel încât este vorba despre un instrument al vieții. 

Lumina ia naştere din flacără, fără a fi flacără. 

Parfumul se degajă din floare fără a fi floare. 

Lumina focarului luminos se uneşte cu radiațiile 
mediului înconjurător, iar aroma trandafirului se 
amestecă cu emanațţiile ambianţei, generând diferite 
combinații. 

Tot astfel, gândul invizibil al omului se asociază cu 
gândul invizibil al entităților spirituale care îl asistă, 
stabilind multiple combinații, în interesul muncii 
tuturor, pentru evoluția generală. 

Trebuie să recunoaştem totuşi că există spirite 
reîncarnate în condiții foarte speciale. Ele oferă calități 
excepționale pentru serviciile de schimb între ființele vii 
încarnate şi cei ce trăiesc în lumea de dincolo. Printre ei, 
îi identificăm în cercurile materiei mai dense pe 
mediatorii adaptați fenomenelor de manifestare a 
spiritului eliberat. 

Totuşi, deţinătorii unor asemenea energii nu sunt 
întotdeauna mesagerii sublimării interioare. 

Marea comunitate a sufletelor de pe Pământ 
cuprinde în cea mai mare parte conştiinţe încă fragile, 
moral îndatorate față de legea divină. În consecință, cea 
mai mare parte a organismelor mediumnice de pe 
planetă nu poate scăpa de această regulă. 


Mai mult de două treimi dintre mediumii din lume 
zac încă în zonele de dezechilibru spiritual, fiind în 
rezonanţă cu inteligenţe invizibile asemănătoare lor. Din 
această cauză, ei au nevoie de studiu şi de voinţă pentru 
a se pune în slujba binelui, pentru a-şi relua 
ascensiunea armonioasă care îi va conduce pe culmi, 
către lumină, la fel cum lucrătorii unei instituții 
respectabile de pe Pământ au în mod constant nevoie să 
exerseze activitatea pe care au îmbrățişat-o pentru a 
creşte în competenţă şi în credit moral. 


AS CA TON : O 

Nimeni nu trebuie să uite că noi asimilăm fără 
încetare energiile mentale ale celor cu care ne aflăm în 
relații. 

În plus, suntem întotdeauna în contact cu ceea ce 
putem numi „generatoare specifice de gânduri”. Prin ele, 
alte inteligenţe acționează asupra inteligenței noastre. 

O carte, o legătură afectivă, o adunare sau o 
conferință constituie astfel de generatoare. Ceea ce 


citim, persoanele pe care le stimăm, reuniunile la care 
participăm şi cei pe care îi auzim ne influențează în mod 
decisiv. 

Trebuie să ajutăm pe toată lumea, dar este necesar 
să  selecționăm ingredientele alimentației noastre 
personale. 

Bineînțeles, nu ne putem neglija fratele care s-a 
aruncat în prăpastia crimei. Ajutorul obiectiv al 
rearmonizării şi redresării sale ține de simpla datorie, şi 
totuşi nu-i putem prelua amărăciunea şi remuşcările, 
care vor dispărea în mod natural. 

Îl vizităm pe cel suferind pentru a-l încuraja şi 
pentru a-i reda speranța, însă nu ar fi recomandat să-i 
preluăm senzațiile dezechilibrate, care trebuie să 
dispară, la fel ca deşeurile unei case, de care trebuie să 
ne debarasăm. 

Opera de caritate transformă totul în bine. 

Atitudinea este rugă. Şi prin atitudine, arătăm 
calitatea dorințelor noastre. 

Gândurile cinstite şi demne, sănătoase şi generoase, 
frumoase şi utile, fraterne şi amicale sunt garanția 
ajutorului pozitiv acordat altora şi nouă înşine. 

Cu cât înaintăm mai mult pe calea ştiinţei spiritului, 
cu atât mai mult înțelegem că viața răspunde cererilor 
noastre. 

Principiul care afirmă că „Cei care se aseamănă se 
adună” este întru totul valabil la toate nivelurile, în 
Univers. 

Noi mergem în propria noastră întâmpinare. De 
aceea, îi descoperim constant în compania noastră pe 
cei care simt şi gândesc ca noi. 

În toate domeniile vieţii, mediumii sunt filtrele 
întrebărilor şi răspunsurilor. Ei trebuie deci să se 
trezească la realitatea faptului că trăim întotdeauna în 


compania celor pe care îi căutăm, astfel încât oriunde 
am fi, suntem integrați în câmpul nostru de atracție. 


Cap. 36 - Dezvoltare fizică 


Urmărind să definim mediumnitatea, o putem 
considera de asemenea ca fiind capacitatea de a servi 
drept intermediar între persoane şi religii distincte. La fel 
cum în viața omenească există diverse tipuri de agenți 
pentru diferite subiecte, tot astfel avem mediatori 
înzestrați cu multiple calități speciale, specifice pentru 
viața spirituală. 

Odată ce aflăm că moartea fizică nu este sinonimă 
cu îndumnezeirea, nu putem admite că dezvoltarea 
facultăților psihice atestă în sine o stare de 
superioritate. 


De aici apare imperativul de a fixa, în cadrul 
perfecționării personale, ca o primă condiţie, succesul în 
orice sarcină de comunicare mediumnică. 

Uneori, ne găsim în fața unor clarvăzători 
remarcabili, iar alteori avem de-a face cu excelenți 
mediumi predicatori. Dar dacă cel care vede nu are 
discernământul necesar pentru a face o alegere justă, iar 
cel care comunică nu reuşeşte să servească opera de 
clarificare constructivă, munca de transmisie suferă în 


mod firesc prejudicii considerabile aducând un 
deserviciu, în loc să ajute. 

În acest sens, trebuie să recunoaştem că spiritul 
creştinismului nu a fost niciodată alterat în puritatea lui 
esențială, dar reprezentanţii săi sau mediatorii săi i-au 
impus de-a lungul secolelor culte, interpretări, aspecte şi 
activități pur şi simplu artificiale. 

Mediumul de astăzi trebuie să se exprime la niveluri 
mai înalte. 

Cele două mari grupuri ale umanității - cei încarnați 
şi cei dezîncarnațţi - se găsesc față în față. Amândouă se 
mențin în dualitatea lumii morale... 

Dacă intermediarul dintre ele nu se perfecționează 
aşa cum se cuvine, el rămâne în condiția de ucenic şi va 
întârzia un timp nedefinit în faza de inițiere, deşi are 
obligaţia să avanseze neîncetat către perfecțiune. 

Artistul este reprezentantul muzicii. Vioara este 
instrumentul. Dar dacă vioara este total dezacordată, 
cum ar putea interpreta artistul chiar şi cea mai mică 
melodie? 

Forța electrică este rezervorul puterii. Lampa 
captează luminoasa sa manifestare. Dar dacă lampa este 
arsă, cum vom beneficia de energie pentru a expulza 
întunericul? 

Binefăcătorul spiritual este mesagerul perfecțiunii şi 
al frumuseţii. Omul este vehiculul prezenței şi al 
intervenţiei sale. Dar dacă omul este cufundat în 
disperare sau se descurajează, dacă se lasă tentat de 
indisciplină sau de abuz, cum poate fi el reflectorul 
emisarilor divini? 

Numeroşi sunt aceia care se raportează la 
automatism şi inconştiență în studiul mediumnității; 
acestea sunt, de altfel, perfect posibile în cazul 
fenomenelor de acest fel. Nu putem uita totuşi că 


serviciul de elevare necesită eforturi şi bunăvoință, 
vigilență şi înțelegere din partea celui care îl execută, 
pentru ca sarcina spirituală să urmeze un zbor 
ascendent către culmile vieţii. 

De aceea, cel care este gata să coopereze la o 
asemenea misiune va trebui să caute în bine propria lui 
rațiune de a exista. 

Iubind, noi culegem pe drum cele mai frumoase 
dovezi de simpatie şi de fraternitate, care sunt nişte 
vibrații benefice de asistenţă şi ajutor la construcţia pe 
care avem sarcina de a o realiza. 

Bunătatea şi înțelegerea pentru toţi reprezintă 
singura cale pentru a creşte, perfecționând darurile 
psihice pe care le deţținem, pentru a asimila curenții 
sfințitori ai planurilor superioare, pe calea către 
conştiinţa cosmică. 

Nu există medium bun care să nu fie şi un om bun. 

Nu există manifestări sublime ale Cerului în lume 
fără existenţa unor mari suflete încarnate pe Pământ. 

Prin urmare, considerăm că nu poate exista o 
dezvoltare psihică veritabilă şi salutară decât dacă 
învăţăm să studiem şi să servim. 


IAN AY 


Cap. 37 - Experimentare 


Ştiind că forța mentală este energia operantă, iar 
gândurile sunt mijloacele obiective, este imperios 
necesar să ne dăm seama că în domeniul psihismului, 
experimentarea presupune noţiunea de responsabilitate 
în fața vieţii, pentru ca succesul să fie răspunsul corect 
la nişte căutări sincere. 

Un agricultor bine informat îşi cultivă pământul 
plantând cu devoțiune şi încredere. Nu râdem de o 
piatră. O dăm încetişor la o parte. Nu ne batem joc de 
mărăcini. Îi îndepărtăm, pentru binele plantaţiei. Nu ne 
bucurăm de duelul existent între mugurii fragezi şi 
viermii distrugători. Combatem insectele devoratoare cu 
vigilență şi seninătate pentru a apăra viitorul grânelor. 

Nu la fel se petrece pe Pământ cu majoritatea 
căutătorilor spirituali. 

Sub pretextul că vor să se protejeze de mistificare, ei 
răspândesc obstacole dure la nivel moral, unde operează 
cu  scalpelul observației. De aceea, adesea, ei îşi 
afectează propriile instrumente de lucru înainte de a fi 
obținut cel mai mic rezultat. 

Ei îşi transformă tovarăşii în cobai. Pretind de la 
ceilalți calități pe care nici ei nu le posedă. Tratează cu 
un dispreț intenționat micul embrion de realitate şi 
sfârşesc cel mai adesea în negare, incapabili să înțeleagă 
manifestările spiritului. 

Trebuie să recunoaştem că fructul este întotdeauna 
victoria efortului realizat de o întreagă echipă. Fără 
copacul care-l produce, fără pământul care susține 
copacul, fără apele care alimentează solul şi fără ploile 
care regenerează izvorul, el nu ar apărea niciodată. 

Fără linia de cale ferată, locomotiva nu ar putea 
înainta. 


Avionul nu i-ar fi de niciun folos omului fără pista 
de aterizare. 

Revelaţiile Cerului trebuie să aibă o bază pentru a se 
fixa pe Pământ. 

În general, cel care caută să se informeze despre 
viața invizibilă se integrează într-un grup de persoane cu 
care se dedică proiectului său. Dar în cea mai mare 
parte a timpului, el aşteaptă sistematic colaborarea 
altuia, fără a face eforturi, şi se plânge în mod repetat. 

Însă natura ne revelează importanța colaborării, în 
umilele sale activități. 

Pentru a face o simplă prăjitură, trebuie să avem 
ingrediente bune. Dacă o cantitate oricât de mică de 
otravă este prezentă în făină, prăjitura ne va intoxica în 
loc să ne hrănească. 

Oricine doreşte să fie inundat de lumina spirituală 
trebuie să poarte în el energia adecvată. 

Nu câştigăm încrederea celorlalți folosind sarcasmul 
şi nici simpatia lor împărțind lovituri în toate direcţiile. 

Marele fluviu este rezultatul unirii râurilor mici. 

Un oraş nu se construieşte dintr-o dată. 

Toate realizările trebuie să înceapă cu certitudini. O 
greşeală aproape  imperceptibilă de calcul poate 
compromite stabilitatea unui edificiu. 

Experimentarea psihică nu se potriveşte cu adevărat 
cu fermitatea fără fundamentele morale ale unei 
conştiinţe înnobilate. 

Orice spirit omenesc - microcosmos al Universului - 
emite şi captează. A comite nebunii şi a suscita invidia, 
gelozia şi egoismul, vanitatea şi mânia, prin atitudini 
nedemne sau printr-o critică destructivă, înseamnă a 
acumula tenebre în jurul propriei fiinţe. 


Nimeni nu va face lumină în întunericul nopții 
spărgând lampa, chiar dacă centrul de forță nu 
încetează să existe. 

Nimeni nu va obţine apă curată dintr-un puț 
răscolind noroiul de pe fundul acestuia. 

Nu obţinem adevărul în viață la fel cum prindem o 
pasăre din pădure pentru a o ţine în colivie. 

Adevărul este lumină. Numai inima hrănită cu 
iubire şi creierul îmbogăţit cu înţelepciune îi pot reflecta 
măreția. 


Cap. 38 - Misiunea spiritismului 


Misiunea  spiritismului, la fel ca cea a 
creştinismului, nu este aceea de a distruge şcolile de 
credință deja existente. 

Hristos admite revelația lui Moise. 

Doctrina Spiritelor sprijină principiile superioare ale 
tuturor sistemelor religioase. 

lisus nu critică niciunul dintre profeţii Vechiului 
Testament. Mângâietorul promis nu vine pentru a-i 
cenzura pe pionierii vreunei forme de credință în 
Dumnezeu, oricare ar fi aceea. 

Spiritismul este înainte de toate procesul eliberator 
al conştiințelor, pentru ca viziunea omului să se 
îndrepte către orizonturi mai înalte. 

De mii de ani, spiritul uman gravitează în jurul unor 
valori efemere, cum ar fi cele ale precarelor posesiuni 
fizice, tulburat de coşmaruri carnale dintre cele mai 
diverse. Războaie de tot felul îi consumă forțele. Diverse 
flageluri îi marchează existența, obligând-o la limitări 
chinuitoare, dureroase. 

Dar atunci când apare moartea, el nu atinge 
eliberarea. Dincolo de mormânt, rămâne ataşat de 
imaginile iluziilor pe care le-a hrănit pe drum, aservit 
unor interese de nemărturisit. Trăind într-o totală 
libertate, el îşi păstrează de obicei condiţia unei ființe 
care merge legată la ochi, insensibilă şi oarbă, încovoiată 
sub povara grea pe care o poartă pe umeri. 

Încăpăţânarea de a-şi disputa mereu plăceri egoiste 
printre tovarăşii încarnaţi constituie pentru el un 
handicap  deplorabil. Prejudecăţile nocive, teribilele 
greşeli sentimentale, punctele de vedere personale, ideile 
preconcepute, pasiunile halucinante, legăturile 
maladive, concepţiile cristalizate, intenţiile nedemne, 


imaginația intoxicată şi obiceiurile proaste sunt poveri 
grele care forțează sufletul să înainteze clătinându-se, cu 
atenția orientată către experienţe inferioare. 

Noua credință îi lărgeşte calea către forme de 
evoluție mai înalte. Cheie de lumină a învățăturilor lui 
Hristos, ea explică Evanghelia nu ca pe un tratat de 
reguli disciplinare născute din capriciul omenesc, ci ca 
pe mesajul salvator de fraternitate şi de bucurie, de 
comuniune şi de înțelegere, referitor la legile cele mai 
simple ale vieții. 

lisus ne apare atunci în toată măreţia gloriei Sale. El 
nu ne mai apare ca un om angoasat, inspirând nevoia de 
amărăciune şi de lacrimi, ci un erou al bunătăţii şi 
iubirii, învățându-ne fericirea deplină, prin servire şi 
înțelegere, bunăvoință şi bucuria de a trăi. 

Sub acest aspect, îl vedem ca pe cel mai mare model 
de solidaritate şi bunătate, modest în ieslea cea săracă, 
fraternizând cu toată lumea în piața publică şi 
susținându-i pe răufăcători pe cruce la ora extremei 
suferințe, în trecerea către divina înviere. 

Spiritismul va fi deci, în mod indiscutabil, forța 
creştinismului în acțiune, pentru a ridica sufletul 
omenesc şi pentru a-i îndumnezei viața. 

Spaţiul infinit, patria universală a constelațţiilor şi a 
lumilor, este fără nicio îndoială climatul natural al 
sufletelor noastre. Totuşi, nu putem uita că suntem 
copiii îndatorați, muncitorii şi tovarăşii Pământului, şi 
că perfecționarea lui este sarcina noastră imediată şi cea 
mai demnă. 

Să uităm deocamdată paradisul îndepărtat, pentru a 
ajuta la construirea propriului nostru Cer. Să intervenim 
mai puţin în procesul de renaştere al celorlalți şi să 
reflectăm mai mult la propria noastră acordare cu legea 
binelui etern. Servind în mod constant şi cu credinţă în 


viața care ne înconjoară, vom vedea că viața, la rândul 
ei, ne va servi neobosită, preschimbând Pământul într-o 
oază celestă de armonie şi lumină, pentru ca spiritul 
nostru să acceadă la viața superioară. 


Cap. 39 - Faţă în faţă cu pământul 


În lupta umană îndârjită, spiritul a cărui rațiune s-a 
maturizat şi a cărui inimă s-a trezit se simte din ce în ce 
mai singur, neintegrat şi neînțeles. 

Prin valuri crescânde de reînnoire, pe drum apar 
generații diferite, care îi impun conflicte sentimentale şi 
lupte acerbe. 

O sete stranie de armonie îi invadează inima. 

De obicei, el se consideră un străin în mijlocul 
propriei sale familii. 

Izolat în sumbrul curent al deziluziilor care se 
succed fără întrerupere, el se lasă pradă disperării 
infinite, păstrându-şi în acelaşi timp inima împietrită. 

Însă nu este vremea să renunțe sau să se 
descurajeze. 

Fructul copt este bogăția viitorului. 

Oricine se echilibrează în cunoaştere este sprijin 
pentru cel care oscilează în ignoranță. 

Ce s-ar petrece cu şcoala dacă elevul, ridicat la 
condiția de profesor, ar fugi din această instituție sub 
pretextul că nu mai poate suporta ignoranța şi 
grosolănia noilor  învățăcei? Cine are suficientă 
cunoaştere în fața infinitului pentru a-şi permite să 
disprețuiască şansa de a-şi continua drumul către 
dobândirea înțelepciunii? 


Pământul este venerabila instituţie în care găsim 
resursele indispensabile necesare propriei noastre 
perfecționări. 

Milioane de vieți formează piedestalul pe care ne 
clădim propria ființă. De îndată ce atingem nivelul marii 
înțelegeri, ne revine sarcina să asistăm la rândul nostru 
viețile care se află la început. 

De aceea, în plenitudinea discernământului, cerem o 
credință care ne încălzeşte sufletul şi ne înalță viziunea 
asupra lucrurilor, pentru ca perioada noastră de 
maturitate spirituală să fie cea mai frumoasă şi cea mai 
prețioasă perioadă a pelerinajului nostru în lume, 
pentru ca ea să ne înveţe să acționăm fără ataşament şi 
să servim fără a aştepta vreo recompensă. 

Atunci când ne aflăm pe culmea marii înțelegeri, nu 
ne lipseşte seninătatea. 

Dacă în decursul timpului ne simțim profund 
singuri în timp ce cultivăm un ideal superior, vom 
observa foarte rapid profunda noastră legătură cu 
întreaga umanitate. 

Gradat, ne dăm seama că nimeni nu este atât de 
sărac încât să nu poată ajuta la progresul comun. Ne 


asumăm atunci în mod ferm locul care ne revine în 
procesul edificării armoniei generale, împărțind 
crâmpeie din noi înşine, practicând cultul fraternității 
bine trăite. 


Profitând astăzi de înviere pentru a combate 
moartea de ieri, găsim în luptă abrazivul care va şlefui 
oglinda conştiinţei noastre, pentru a ne transforma în 
reflectoare fidele ale frumusetii divine. 

Lumea, oricât de amară ar fi, va reprezenta pentru 
noi şcoala perfecțiunii, iar într-o bună zi vom 
binecuvânta instrumentele ei corectoare. Însoțitorii de 
drum care locuiesc împreună cu noi, oricât de ingrați şi 
impasibili ar fi, ne dau ocazia să facem binele. Dacă ştim 
să profităm de ei prin eforturile noastre, aceşti fermenti 
ai perfecționării şi mântuirii noastre ne pot transforma 
în eroi. 

Nu există loc pentru om în afara societății în care 
trăieşte. Dacă este de netăgăduit faptul că munca 
noastră colectivă poate să facă să evolueze sau să 
distrugă organismul social, este la fel de adevărat că 
numai organismul social ne poate face din punct de 
vedere individual mari sau mizerabili. 


Comunitatea ne va judeca întotdeauna în funcţie de 
atitudinea pe care o adoptăm în sânul său. Ea ne va 
conduce la altarul recunoştinţei, la tribunalul dreptății 
sau ne va cufunda în umbra uitării. 

Spiritismul, în lumina creştinismului, vine în lume 
pentru a ne trezi. 

Pământul este domiciliul nostru temporar. 

Umanitatea este familia noastră reală. 

Dumnezeu ne-a consacrat pe toţi destinului ei 
glorios. 

De aceea, lisus, divinul emisar al iubirii tuturor 
secolelor, proclamă un adevăr incontestabil: „Dintre oile 
pe care Tatăl mi le-a încredinţat, niciuna nu se va 
pierde”. 


Cap. 40 - În faţa infinitului 


Odată ce omul s-a maturizat mental grație 
înțelegerii, el îşi percepe micimea în fața infinitului. 
Recunoaşte că viața divină palpită în mod suveran de la 
principiile magnetice ale lumii subatomice până la 
constelaţiile cele mai îndepărtate. Observă că planeta, 
mare şi sublimă prin ocaziile de înălțare pe care ni le 
oferă, este totuşi un simplu grăunte de nisip atunci când 
este comparată cu imensul Univers. Înconjurată de sori 
şi de lumi nenumărate, ea se înalță pentru a sonda 
problema morţii, a destinului, a durerii... 

Întrebările sale tăcute străbat spaţiul 
incomensurabil în căutarea unor eterne revelații... 

Pentru inima hrănită cu credință şi crescută în 
gloria idealului superior, spiritismul întru lisus aduce 
un mesaj iluminat de speranţă. 

Investigând infinitul, care se întinde triumfător în 
spaţiu şi timp, oamenii aud cuvintele ființelor vii care i- 
au precedat în marea călătorie a mormântului şi afirmă 
într- un mod foarte frumos: 

„Fraţilor, viața nu va înceta!... 

Totul este reînnoire şi eternitate. 

La fel cum există legi cosmice care guvernează 
experiența noastră fizică, există şi implacabile legi 
morale cosmice care ne dirijează spiritul. 

Abţineţi-vă de la rău. 

Compromisurile sufletului cu planurile inferioare au 
drept rezultat o creştere a densității vehiculului său de 
manifestare. 


Corpul nostru spiritual va reflecta peste tot lumina 
sau întunericul, raiul sau iadul pe care le purtăm în noi 
înşine. 

Cultivaţi fraternitatea şi binele, căci atât astăzi, cât 
şi mâine, vom culege roadele propriilor noastre 
însămânțări. 

Dincolo de frontierele umbrelor şi cenuşii, unde se 
răcesc şi se dezintegrează ultimele rămăşiţe ale cărnii, 
viața continuă, impunându-ne rezultatul propriilor 
noastre acţiuni. 

lubiți munca şi onoraţi-o! Graţie ei, civilizația se 
înalță, educaţia se îmbunătăţeşte şi fericirea noastră se 
perpetuează. În patria sufletelor, spiritul care şi-a uitat 
bogăţia ocultă plânge amarnic. El omite faptul că doar 
servind reuşim să ne dezvoltăm capacitățile de creştere 
interioară pentru nemurire. 

Acceptaţi să serviţi ajutând, nu ca pe o pedeapsă, ci 
ca pe o prețioasă onoare pe care Puterea Divină ne-o 
conferă. 


Nu vă neliniştiți din cauza orgoliului încununat cu 
lauri şi a viciului, care în lume sunt în mod nedrept 
aparent victorioase!... 

Dreptatea domneşte întotdeauna, în eternitate. 

Oricine îi umileşte pe ceilalți va fi umilit de propria 
sa conştiinţă, iar instituția universală a reîncarnărilor 
funcționează de asemenea pentru toată lumea, 
recompensându-i pe cei drepţi şi corectându-i pe cei 
vinovați. 

Orice greşeală necesită reparație. 

Orice dezechilibru cere rearmonizare. 

Suferințele colective ale societății umane constituie 
ispăşirea secolelor sângeroase de război şi violenţă. 
Necazurile individuale sunt remedii salutare pentru 
tratarea şi restaurarea sufletelor. 

Anexaţi dorințele împărăției «eului» vostru 
înțeleptelor planuri ale împărăției lui Dumnezeu. 

Egoismul şi vanitatea ne întemnițează în mocirla 
pământească. 

Citiţi paginile vii ale Naturii şi căutați viața 
sănătoasă şi pură, dând dovadă de bunăvoință față de 
toată lumea. 

Simplificați-vă obiceiurile şi reducetți-vă nevoile. 

Aveţi încredere, fiți binevoitori, instruiți-vă, iubiți şi 
sperați... Îmbogăţiţi-vă în cunoaştere şi virtute pentru a 
fi mai puternici şi mai folositori. 

Dincolo de orizonturile pe care le poate atinge 
viziunea noastră, alte lumi şi alte umanități evoluează 
către perfecțiune!... 

Suntem cu toții frați, copiii unui singur Tată, care 
ne aşteaptă întotdeauna cu brațele deschise pentru 
fericirea supremă, în binele etern...” 

Auzind chemările sacre ale Cerurilor, inima care se 
trezeşte la viața superioară înțelege în sfârşit că 


Dumnezeu este adevărul suveran, că munca este 
binecuvântarea noastră, că iubirea şi înțelepciunea sunt 
destinul nostru şi că sufletul este nemuritor. 


GLOSAR 


EMPATIE = Stare de rezonanţă inefabilă ce permite 
o formă de comunicare superioară, psihică şi afectivă, 
cu o anumită ființă umană sau cu mai multe ființe 
umane simultan, ori chiar cu una sau mai multe entități 
subtile superioare, spirituale, invizibile (fiinţe celeste, 
îngeri, ființe de lumină, entități subtile ale naturii etc.). 

Este cunoscut faptul că o mamă cunoaşte în mod 
intuitiv nevoile şi sentimentele bebeluşului său, cu care 
ea este şi se menţine spontan în stare de comunicare 
empatică. Această aparent misterioasă capacitate (care 
este prezentă în stare latentă în orice ființă umană) este 
în mod verosimil legată de faptul că, inițial, copilul este 
una cu ființa şi cu trupul mamei sale. Empatia, ca stare 
spontană, explică de asemenea modul în care copiii, 
chiar foarte mici, sunt fulgerător la curent cu grijile, 
neliniştile şi bucuriile părinţilor lor. 

Termenul de empatie a fost utilizat prima dată de 
către Kahe Sipps, în anul 1898. El se referea la existența 
unei modalități de cunoaştere şi înțelegere - prin 
oglindire şi rezonanță, în propria noastră ființă - a 
altora. Empatia este deci o modalitate intuitivă de 
cunoaştere a celorlalți, deoarece ea asigură o formă de 
comunicare afectivă şi de transpunere imediată, 
sentimentală, făcând posibilă o identificare cu alte 
persoane, la tensiunea la care ele trăiesc o anumită 
situație. 

Într-o accepţie mai largă, empatia permite apariţia 
acelei capacităţi directe, de a înțelege în mod inefabil 
trăirile altor ființe umane, făcând chiar cu putință 
anticiparea şi prevederea comportamentului acestora în 
anumite situații date. Toate aceste aspecte, precum şi 


multe alte fenomene complexe sunt cu uşurinţă posibile 
pe baza acestei capacităţi speciale, care este empatia. 

Empatia este deci o intuiție simpatetică sau o formă 
de identificare afectivă, care face posibilă în ființa 
noastră o stare de transpunere prin rezonanță la 
condițiile  rezonatorii trăite ori resimțite de către 
altcineva. 

Empatia face fulgerător cu putință proiectarea 
stărilor interne specifice, ale unei ființe umane, în 
universul lăuntric al celui care empatizează, astfel că 
acesta va ajunge în acel moment să trăiască, clar, 
lăuntric, în sine, viața ființei umane în cauză. 

Empatia ne permite să ne amplificăm tendinţele de a 
fuziona sau, cu alte cuvinte, de a intra în euforică 
consonanță afectivă cu universul lăuntric, cu aspectele 
specifice ce caracterizează microcosmosul individual al 
altei ființe umane, care ne atrage în mod tainic din 
punct de vedere afectiv. 

Empatia se deosebeşte clar de simpatie, care este o 
stare emoţională conştientă, constând în „a simţi cu” 
sau față de o altă ființă umană, pe când empatia 
înseamnă „a simți intim în” sau, cu alte cuvinte, a tinde 
spontan spre a trăi intens lăuntric viața afectivă a unei 
alte ființe umane. 

Restrânsă doar la relaţiile interumane şi la 
perceperea şi crearea diferitelor opere de artă, empatia 
se dovedeşte a fi un proces complex (care este simultan 
perceptiv, intelectual şi afectiv), ce se poate dezvolta la 
mai multe nivele ale ființei umane, pornind din straturile 
inconştientului până la nivelul conştientului. Deşi rolul 
său este adeseori ignorat, empatia este evident implicată 
în adoptarea rolului social al unei ființe umane, în 
cunoaşterea psihică empirică, în orice act de comunicare 


inter-umană, ea reprezentând aici ceea ce putem numi 
senzitivitatea inter-personală. 

Empatia este o însuşire superioară, proprie condiţiei 
umane, care este totodată o însuşire de bază a unei 
individualități caracterizate de un grad avansat de 
rafinare şi elevare. 


ETERNITATE - Eternitatea reprezintă ceea ce este 
cu adevărat divin şi care există în afara timpului 
(atemporalitatea). Eternitatea este un concept diferit de 
acela de nemurire, care înseamnă supravieţuire fără 
limite în timp. Stările de deosebită elevare spirituală, 
care ne înalță pe culmile fericirii extatice ale Conştiinţei 
cosmice, sunt tangente cu sentimentul eternității. Acest 
sentiment al eternității apare şi ca o stare de supremă 
satisfacție atunci când trăim total în momentul prezent. 
Clipa prezentă este imaginea mobilă a eternității, iar 
trăirea simultană, cu profunzime şi autenticitate, a 
clipei, însoțită de extragerea semnificaţiilor ei esenţiale 
înseamnă, de fapt, transcenderea acesteia prin înălțarea 
în sfera sublimă a viziunii şi a trăirii autentic spirituale. 

În concepţia comună, eternitatea reprezintă o 
perioadă de timp ce pare să dureze la nesfârşit. În 
realitate, eternitatea este însă cu totul altceva. Ea nu 
este doar o extindere nesfârşită a timpului, ci se 
situează, de fapt, în afara timpului. Toma D'Aquino 
recunoştea şi el această distincţie atunci când scria că: 
„Dumnezeu este etern, în timp ce infernul este indefinit 
ca durată.” Eternitatea este contrapartea din lumea 
spirituală a timpului din lumea fenomenală. Timpul este 
umbra proiectată de eternitate pe peretele peşterii din 
binecunoscuta alegorie filosofică a lui Platon. Acesta 
descria timpul ca fiind „o imagine mişcătoare a 
eternității”. 


Poeţii privesc timpul ca pe un fluviu aflat mereu în 
mişcare, dar yoghinii şi înțelepţii îl văd ca fiind o parte 
integrantă (generând realitatea relativă) din maya (iluzia 
cosmică). Realitatea Absolută este eternitatea sau ceea 
ce apare „atunci când nu mai există timp” (Apocalipsa 
1,6). 

În momentele de extaz divin (samadhi) sau în cazul 
experiențelor de vârf, apare aproape întotdeauna o 
senzație de ieşire din timp. Această „evadare” temporară 
din condiționările limitatoare ale timpului sugerează că 
un anumit gen de eternitate, acel „etern prezent”, există 
şi ne este accesibil în anumite stări sublime (speciale) de 
conştiinţă. Energia timpului este mai mult decât un 
aspect al modului în care conştiinţa noastră ne 
organizează experiențele: timpul este o energie care, în 
funcţie de rezonanța sa în conştiinţa noastră, poate fi 
trăită intens sau lent. Elevarea nivelului nostru 
predominant de conştiinţă (de rezonanţă ocultă“) poate 
să modifice perceperea energiei timpului, facând-o să se 
topească împreună cu restul spaţiului tridimensional. 

Celebrul matematician rus P. D. Uspensky, unul 
dintre principalii discipoli ai marelui inițiat Gurdjieff, a 
elaborat, pe baza învățăturilor spirituale primite de la 
Gurdjieff, un model al Universului cu şase dimensiuni: 
timpul este a patra dimensiune a Universului, 
eternitatea sau „eternul prezent” a cincea, iar a şasea 
dimensiune reprezintă „actualizarea tuturor celorlalte 
posibilități conţinute în clipa trecută, dar care nu au fost 
actualizate în timp” (timpul manifestând o singură 
asemenea succesiune de evenimente, din gama 
nedefinită de posibilități). Fiecare dimensiune reprezintă 
(în mod relativ) Infinitatea, față de dimensiunile sau 
nivelele inferioare ei, deoarece este imposibil ca ea să fie 


măsurată sau determinată în planurile sau nivelele 
inferioare ei. 

La modul obişnuit, noi nu experimentăm energia 
timpului (a patra dimensiune a Universului) la fel ca pe 
celelalte trei dimensiuni ale spațiului. Putem, de 
exemplu, să ne rotim în jurul unui obiect tridimensional 
şi să-l privim din toate părțile, dar în timp suntem 
constrânşi să ne deplasăm în linie dreaptă. Prin urmare, 
noi suntem ființe mono-dimensionale în raport cu 
energia timpului. Chiar şi aprecierea celei de-a patra 
dimensiuni (energia timpului) pe care o avem se dezvoltă 
şi se nuanțează odată cu trecerea (consumarea) energiei 
timpului (odată cu vârsta). Însă atunci când, în anumite 
stări elevate de conştiinţă, nu mai suntem aproape deloc 
încătuşați de materie şi de simțuri, putem avea o viziune 
cu totul nouă asupra celor patru dimensiuni ale 
continuumului spațio-temporal, ca şi cum am intra într- 
o nouă lume, în care trebuie să învăţăm să ne mişcăm, 
întocmai ca un bebeluş care se adaptează gradat, prin 
învăţare, la lumea tridimensională. Această viziune nouă 
poate explica foarte bine o mare gamă de fenomene 
paranormale, cum ar fi clarviziunea, premoniţia, 
claraudiţia etc. Însă aprecierea adevăratei naturi a celei 
de-a cincea dimensiuni, eternitatea, apare şi mai lent, pe 
măsura evoluției concepției şi trăirii noastre lăuntrice 
referitoare la energia timpului. 

Doar intrând conştient în cea de-a şasea dimensiune 
putem înțelege cea de-a cincea dimensiune, eternitatea, 
acest fapt fiind posibil numai atunci când sufletul 
eliberat transcende definitiv roata sau ciclul obligatoriu 
al reîncarnărilor. Acest ciclu este reprezentat grafic prin 
miticul şarpe Uroboros, cel care îşi înghite coada, 
aceasta semnificând, în realitate, faptul că „începutul 
este identic cu sfârşitul”, că ciclurile se urmează unul pe 


celălalt în mod indefinit. În vreme ce circumferința 
cercului reprezentat de şarpe simbolizează ciclicitatea, 
centrul cercului semnifică în mod analogic, prin 
nemişcarea sa, eternitatea. 


EVOLUȚIE = Semnifică procesul dezvoltării 
armonioase a formelor în etape succesive. Multe tradiţii 
spirituale postulează o serie ierarhică de etape de 
dezvoltare în Natură. În hinduism, de pildă, 
reprezentative în acest sens sunt şcolile Samkhya şi 
Yoga, care au conceput şi explicat modele complexe de 
evoluție sub forma „desfăşurării” gradate a mai multor 
„categorii” sau „principii manifestatoare” (sattva-e) ale 
universului vizibil şi invizibil, manifestat sau 
nemanifestat. Scopul unor astfel de prezentări nu este 
totuşi acela de a oferi o anumită teorie cosmologică 
asupra Creației în ansamblu, ci acela de a clarifica 
aspirantului la spiritualitate modalitatea involuției 
Conştiinței Supreme în procesul manifestării. 

Atât Yoga, cât şi Samkhya au în vedere doctrina 
numită Shat Karya Vada, care afirmă că efectul (karya) 
este preexistent (sat) în cauza care îl generează. Ideea 
principală care rezultă de aici este aceea că toate 
categoriile de manifestare (sattva-ele) simt prezente şi 
incluse în mod potențial în categoriile anterioare lor, din 
care mai apoi ele vor izvorî în Manifestare. Astfel, se 
spune că, din unica sursă transcendentă (pranidhana) a 
Naturii emană categoriile numite buddhi sau mahat, 
care constituie câmpurile de forță unificate prefizic şi, 
respectiv, premental, din care mai apoi se vor delimita 
categoriile de manifestare fizică şi mentală. Un exemplu 
elocvent pentru a ilustra modalitatea de evoluţie a 
categoriilor de manifestare din una în alta este cel al 
unui vas (efectul) care a fost prelucrat din lut (cauza). În 


aceeaşi idee putem să ne gândim la o sculptură din 
marmură care preexistă într-un bloc de marmură şi 
căreia artistul îi va da ulterior o formă precisă, în 
conformitate cu propria lui viziune şi îndemânare. 

În tradiţia filosofiei Advaita Vedanta, care a adaptat 
multe elemente din şcoala Samkhya privitoare la acest 
proces cosmogonic, dar care totuşi neagă condiția ultimă 
a lumii alcătuite din forme multiple, transformările şi de 
asemenea trecerile de la o categorie (sattva) la alta a 
manifestării, toate acestea sunt considerate iluzorii şi 
efemere. În conformitate cu această tradiţie, ele sunt 
considerate a fi produsul direct al agentului hipnotic 
universal, care este ignoranța (avidya). Tocmai din 
această cauză, aproape toate învățăturile şi teoriile care 
privesc acest aspect sunt cunoscute sub numele de 
„manifestări fantomatice”, sau vivarta. Prin contrast, 
şcolile Samkhya şi Yoga subscriu unei filosofii realiste, 
poziția lor fiind denumită Parinama Vada sau „doctrina 
manifestării reale”. 


IAD (INFERN) = în concepţia yoghină, lumile 
infernale, ca şi lumile paradiziace sunt în număr de 
şapte (sau multiplu de şapte, dacă se iau în considerare 
anumite subdiviziuni ale acestora). 

Aceste lumi sau tărâmuri infernale corespund unor 
grade diferite de suferință pentru cei care trebuie să 
îndure existența acolo, ca urmare a acțiunilor 
abominabile pe care le-au făcut în timp ce trăiau ca 
oameni pe Pământ. Deşi viața în aceste lumi infernale 
pare să dureze o eternitate, în realitate durata unei 
pedepse karma-ice poate fi chiar şi numai de câteva 
secunde sau clipe. 

În concepţia creştină, în iad, sufletele păcătoase 
sunt chinuite şi arse în focul „veşnic”, pedeapsă care 


este în strânsă legătură cu faptele lor rele din timpul 
vieţii. 

ladul este împărăţia dracilor, iar după o analogie 
plastică a unui călugăr, poarta lui este deznădejdea, 
curtea lui sunt lanțurile, ferestrele lui sunt întunericul, 
masa lui este „reaua împuţiciune” şi duhoarea infernală, 
mâncarea lui este foamea, iar băutura lui este setea; 
ceasornicul lui este plânsul, iar aşternutul în iad este 
văpaia. În sfârşit, în loc de orânduială, iadul este plin de 
tulburare şi de dezordine. 

Este cunoscută expresia „muncile sau caznele 
iadului”, care se referă la chinurile la care sunt supuşi 
păcătoşii. După concepţia creştină, în iad sunt nouă 
feluri de „munci” infernale sau cazne foarte grele pe care 
le reproducem mai jos aşa cum le prezintă tradiția 
ortodoxă: 

Cea dintâi „muncă” ce stăpâneşte în iad este un 
întuneric de neînchipuit, aşa cum afirmă şi prorocul 
Isaia. Dar nu este vorba despre întunericul pământesc, 
ci despre un sui-generis întuneric pipăibil. Întunericul 
iadului este aşa de mare, încât se spune că poate fi 
pipăit cu mâna. lată ce afirmă lov despre această 
„muncă” infernală: „Mă voi cobori în pământul 
întunericului celui veşnic, care nu are lumină, dar nici 
tămăduire în veac.” La acelaşi întuneric s-a referit şi 
Mântuitorul nostru lisus Hristos în Evanghelie, când a 
spus: „Legaţi-i mâinile şi picioarele şi aruncațţi-l pe el 
întru întunericul cel mai dinafară”. 

A doua „muncă” este plânsul şi scrâşnirea dinţilor. 
Spunea cineva, în mod foarte semnificativ, că atâtea 
lacrimi se varsă în iad într-o singură zi, că, dacă s-ar 
aduna pe fața Pământului, ar face un ocean mai mare ca 
Oceanul Pacific. 


A treia „muncă” este mirosul pestilenţial sau, altfel 
spus, putoarea cea insuportabilă. Părintele Cleopa, 
făcând în acest sens o comparaţie plastică, spunea că 
dacă s-ar aduna toate putorile de pe fața pământului la 
un loc, n-ar face nici cât un miligram față de putoarea 
care este acolo. 

A patra „muncă” în iad este foamea şi setea. Deloc 
întâmplător, găsim la prorocul Isaia rostirea: „Vor 
flămânzi precum câinii şi vor urla şi se vor jeli, şi nimeni 
nu va potoli foamea lor.” Mântuitorul se referă la această 
muncă în pilda cu bogatul nemilos şi cu sărmanul 
Lazăr: „Părinte Avraame, trimite pe Lazăr să-şi înmoaie 
vârful degetului său în apă, să vie să-mi răcorească 
limba, că rău mă chinuiesc în văpaia aceasta.” 

A cincea „muncă” a iadului este tartarul, gheaţa. 
Tartarul este un iezer fără fund, plin de gheaţă şi foarte 
rece. La aceasta se referă expresia „scrâşnirea dinţilor”, 
de care vorbeşte Scriptura, adică gerul acela 
insuportabil pe care nu şi-l poate închipui nimeni. 

A şasea „muncă” este viermele cel neadormit. În iad, 
se spune, sunt viermi de foc care mănâncă trupurile 
oamenilor şi sufletele lor în vecii vecilor, şi niciodată 
oamenii nu mor. Acolo sunt balauri de foc şi şerpi de foc 
care înoată prin văpăile Iadului aşa cum înoată peştii 
prin apă. Aceste creaturi îi prind pe cei păcătoşi şi-i sug, 
şi-i înțeapă, şi-i mănâncă „în vecii vecilor”, împreună cu 
viermii cei neadormiți. 

A şaptea „muncă” este gheena, adică focul cel 
nestins, care este cea mai grea dintre toate. Este vorba 
despre focul cel negru ca smoala şi de miliarde de ori 
mai fierbinte ca aceasta, care arde „în vecii vecilor” în 
întuneric. Tradiția creştină afirmă că de acest foc se tem 
şi dracii, căci ei se rugau Mântuitorului, când făcea 
minuni pe malul Mării Galileii, scoțând demonii din cei 


doi îndrăciți: „le ştim pe Tine cine eşti, Fiul Celui 
Preainalt; Te rugăm nu ne trimite pe noi în gheena!” 
Acest iezer de foc, de care pomeneşte şi Apocalipsa, care 
este precum un hău fără fund, le arde totodată şi pe 
toate duhurile cele rele şi le chinuieşte „în vecii vecilor”. 

„Munca” a opta din iad este deznădejdea sau lipsa 
oricărei speranțe. Toţi ce-i ce se află în iad sunt cuprinşi 
de deznădejde şi de lipsa oricărei speranţe în mila lui 
Dumnezeu. Este cunoscută în această direcţie 
semnificativa expresie evanghelică „s-a închis uşa şi 
pocăință în iad nu mai este”. 

„Munca” a noua din iad este percepţia deformată a 
timpului, care-i face pe păcătoşii de acolo să li se pară 
că au parte de chinuri „veşnice”, care îngrozesc atâtea 
miliarde de suflete. 


MOARTE - Moartea desemnează la modul obişnuit 
încetarea proceselor vitale la nivelul ţesuturilor şi al 
organelor unei ființe umane, stare în care sistemul 
nervos central prezintă leziuni ireversibile şi reanimarea 
nu mai este posibilă, astfel că survine decesul, ca sfârşit 
al vieții pământeşti. 

Moartea este starea oricărui organism după ce viața 
a încetat, fie în organele vitale (aşa-numita moarte 
clinică), fie în totalitatea celulelor sale. Din acest punct 
de vedere, moartea clinică este mai curând un 
„moment”, în timp ce moartea biologică a organismului 
este un proces ce durează până la dispariția 
manifestărilor vitale în toate celulele. 

Moartea trupului este produsă prin separarea totală 
a învelişului (dublului) bioenergetic sau eteric de trup, 
care era coordonat şi animat de acesta. 

Moartea naturală este aşa-zisa moarte de bătrânețe, 
sub acțiunea implacabilă a timpului, în timp ce moartea 


obişnuită poate avea o serie nesfârşită de alte cauze, 
datorate condiționărilor destinice (karma-ice) ale fiinţei 
în cauză. 

Din punct de vedere termodinamic, moartea 
înseamnă trecerea ireversibilă la o stare de echilibru cu 
mediul şi o maximă dezordine a sistemului (maximă 
entropie). 

Din punct de vedere ecologic, moartea este o 
reintegrare a materiei vii în ciclurile geochimice şi 
cosmice ale substanţei şi ale energiei. 

Din punct de vedere filogenetic şi evoluționist, 
moartea este o condiție obligatorie a diversificării vieţii şi 
a progresului biologic. 

Intuind această realitate, Goethe scria: „Moartea 
este lovitura de maestru a Naturii, prin care ea reuşeşte 
să producă şi mai multă viaţă”. În această viziune, mai 
profundă, îmbătrânirea şi moartea naturală nu sunt 
altceva decât un rezultat al evoluției vieţii, o achiziție 
utilă a acestei evoluţii. În budismul tantric, viaţa şi 
moartea sunt privite ca alcătuind cele două aspecte 
complementare ale aceluiaşi ciclu, amândouă necesitând 
o pregătire şi o inițiere adecvată din partea omului. Fără 
moarte, transformarea nu este posibilă; puterea pozitivă 
(+) nu poate exista nici măcar o clipă fără puterea 
negativă (-) complementară. Moartea nu este deci opusă 
vieții, ci vine în ajutorul ei. 

Sunt nenumărate dovezile care confirmă existența 
vieții după moarte. Nu avem deci de ce să ne temem de 
moarte, care reprezintă doar un pas către o dimensiune 
cu totul nouă. Filozoful Epicur a urmărit să ne convingă 
prin scrierile sale că de fapt: „Moartea nu este niciodată 
ceva distrugător, ceva anihilant pentru noi, deoarece în 
realitate ea ne dezvăluie o tainică şi surprinzătoare 
continuitate”. 


lată ce spune cu privire la moarte profetul Ezechiel 
în capitolul 37 rostirile 4-10 din Vechiul Testament: 

dar atunci Dumnezeu mi-a zis: 

Proroceşte despre oasele acestea şi spune-le „Oase 
uscate ascultați aşa cum se cuvine cuvântul Domnului 
Dumnezeu!” 

lată aşa vorbeşte Stăpânul Suprem, Domnul 
Dumnezeu, către oasele acestea: 

„Să ştiţi că voi face să intre în voi - la momentul 
potrivit - un duh dumnezeiesc şi atunci veți trăi mai 
departe. Vă voi pune tendoane noi, voi face să crească pe 
voi o nouă came, vă voi acoperi cu piele, voi pune un 
duh dumnezeiesc în voi şi atunci veți trăi, iar astfel veți 
şti şi veți simți din plin că Eu sunt Domnul Dumnezeu.” 

Am prorocit întocmai aşa cum mi se poruncise. Şi 
iată că pe când proroceam a fost un vuit mare şi iată s-a 
făcut o anumită mişcare, iar apoi oasele s-au apropiat 
unele de altele, aşa cum era necesar, os de os. M-am 
uitat plin de uimire şi iată că apoi li s-au pus tendoane, 
carnea a crescut şi le-a acoperit pielea pe deasupra, dar 
nu era încă duhul sfânt în ele. 

Domnul Dumnezeu mi-a zis: 

Proroceşte şi vorbeşte în numele Duhului Sfânt! 
Proroceşte aşa cum este necesar, fiu al omului, şi 
spune-i duhului: „Aşa vorbeşte Stăpânul Suprem, 
Domnul Dumnezeu: Duhule Sfânt, vino din cele patru 
direcții ale celor patru vânturi, suflă din plin peste morții 
aceştia, spre a-i face ca apoi ei să trăiască!” 

Am prorocit aşa cum îmi poruncise Domnul 
Dumnezeu. Şi iată că după aceea Duhul Sfânt a intrat în 
ei, iar apoi ei au prins viață şi s-au aşezat în picioare: 
astfel mi-a apărut atunci în față o armată foarte mare.» 


RAI (PARADIS) = în aproape toate tradițiile 
spirituale ale omenirii este prezentă credința în existența 
unor sui-generis tărâmuri superioare din lumea de 
dincolo, care sunt desemnate în ansamblu şi în mod 
generic în tradiția românească prin cuvintele „Rai” sau 
„Paradis”. 

Tradițiile spirituale afirmă existența a şapte Raiuri 
(Paradisuri) şi şapte iaduri (infernuri), care există toate 
în Universul Astral. 

În textul înţelepciunii Bhagavad Gita se vorbeşte 
despre diviziunea întreită a lumilor din Univers, sau 
Macrocosmos. Cele trei diviziuni simt numite Urdhva 
Loka (lumea superioară), Madhya Loka (lumea mediană) 
şi Adho Loka (lumea inferioară), în cadrul acestor trei 
sfere ale existenței, există 14 lumi principale, 
caracterizate de diferite durate de viață. Locuitorii celor 
mai înalte trei lumi nu cunosc boala şi bătrânețea, după 
cum nu cunosc nici starea de frică. Durata vieţii scade 
pe măsură se coboară pe scara generică a lumilor de la 
cele superioare spre cele inferioare. 

Cele şapte lumi superioare sunt: Bhur Loka, Bhuvar 
Loka, Svarga Loka, Mahar Loka, Jana Loka, Tapa Loka 
şi Satya (Brahma) Loka. 

Bhur Loka este „lumea pământească” ce cuprinde 
totodată şi Universul Fizic şi aşa-zisul Paradis 
pământesc. 

Bhuvar Loka este tărâmul strămoşilor (pitri), şi 
reşedinţa spiritelor care au părăsit recent lumea fizică. 

Svarga Loka este paradisul celest al desfătării 
spirituale, în care sălăşluiesc majoritatea ființelor divine 
(deva), împreună cu suveranul lor, Indra. 

Mahar Loka este paradisul locuit de cei care sunt 
complet purificați de dorințele şi de ataşamentele 
materiale prin sacrificiu, asceză, milostenie şi meditație 


profundă. Cel mai mare dintre înțelepții vedici (rishi), 
Bhrigu Muni, trăieşte aici. 

Jana Loka este sălaşul paradiziac al marilor sfinți şi 
înţelepţi. El este locuit de mistici care evoluează spre 
lumi mai elevate şi care îşi pot crea sau resorbi la voință 
învelişurile subtile. Ei se pot deplasa între diferitele lumi 
subtile cu viteze de neconceput pentru mintea umană. 

Tapa Loka este reşedinţa paradiziacă a celor patru 
fii înţelepţi ai lui Brahma, numiți Kumara (Sanat, 
Sanaka, Sanandana şi Sanatana). În această lume 
trăiesc, de asemenea, mulți mari înţelepţi, datorită 
practicilor yoghine şi austerităților spirituale la care s-au 
supus în timpul vieţii lor pe Pământ. Locuitorii acestei 
lumi îşi pot crea la voință un înveliş subtil şi pot, de 
asemenea, să-l resoarbă la voință. 

Satya Loka sau Brahma Loka este sălaşul divin al 
lui Brahma, creatorul Universului. În această lume 
vehiculele aeriene sunt controlate prin intermediul 
mantra-elor, nu prin mijloace mecanice. Locuitorii săi 
posedă conştiinţă şi inteligență, dar nu au trupuri 
grosiere. Ei simt compasiune pentru cei care trăiesc în 
lumile inferioare, dar nu au deloc stări de frică şi nu 
suferă de bătrânețe. 

În doctrina Cabalei se vorbeşte despre şapte Raiuri. 

Primul Rai se numeşte Shamayim şi este guvernat 
de Arhanghelul Gabriel. Fiind cel mai apropiat de 
Pământ, este considerat sălaşul cuplului originar, Adam 
şi Eva. 

Al doilea Rai se numeşte Raquie şi este guvernat de 
Arhanghelii Zachariel şi Raphael. Se consideră că în 
acest Paradis l-a întâlnit Moise pe îngerul Nuriel. Se 
crede că tot aici sunt întemnițați îngerii căzuți şi sunt 
zămislite planetele. 


Al treilea Rai,  Shahagim, este condus de 
Arhanghelul Anahel şi este sălaşul Grădinii Edenului şi 
al Arborelui Vieţii. Tot aici este produsă mana, hrana 
sacră a îngerilor. 

Al patrulea Rai, numit Machen, este guvernat de 
Arhanghelul Mihail şi conține Ierusalimul ceresc, 
templul şi altarul. 

Al cincilea Rai, Machon, este cârmuit de Samael, 
care, în iudaism, este considerat îngerul Morţii. 

Al şaselea Rai, Zebul, se află sub jurisdicţia 
Arhanghelului Sachiel. 

Al şaptelea Rai, Araboth, este guvernat de 
Arhanghelul Cassiel şi este cel mai sfânt dintre toate 
cele şapte Raiuri, pentru că adăposteşte Tronul de Slavă 
slujit de cei şapte Arhangheli şi este totodată tărâmul în 
care sălăşluieşte Dumnezeu. Sub tron este sălaşul 
tuturor sufletelor umane nenăscute încă. Araboth este 
considerat şi ca reşedinţa Serafimilor şi a Heruvimilor. 

În conformitate cu simbolismul spaţial al tradiţiei 
creştine, Raiul sau Paradisul este aşezat de Dumnezeu 
spre Răsărit. Deloc întâmplător, Psaltirea afirmă în mod 
semnificativ că „Dumnezeu S-a suit peste Cerurile 
cerurilor, spre răsărituri”, direcţia răsăritului fiind 
considerată sacră şi legată de lumina dumnezeiască în 
mai toate tradiţiile spirituale ale lumii. 

Tradiția sfinților Părinţi descrie Raiul ca pe un loc al 
desfătării, căci Eden înseamnă „Raiul desfătării”, adică 
locul unei stări de fericire dumnezeiască, ce este 
accesibilă sfinților şi îngerilor. Psalmul 45 face aluzie la 
această stare de bucurie spirituală prin cuvintele: „Apele 
râurilor veselesc cetatea lui Dumnezeu”. Este vorba aici, 
de fapt, despre „râurile” Duhului Sfânt care se revarsă în 
Rai, adică despre darurile Duhului Sfânt care mângâie, 


înveselesc şi conferă totodată o stare de fericire 
sufletelor care ajung în Paradis. 

Fiinţele din Rai au atât percepții senzoriale foarte 
rafinate, cât şi capacitatea de a emite şi de a recepta 
gânduri elevate, într-o împletire desăvârşită a celor 
văzute cu cele nevăzute, după cum şi omul este alcătuit 
dintr-o parte văzută şi una nevăzută, din trup şi suflet. 
Astfel, Raiul poate fi perceput într-o anumită măsură 
senzorial (ființele care sălăşluiesc acolo pot să perceapă 
cu simțurile subtile dulceața, savoarea lui profund 
spirituală), dar este perceptibil mai ales în spirit sau, 
altfel spus, duhovniceşte (sufletului omului îi este dat 
acolo să vadă Cerul sau, altfel spus, i se arată modul 
divin în care acționează îngerii şi el poate, totodată, să 
audă cântările de slavă înălțate în cer lui Dumnezeu de 
către legiunile de îngeri). 

Sfântul Vasile cel Mare descria după cum urmează 
Raiul în lucrarea sa, Hexaimeron: „în Rai sunt livezi prea 
dulci la vedere, cu multă şi negrăită verdeață şi foarte 
frumos împodobite. Acolo florile nu strălucesc doar 
puţină vreme şi apoi pier, ci strălucesc îndelungată 
vreme şi ele răspândesc mireasma Duhului Sfânt, care 
nu poate fi descrisă în cuvinte. 

Ajunşi în Rai, nu ne mai putem sătura de buna 
mireasmă a florilor, iar frumoasa lor culoare străluceşte 
de-a pururea şi nu există vânturi care să le frângă. 
Florile nu se veştejesc, înghețurile nu le îngheață, arsura 
soarelui nu le usucă; în Rai, asupra florilor suflă un duh 
măsurat, care dă o suflare uşoară, diafană şi dulce, ce 
nu este influențată de anotimpuri sau oprită de curgerea 
timpului şi care păzeşte creşterea lor. lar frumusețea 
tuturor celor sădite acolo este şi ea vrednică de facerea 
Celui ce le-a sădit |...]. 


Ce cuvânt ar putea să descrie mulțimea dulceţii şi 
frumuseții  aceleia?... Acolo sunt şi neamuri de 
nenumărate feluri de păsări, care prin floarea aripilor şi 
prin dulcea viersuire a glasurilor aduc o dulceaţă 
negrăită, încât oamenii cei drepţi de acolo se desfătează 
şi se îndulcesc prin toate simţurile: pe unele văzându-le, 
pe altele auzindu-le. 

De eşti o ființă duhovnicească şi cugeți mai mult 
decât la plăcerile trupeşti, urcă-te cu gândul către 
frumusețile îngerilor şi însuşeşte-ți roadele dreptăţii ce 
sunt în ei. Vezi râurile lui Dumnezeu cele pline de ape, 
ale căror porniri veselesc cetatea lui Dumnezeu şi al 
căror meşter este unicul Dumnezeu. 

Păsările Raiului nu mor ca cele de pe Pământ şi nu 
îmbătrânesc, pentru că sunt pline de Duhul Sfânt. Acolo 
cele patru stihii (elemente), care sunt şi în lumea 
noastră: pământul, apa, focul şi aerul, sunt atât de 
împodobite de Dumnezeu, cum nu se poate vorbi. Cele 
patru anotimpuri ale anului: primăvara şi vara, toamna 
şi iarna, aşa de frumos sunt îmbinate unele cu altele, 
încât nu se mai satură omul în veacul veacului de a trăi 
acolo. 

Acolo niciodată nu există vânturi puternice sau 
anotimpuri nepotrivite. Acolo nu-i nici prea frig, dar nici 
prea cald. Nu-i nici prea mare vânt, dar nici nu lipseşte 
cu desăvârşire. Nu-i niciodată acolo ploaie prea multă, 
dar nici nu lipseşte. Deci cele patru stihii (elemente), 
cele patru anotimpuri, sunt îmbinate în aşa fel încât 
provoacă o negrăită plăcere celor cinci simțuri ale 
omului şi o desfătare spirituală deplină sufletului. 

În ce priveşte simțul mirosului, atâta mireasmă a 
Duhului Sfânt este acolo şi florile acelea sunt atât de 
înmiresmate, încât nici nu poţi să-ți închipui că ar mai 
exista altceva în lume care să miroasă mai frumos. În ce 


priveşte gustul, poamele din Rai au atâta dulceaţă şi 
atâta felurime de gusturi, încât omul nu-şi mai poate 
închipui şi nu mai poate pofti nimic peste dulceata lor. 

În ce priveşte vederea, în Rai aceasta se desfată 
întru atâta frumusețe (Gan-Eden, adică veşnică 
desfătare), încât omul nu poate în niciun fel să mai 
cugete că ar putea vedea ceva mai frumos ca acolo. 

În ce priveşte pipăitul, acesta este perceput atât 
înăuntru, cât şi în afară. În Rai este atâta frumuseţe şi 
atâta blândețe în ființe, în lucruri şi în toată zidirea, 
încât niciodată nu există spini, nu există vreun lucru 
aspru şi lipsit de netezime, nu există niciun lucru care 
să te ardă, nu există nimic care să te otrăvească, aşa 
încât simțul pipăitului, atât cel dinăuntru, cât şi cel din 
afară, nu poate provoca nicio vătămare. 

În sfârşit, în ce priveşte al cincilea simţ, cântările 
din Rai desfată auzul şi au atâta frumuseţe, încât o mie 
de ani ni se par a fi precum un ceas în Rai.” 

Sfânta Scriptură afirmă că Dumnezeu i-a poruncit 
lui Adam „să lucreze Raiul şi să-l păzească”. În 
simbolismul spiritual, „a lucra Raiul” înseamnă pentru 
ființa umană a se ruga şi a intra în comuniune 
necontenită cu Dumnezeu, asemenea îngerilor, iar „a 
păzi Raiul” înseamnă a-şi păzi neîncetat mintea şi 
simțurile, ca nu cumva să apară vreo alunecare în rău şi 
apoi să survină pierderea stării spirituale de continuă 
focalizare şi comuniune cu Dumnezeu. După tradiția 
creştină, Adam cel dintâi îi auzea pe îngeri rugându- se 
şi cântându-l imnuri de slavă lui Dumnezeu, astfel că el 
era într-o stare de permanentă fericire şi lua aminte la 
pilda ființelor angelice, care l-au învăţat în acest fel cum 
să-L iubească pe Creatorul lumii. 

Doctrina ortodoxă face distincţie între Rai şi 
împărăţia Cerurilor. Astfel, Raiul este considerat a fi 


locul în care a sălăşluit odinioară Adam şi unde rămân 
până la Judecata de Apoi credincioşii şi drepţii care au 
făcut în timpul vieții lor pământeşti numai fapte bune şi 
au urmat cu credință poruncile lui Dumnezeu. Totuşi, 
chiar şi Raiul reprezintă o stare condiționată, supusă 
dualității, după cum rezultă din pilda biblică a pomului 
cunoaşterii binelui şi a răului, în care se vede cum 
cuplul primordial format din Adam şi Eva a fost ispitit 
de către satana şi a căzut la această încercare, rezultatul 
fiind izgonirea din Rai şi pierderea stării de unitate 
paradiziacă. În schimb, despre sufletele celor care s-au 
purificat şi s-au despătimit ori, altfel spus, care şi-au 
transcens şi şi-au integrat într-un mod superior toate 
tendințele  psiho-emoționale inferioare şi au atins 
comuniunea deplină cu Dumnezeu, se spune că sunt 
mântuite şi că sunt, prin urmare, primite direct în 
împărăţia Cerurilor, astfel că nu se mai duc în Rai. 

Învățătura Bisericii Catolice despre Rai poate fi 
găsită în catehismul acesteia: „Aceia care mor aflându-se 
în Graţia şi apropierea lui Dumnezeu sunt perfect 
purificați şi trăiesc veşnic. Această viață perfectă în 
comuniune cu Dumnezeu este numită Rai. Ea constituie 
sfârşitul şi împlinirea celor mai profunde aspirații 
umane şi starea de beatitudine supremă şi definitivă.” 

În budism se consideră că există şapte Raiuri sau 
Paradisuri, care fac toate parte din samsara (lumea 
iluziei). Întregul Univers este considerat ca fiind 
nepermanent, iar ființele transmigrează printr-un număr 
de lumi sau planuri existențiale, lumea umană fiind 
doar unul dintre aceste „tărâmuri” sau „căi”. Cei care 
acumulează karma bună se pot bucura de o renaştere 
într-unul dintre aceste Paradisuri. Totuşi, pentru că 
toate lumile subtile sunt tranzitorii şi fac parte din 
samsara, aspiranții se focalizează mai mult asupra 


eliberării din ciclul renaşterilor şi al morților succesive, 
prin atingerea Iluminării. 

În Islam, Raiul este descris ca un loc în care fiecare 
dorință exprimată este de îndată împlinită. Viaţa veşnică 
în Rai este văzută ca fiind fericită, lipsită de orice emoţii 
malefice. Se spune despre cei care sălăşluiesc în Rai că 
poartă podoabe scumpe, iau parte la petreceri alese şi se 
odihnesc pe divanuri bătute cu aur şi pietre preţioase. 
Cu cât mai multe fapte bune a făcut cineva, cu atât mai 
înalt este Raiul în care va ajunge. Cel mai înalt Rai este 
al şaptelea, în care Divinul poate fi văzut şi în care totul 
este cu putință. 

În America Centrală, aztecii şi toltecii credeau că 
Raiurile sunt în număr de 13, fiind guvernate de 
Ometeotl, stăpânul androgin care în aspectul său 
masculin este numit Ometecuhtli, iar în aspectul său 
feminin este numit Omecihuati. 

În mitologia băştinaşilor maori din Australia şi Noua 
Zeelandă, Raiul este împărţit de diferite triburi într-un 
număr diferit de tărâmuri, numărul acestora variind 
între 2 şi 14. 


REÎNCARNARE = în conformitate cu învățătura 
spirituală multimilenară a şcolilor de yoga, structura 
ființei umane cuprinde trei forme principale: corpul 
grosier (sthula sharira), corpul subtil (sukshma sharira) 
şi corpul cauzal (karana sharira). După moartea 
corpului grosier sau, altfel spus, a trupului, corpul 
subtil se desprinde de acesta, purtând însă cu el toate 
impregnările şi tendințele acumulate şi cultivate de 
ființa umană în timpul vieţii, în conformitate cu legea 
reîncarnării, acest corp subtil este cel care, după ce 
trece în lumile subtile care corespund nivelului spiritual 


al sufletului şi karma-ei astrale acumulate, revine şi se 
manifestă din nou în lumea fizică într-un corp grosier. 

La cel de-al cincilea Conciliu Ecumenic de la 
Constantinopol - în contextul în care unele intrigi 
politice au condus la condamnarea ca eretice a unora 
dintre tezele învățatului creştin Origen, care a trăit în 
secolul al Il-lea şi a murit ca martir - credința în 
preexistența sufletului a fost anatemizată, astfel că, 
implicit, şi ideea de reîncarnare era respinsă. 

În acest fel, începând cu anul 553, Biserica creştină 
susține că omul are la dispoziţie o singură viață pentru a 
reveni la stadiul de dinaintea comiterii păcatului 
originar. Există totuşi unele pasaje biblice care evocă 
ideea de reîncarnare. Astfel, în Evanghelia după Matei 
(11, 14 şi 17, 10-13) se face referire la loan Botezătorul 
ca fiind cel care a fost odinioară profetul Ilie. Există o 
trimitere la Legea cauzei şi a efectului în Evanghelia 
după loan (9,2), în pasajul în care lisus este întrebat: 
„Cine a păcătuit, acest om, sau părinţii lui, de s-a 
născut orb?”, şi de asemenea în Evanghelia după Matei 
(26,52): „Cel ce ridică sabia, de sabie va pieri”. Totodată, 
în Cartea lui Iov (1, 21), atât în textul ebraic, cât şi în 
traducerea grecească, se găseşte un pasaj foarte 
semnificativ pentru ideea de reîncarnare: „Gol am ieşit 
din pântecele mamei mele şi gol mă voi întoarce acolo”, 
în vreme ce traducerea românească denaturează 
originalul, prin adaptarea în forma „gol mă voi întoarce 
în pământ”. 

Este evident că omului îi este foarte greu, dacă nu 
imposibil, să atingă perfecțiunea într-o singură viaţă. El 
trebuie să-şi dezvolte virtuți precum iubirea, 
compasiunea, toleranța, iertarea, echilibrul, curajul 
ş.a.m.d., proces care cere adesea un timp echivalent cu 
nenumărate vieți, căci tendințele şi aptitudinile se 


dezvoltă cel mai adesea într-un timp îndelungat. O 
singură viață nu poate explica misterul morții înainte de 
naştere a unor prunci nevinovaţi sau viața scurtă de 
câteva luni ori câţiva ani a unora în comparație cu viața 
lungă a altora. Unii sunt bogați, alții sunt săraci, unii 
sunt sănătoşi, alții sunt bolnavi, unii sunt geniali, alții 
sunt proşti şi, în contextul unei singure vieți, aceasta ar 
fi o nedreptate, o absurditate strigătoare la Cer. În plus, 
condamnarea la iadul „veşnic” a celor care în decursul 
unei vieți nu dobândesc credința în Dumnezeu sau nu 
aud de existenţa lui Hristos este iraţională, pentru că nu 
acordă prilej de corectare, de creştere spirituală şi de 
evoluție gradată. 

Toate aceste fapte trebuie să aibă o rațiune, şi 
singura explicație plauzibilă şi firească pentru ele este 
Legea divină a cauzei generatoare şi a efectului 
compensator care guvernează întregul Univers (Legea 
fundamentală a karma-ei). Nimeni nu este în realitate 
pedepsit pentru faptele sale, ci doar culege efectele 
compensatoare ale acțiunilor sale anterioare, ceea ce îl 
face până la urmă să îşi corecteze atitudinea şi să 
asimileze anumite lecţii spirituale. Scopul vieţii este 
desăvârşirea spirituală şi atingerea comuniunii cu 
Dumnezeu, şi nu pedepsirea pentru păcate, chiar dacă 
greşelile comise trebuie îndreptate, iar tendințele 
inferioare ale ființei trebuie înlăturate. Reîncarnarea 
pregăteşte ființa umană pentru atingerea realizării 
ultime, care o eliberează de ciclul naşterilor şi al 
morților. 

Egiptenii au fost primii care au spus că spiritul 
omului este nemuritor. „El trece, fără încetare, prin 
moarte şi renaştere; când a parcurs toată lumea 
terestră, acvatică şi aeriană, el revine într-un corp 


uman. Acest voiaj circular durează 3 mii de ani.” 
(Herodot, Istorii) 

„Sunt convins că putem să renaştem şi că sufletele 
celor vii aparțin celor care au murit” (Socrate, Phedon) 

„Atunci când timpul a ajuns să şteargă toate 
păcatele acestor suflete şi atunci când acestea au 
redescoperit puritatea originii lor celeste şi simplitatea 
esenței lor divine, la capătul a 1000 de ani, ele sunt 
conduse pe malurile fluviului Lethe, pentru a-şi aminti 
despre viață şi pentru a reintra, în concordanţă cu 
dorințele lor, în noi corpuri.” (Vergilius, Eneida). 

„Este o credință universală admisă cum că ființa 
umană comite greşeli pe care trebuie să le plătească în 
infernuri, după care trece într-un nou corp.” (Plotin, 
Enneade I) 

„Când eram piatră, am murit şi am devenit plantă. 
Pe când eram plantă, am murit şi am ajuns animal. Pe 
când eram animal, am murit şi m-am trezit în stadiul de 
om. De ce să-mi fie teamă? Am pierdut eu ceva murind?” 
(Jalal ad-Din Muhammad Rumi, poet afgan 1212-1273) 

„Aşa cum visăm mii de vise în viața prezentă, tot la 
fel viața aceasta este doar una dintre miile de vieți.” 
(Tolstoi) 

„Trăiesc cu speranța că voi putea îmbrățişa frățeşte 
umanitatea întreagă, dacă nu în cursul acestei vieți, cel 
puțin într-una viitoare.” (Gandhi) 

Aceste citate simt ele în corespondență cu o doctrină 
sau cu Tradiția? 

Două pasaje biblice, fără îndoială „ambigue”, par să 
evoce reîncarnarea: 

„Căci toți profeții şi legea au profețit până la loan 
Botezătorul; şi dacă vreți să ştiţi, el este Ilie cel care 
trebuia să vină. Cel care urechi de auzit, să audă” (Matei 
XI: 13-15). 


„Dacă un om nu se naşte din nou, el nu poate vedea 
regatul lui Dumnezeu” (loan III: 3). 

Acest ultim verset face mai ales aluzie la iniţiere, 
care implică moartea şi renaşterea. 

Cât despre Bhagavad-Gita, ea este edificatoare: 

„Aşa cum un om îşi aruncă veşmintele uzate şi îşi ia 
altele noi, la fel sufletul reîncarnat, aruncându-şi corpul 
uzat, va călători în altele noi” (11:22). 

Reîncarnarea rămâne o problemă controversată care 
continuă să facă să curgă încă multă cerneală. Soluția 
ar rezida în raporturile analogice şi, în principal, în legea 
ciclicității. Există, de exemplu, o analogie între 
comportamentul planetelor şi cel al globulelor sanguine, 
şi acest exemplu poate fi raportat la orice sevă vegetală; 
pot fi date astfel nenumărate exemple de fenomene 
ciclice, a căror sinteză este: un ciclu se închide după ce 
a răspândit viața prin ascensiunea şi căderea sa între 
două nivele de densități diferite. Tot ce este materie va 
deveni spirit. 

Această viață de după moarte poate fi mai lungă sau 
mai scurtă, dar este finită ca durată, deci, la un moment 
dat, expirând timpul necesar de şedere în planurile 
subtile ale manifestării, omul trebuie să se reîncarneze. 
Aceasta se va petrece pe Pământ sau pe o altă planetă. 
Doctor Papus spune că: „inainte de a reveni pe Pământ, 
sau pe o altă planetă, orice spirit vede încercările pe care 
le va avea de trecut şi nu se reîncarnează decât după ce 
le-a acceptat în mod conştient”. 

Coborârea în planul fizic este o a doua moarte, mai 
dureroasă decât cea terestră, poate, căci sufletul este 
împovărat de ceea ce are de ispăşit. 

Dreptate şi nedreptate: două categorii subiective, 
atunci când este vorba de aprecierea umană, căci pentru 
Dumnezeu ele nu există. Oamenii obişnuiţi privesc din 


perspectiva minţii obişnuite căreia îi scapă rațiunile 
superioare divine şi de multe ori apreciază ca nejustă o 
anumită situație care grevează destinul cuiva. Un 
conducător despotic are la un moment dat o „presimţire” 
şi construieşte o biserică. Pentru aceasta va fi răsplătit 
cu o înmormântare fastuoasă, după care merge în 
planurile infernale unde plăteşte nedreptăţile făcute. Un 
pustnic care îşi petrece viața toată în post şi rugăciune 
moare sfâşiat de fiare. În felul acesta, ispăşeşte puţinele 
păcate care i-au mai rămas, atingând starea de 
desăvârşire, fericirea veşnică dată de contemplarea 
Divinului „faţă în față”. Pentru Rațiunea Divină totul 
este clar, fiecare primind ceea ce merită. Pentru omul de 
rând, în schimb, situația poate apărea nedreaptă. Cel 
care a împilat, moare în fast şi bogăţie, cel care a fost 
sfânt, în mizerie şi teroare. De aceea, de multe ori, 
adevărații înţelepţi, acționând în virtutea unor percepții 
subtile, săvârşesc fapte care, pentru ignorant, apar ca 
lipsite de sens. Ei, înțelepţii, se plasează cu locul lor de 
percepție în Realitatea dumnezeiască, având viziunea de 
ansamblu, ignoranţii văzând situația de pe nivelul 
faptelor, scăpându-le raţiunile superioare. Aceştia din 
urmă nu văd pădurea din cauza copacilor. 

Această balanţă a dreptăţii şi nedreptăţii constituie 
totuşi motorul vieților succesive. În fiecare existenţă, 
ființa experimentează anumite fenomene care sunt 
rezultatul necesităților cauzale şi care sunt examene pe 
care trebuie să le promoveze. Dacă nu sunt trecute, ele 
se vor ivi din nou în viața aceasta sau în următoarele, 
până când ființa respectivă va dobândi suficientă 
înțelepciune pentru a „promova”. Revenind în planul 
fizic, ea va avea de suferit mai mult sau mai puţin, 
potrivit faptelor din existenţele anterioare, conform Legii 
cauzei şi a efectului. 


SINTONIE = Armonizarea  vibraţiilor  aurice, 
lăuntrice pentru a fi în rezonanţă cu mediul ambiant 
binefăcător, macrocosmic, sau armonizarea vibrațiilor 
aurice a două sau mai multe ființe. Echilibru şi adaptare 
fără disonanţe ce rezultă din reunirea a două, trei sau 
mai multe frecvenţe de vibraţie, pentru a forma astfel 
împreună o armonie deplină. 


SPIRITISM = Spiritismul reprezintă posibilitatea 
cunoaşterii continuității conştiinţei dincolo de moarte şi 
a modalității de comunicare a ființelor dezincarnate cu 
oamenii în viață. Spiritismul autentic trebuie să rămână 
în cercuri restrânse, şi în niciun caz să devină obiect de 
spectacol public. În caz contrar, există riscul de a se 
transforma în şarlatanie şi speculație; în acest domeniu 
este foarte uşor să se strecoare frauda. Dacă spiritismul 
este practicat cu nesăbuință, el poate să producă în 
ființă o stare de mediumnitate bolnăvicioasă prin 
dezechilibrarea polară a structurii individului. Dacă 
există o dorință fermă şi o aspirație autentică de a 
evolua, spiritele superioare pot fi contactate pe cale 
telepatică, individual. 

Spiritismul este util şi important doar pentru ca 
oamenii să se convingă de existența şi manifestarea 
spiritelor. Cel care are deja aceste convingeri nu va privi 
spiritismul cu neîncredere, dar nici nu-l va folosi, pentru 
că el, datorită experienţelor sale spirituale autentice, 
poate spune hotărât: „Am văzut, am văzut, am văzut”, ca 
odinioară Apostolul Petru. 


UNIVERSUL ASTRAL (LUMEA DE DINCOLO) = 
Tărâm paradiziac de o frumusețe miraculoasă, în care 
se află ființe astrale de o elevare, bunătate, armonie şi 


drăgălăşenie ideală, el poate totuşi să se prezinte în 
anumite zone ale sale ca un decor de coşmar înfricoşător 
pentru cei răi, egoişti şi păcătoşi. Recunoaşterea clară a 
existenței sale aflate în afara geografiei fizice terestre îşi 
găseşte confirmarea în tradiția secretă populară, prin 
realitatea celei de a „patra” dimensiuni (cea astrală) şi 
prin unele expresii ca: „dubla vedere” sau „al şaselea 
simț”, graţie căruia este perfect posibil să percepem 
această dimensiune paralelă. Omul acționează 
permanent pe mai multe niveluri, chiar şi atunci când 
nu ştie, şi pe fiecare dintre acestea o altă fațetă a ființei 
sale multiforme intră în joc şi generează fenomene 
inefabile de rezonanţă cu acea realitate. 

În lumea de dincolo sau, altfel spus, în universul 
astral există o mulțime de tărâmuri paralele, care sunt 
caracterizate fiecare dintre ele de un anumit spaţiu ce 
nu este altceva decât energia subtilă, tainică a spațiului 
ce este într-un anume fel modulată şi astfel apare şi 
persistă un spațiu diferit în cadrul căruia energia subtilă 
a timpului este de asemenea într-un anume mod 
modulată astfel că în felul acesta există şi persistă un 
tărâm tainic, paralel. Toate acestea sunt susținute de 
noua teorie ştiinţifică numită biocentrism. 

Foarte multe ființe umane se tem de moarte. Ele 
cred în existența morții pentru că li s-a spus adeseori că 
până la urmă vor muri. Marea majoritate a ființelor 
umane se identifică cu trupul lor şi astfel ajung să 
creadă şi chiar ştiu că trupul moare. Cu toate acestea, 
noua teorie ştiinţifică ce este biocentrismul sugerează şi 
chiar oferă mai multe dovezi incontestabile care arată că 
moartea nu este în realitate evenimentul final pe care 
mulți dintre noi îl gândim şi îl considerăm ca fiind ceva 
inevitabil. 


Există mărturii din ce în ce mai numeroase ale 
experiențelor extracorporale (dedublare conştientă în 
Universul Astral) trăite în circumstanțe normale sau 
anormale de către persoane obişnuite care au fost brusc 
şi foarte clar conştiente de ele însele ca aflându-se 
undeva în afara sau, altfel spus, în „exterioru!” trupului. 

În cadrul universului nostru actual există şi naştere, 
dar şi moarte, însă în realitatea absolută aceşti doi 
termeni sunt transcenşi şi nu ne mai afectează. Fiecare 
dintre noi, oamenii, murim aici, în acest univers, însă 
viața noastră nu se termină sub forma în care ne 
închipuim, ci apoi continuă într-un alt univers, în aşa- 
zisa lume de dincolo, în care atât sufletul, cât şi 
conştiinţa translatează la scurt timp după ce trupul este 
abandonat aici, în această lume, şi apoi se distruge. 
Există fără îndoială o altă viață ce se continuă sub o altă 
formă, după ce moartea pune capăt unui ciclu. Toate 
conceptele sacre ne vorbesc despre perpetuarea noastră 
în timp, dincolo de momentul morții. Toate se referă la o 
lume misterioasă ce este adeseori numită lumea de 
dincolo, iar aceasta ne apare ca fiind o aluzie la multi- 
universurile despre care ne vorbeşte ştiinţa. 

